Nuzu ge5vana dharifulhuge gothugai "Home made baby cereal", miadhu ethah manmainnehgge favorite - One Online\nނުޒޫ ކެއުމެއް ޕާރުސަލް ކުރަނިކޮށް: މިއީ ވަރަށްބުރަ ދިރިއުޅުމެއްގައި އުޅެމުންވެސް ނުޒޫ ގަޔާވެގެން ކުރާ މަސައްކަތެއް --- ފޮޓޯ: ނުޒޫ\nދެޖިންސުގެ ދެމީހަކު ބައްދަލުވެ، ދެމެދުގައި އިހުސާސްތަކެއް ބަދަލު ކުރެވި، އެކަކު އަނެކަކުގެ އެހީތެރިކަމާއި ގާތްކަމާއެކު ބަދަހިވެގެންދާ ގުޅުމުގެ ތެރެއިން ދުނިޔެއަށް އަންނަ ތިންވަނަ ފަރާތުގެ ސަބަބުން ދެމީހުންގެ ލަގަބާއެކު، މަގާމާއި ޒިންމާވެސް މުޅިން އާގޮތަކަށް ބަދަލުވެގެންހިނގައިދެއެވެ. ދެލޯބިވެރިންނަކުން ދެމަފިރިއަކުން، 'ދެ' އަކުރު ހިމަނައިގެން ދެމީހުންގެ ނަން އެކުލަވައިލުމަށް ނިމުމެއް އައީއެވެ. މިހިސާބުން މިބަދަލުވީ މައިންބަފައިން، ނުވަތަ މަންމަ، އަދި ބައްޕައަށެވެ. މީގެ ތެރެއިންވެސް މަންމަ ހާސްގުނަ ތަފާތެވެ. މައިވަންތަކަމުގެ އިހުސާސަކީ ދުނިޔޭގައިވާ އެންމެ ރީތި، އަދި އުފާވެރި އިހުސާސެވެ. ދަރިފުޅަކު ލިބުމަށްފަހު ކޮންމެ މަންމައަކުވެސް އެދަރިފުޅުގެ ކޮންމެ ހަރަކާތެއް، ދުވަހުން ދުވަހަށް، ވަގުތުން ވަގުތަށް، ހިނދުން ހިނދަށް، ބަލައި، އަންނަ ބަދަލުތަކާއި ތަފާތުތަކާއި ކުރިއެރުންތަކާއި ވެއްޓުންތައް ފަދަ ކިތަންމެ ކަމެއް މަންމަ ދާނީ ފަހަށް ރައްކާކުރަމުންނެވެ. އެއީ ފޮތެއްގައި ނޯޓު ކުރުމަށްވިޔަސް، ސިކުނޑީގައި ރައްކާކުރުން ކަމަށްވިޔަސްމެއެވެ. ތަސްވީރުތަކެއްގައި ރައްކާ ކުރިކަމުގައިވިޔަސްވެހެވެ.\nތުއްތު ދަރިފުޅަށް ގާތުން ދިނުމުގެ މަރުހަލާ ނިމި، ފެންފޮދެއް ދިނުމާއެކު، ކާއެތިކޮޅު ދޭން ޖެހޭ ދުވަހަކީ މަންމައަށްޓަކައި ވަރަށްވެސް މުހިންމު، އެހާމެ ހާއްސަ ދުވަހެކެވެ. މިދުވަހަށްޓަަކައި އެކި ގޮތްގޮތުން މަންމަ ތައްޔާރުވެއެވެ. ދަރިފުޅުގެ އަނގައިގައި ފުރަތަމަ ޖެހެން އެންމެ ރަނގަޅީ ކޮން ރަހައެއްގެ ކޮން ބާވަތެއްގެ ކޮން އެއްޗެއް ދެނެގަނެ، އެތަކެތި ހޯދައި، ތައްޔާރު ކުރެއެވެ. ރާއްޖެއިން ބޭރުން އެތެރެކުރާ ތަފާތު ސީރިއަލްތައް ހޯދާއިރު އޭގެ ފެންވަރާއި މައުލޫމާތު އެންމެ އެދެވޭ، ބޭނުންވާ ވަރަށް ނުލިބޭ ފަހަރުވެސް މަދެއް ނޫނެވެ. މިއީ އިރެއްގައި ރާއްޖޭގެ މަންމަމެންނަށް ވަރަށް ދަތިވެގެންދިޔަ ކަމެކެވެ. އެއްބްރޭންޑެއްގެ ހުރިހާ ވައްތަރެއް، އެއްތާކުން، ލިބުމަކީ އެހާ ފަސޭހަ ކަމަކަށް ނުވެއެވެ.\nތުއްތު ދަރިފުޅަށް ކާންދޭ 'ބަކުން' އޯޑަރު ދޭން ރާއްޖެއިން ބޭރު ނަންބަރަކަށް ގުޅާކަށް ނުޖެހެއެވެ. މިއަދު ދިވެހި އުފެއްދުންތައް އެބަހުއްޓެވެ. އެކަމަކު މިއީ މީގެ ކުރިން ރާއްޖެއިން ލިބެން ހުރި އެއްޗެއް ނޫނެވެ. މިމަސައްކަތް ފެއްޓުމުގެ 'ރިސްކު'ނަގައިގެން، އާއުފެއްދުން މުޖުތަމައުއަށް ނެރެ، ދިވެހި މަންމައިންނަށް "ދިވެހި ބަކުން' ތައްޔާރުކޮށް، ފޯރުކޮށްދިނުމުގެ މަސައްކަތް ފެށީ، މިކަމަށް އިސްނަގައިގެން، މިއަދުވެސް މިމަސަައްކަތުގައި ދެމިހުރި ފަރާތަކުންނެވެ. އެއީ މީގެ އަހަރުތަކެއް ކުރިން ތުއްތު ކުދިންގެ 'ބަކުން' ހޯދުމަށް، "ޕިއުރިޓީ"އާއި "ހެއިންޒް"ފަދަ ބްރޭންޑްތަކަށް ފާރަލަމުން، އެހެނިހެން ބާވަތްތަކުގެ އަޖުމަ ބަލައިނުލައި ނޫނީ ދަރިފުޅަށް ކާންނުދޭން އެތައް މަސައްކަތެއް ކުރަމުންދިޔަ ދިވެހި މަންމައިންނަށްޓަކައި، ސިންޑްރެއްލާގެ ފެއަރީމަންމަގެ މެޖިކްވޭންޑް، ޖާދޫގެ ދަނޑިކޮޅު ހިފައިގެން އައި ނަލަނަލަ "ބަކުން ޝެފް"، އެތައް ތުއްތުފުރާނަތަކެއްގެ ނުޒޫދައްތައެވެ.\nއދ ހަންޏާމީދޫ، ނުޒުހާ ނައީމަކީ، ވަރަށްވެސް ހާއްސަ ހިދުމަތެއް ދިވެހި މަންމައިންނަށް ފޯރުކޮށްދެމުން އަންނަ، މުޅި ރާއްޖޭގެ ހުރިހާ މަންމައިންވެސް ފަހުރުވެރިވާފަދަ އުފެއްދުންތެރިއެކެވެ. ރާއްޖޭގައި ބަޔަކު ނުދޭ ޚިދުމަތެއް އަލަށް ދޭން ފެށުމަކީ ނުޒޫ ނުހަނު ބޭނުންވި ކަމެކެވެ. މިއުއްމީދަށް އަމަލީ ސިފައެއް ގެނެސް، އެހުވަފެންތަކުގައި އަސްލު ކުލަ ޖެއްސުމަށް 2018 ވަނަ އަހަރުގެ އޮކްޓޯބަރު ފެށިގެން ސީރިއަލް ތައްޔާރުކުރުމުގެ ބުރަ، ބޮޑު މަސައްކަތް ނުޒޫ ފެށީ ނުހަނު މާތް މަގުސަދެއްގައެވެ. 2019 ވަނަ އަހަރު ނުޒޫ މިހާރުވެސް ހިންގަމުން އަންނަ، ފޭސްބުކް ޕޭޖު ހުޅުވައިގެން މަސައްކަތް ފުޅާ ކުރީ، މިއަދު ނުޒޫ އެހުރި ހިސާބަށް އާދެވިދާނެކަމުގެ މާބޮޑު އުއްމީދީ އަލިކަމެއް ނެތަސް އެކަމުން ލިބެމުން ދިޔަ ރޫހާނީއަރާމަކުންނެވެ.\nއެހެންކަމުގައިވިޔަސް، މިކަން ކުރިއަރުވައި، ދިވެހިންގެ ވިސްނުން ބަދަލުކޮށް، ދިވެހި އުފެއްދުންތަކަކީވެސް އިތުބާރު ހިފޭ، މައިންގެ އިތުބާރު ލިބޭފަދަ "ބަކުން"އެއްކަން ސާބިތުކޮށްދީ، ދިވެހިން މިއުފެއްދުމަށް އަހުލުވެރި ކުރުމަށް ނުޒޫ ކުރި މިންނެތް، ބުރަ މަސައްކަތުގެ ނަތީޖާ މިއަދު ނުލާހިކު ފޮނިވެފައި މީރެވެ. މިހިސާބަށް އައުމަށްޓަކައި ނުޒޫ ނުހަނު ބުރަ އުފުލިކަން ގައިމެވެ. ފޮނި ފިނި ފޮނި އުއްމީދުތަކެއް އާވެއާލާ ކުރިއެވެ. އެހެންނަމަވެސް، ހަގީގަތުގައި، ތެދުހިތުން ބުނާނަމަ، މިއަދު އެހުރި ހިސާބަށް އާދެވި، އެތައް ހާސް ކުއްޖަކަށް ކާންދޭނެ ބާވަތްތައް ތައްޔާރުކޮށްދިނުމުގެ ނަސީބު ލިބިދާނެކަމަކަށް ނުޒޫ ހިޔެއް ނުކުރަމެވެ. ނަމަވެސް ރާއްޖޭގެ އެކި ހިސާބުތަކުން 50،000 އަށްވުރެން ގިނަ ކުދީންނަށް ބަކުން ތައްޔާރުކޮށް ދިނުމުގެ އުފަލާއި ނަސީބު ނުޒޫ އަށް އަދު މިވަނީ ލިބިފައެވެ. އެތަކެއް މަންމައަކަށް ހިދުމަތްކޮށްދިނުމުގެ ފުރުސަތު ލިބުމާއެކު، ގައުމަށް، އަމިއްލަ ވަޒަނަށް، އޮތް ދަރަންޏެއް އަދާ ކުރެވިއްޖެކަމުގެ ހިތްހަމަޖެހުން ނުޒޫއަށް މިއަދު ވަނީ ލިބިފައެވެ. އެހެންވިޔަސް، މިހެން ބުނެލާއިރު މިއީ މާބޮޑު ކަމެއްހެން ހީނުވިޔަސް، ނުޒޫ ފަދަ ތުއްތު ކުދިންތަކެއްގެ މަންމައަކަށް މިއީ ދުލުން ބުނެލާހާ ފަސޭހަ ކަމެއްވެސް ނޫނެވެ.\nމި ކާމިޔާބު ދަތުރުގެ ވާހަކައާ ގުޅޭ ގޮތުން ނުޒޫ"ވަން" އަށް ކިޔައިދިނީ އޭނާ 'ބަކުން ޝެފް'އަކަށް ވުމުގެ ދަތުރުގެ ކުރު ހުލާސާއެކެވެ. ނުޒޫ ހިނގަމުން ދިޔަ މަގުގައި ހުރި ކަށިތައް މަދެއް ނޫނެވެ.\nނުޒޫގެ ބަކުން ރެސިޕީތަކުގެ ތެރެއިން: --- ފޮޓޯ: ނުޒޫ އެފްބީ އިމޭޖެސް\n"ފުރަތަމަ އަޅުގަނޑު މިކަންފެށީ ހެލްތު މިކްސް އާއި މަލްޓިގްއިން. އޭރު ރާއްޖޭގައި ގިނަ މީހުންނަށް މިއީ ކޮންއެއްޗެއްކަން، ކިހާ ފައިދާހުރި ސީރިއަލެއް ކަމެއް ނޭނގެ. އެހެންކަމުން މީހުންނަށް މިއީ ކޮން އެއްޗެއްކަން، ކިހާ ފައިދާހުރި ސީރިއަލްތަކެއްކަން ޔަގީންކޮށްދޭން ވަރަށް މަސައްކަތް ކުރަން ޖެހުނު. ސީރިއަލް ހިފައިގެން މި ބޭނުންވާ މީހުންގެ ގޭގޭދޮށަށް ދިޔައިން. ގޮސް ތަފްސީލު މައުލޫމާތާއި ތައްޔާރުކުރާނެ ގޮތް ބުނެދިނިން."\nކާމިޔާބީއަކީ ވަރަށް ބުރަ މަސައްކަތުން ހާސިލު ކުރެވޭ އެއްޗެކެވެ. ބޮޑެތި ގުރުބާނީ އާއި ތަކުލީފު އުފުލަން ޖެހޭނެ ކަމެކެވެ. ނުޒޫ ކިޔައިދިން ގޮތުގައި، މިއަދު މީހުންނަށް ފެންނަ ނުޒޫދައްތައަށް ވުމަށް އޭނާ ކުރި މަސައްކަތާއި، މިހާރު ހުރި ހިސާބަށް ވާސިލު ވާންވެސް ވަރަށް ބޮޑެތި ގުރުބާނީތަކެއްވިއެވެ. ގައިން އެތަކެއް ދަލެއް އޮހޮރުވައި، އަމިއްލަ އެތައް ހިތްހަމަޖެހުމަކާއި އަރާމެއް ނަގައިލިއެވެ.\nނުޒޫ ބުނި ގޮތުގައި، 4ވަނަ ދަރިފުޅަށް ބަނޑުބޮޑުވެ އިނދެ، އަހަރު ނުވާ ދަރިފުޅު ކެރިޔަރ ބޭގަށް ލައިގެން، ދެން ތިބި ދެ ކުދިން ގޮވައިގެން، ހިނގާފައި، މާލޭގެ އެކި ހިސާބުތަކުގައި ހުންނަ ގޭގެެެއަށް ދިޔައީ، އަމިއްލައަށް އެއްޗެހި ހަވާލުކޮށް، ބޭނުންވާ މައުލޫމާތު ދިނުމަށެވެ.\n"އެންމެ ތަށްޓެއް ހިފައިގެން ގޮސް ސިޑިން އެތައް ފަންގިފިލަޔަކަށް އެރި ދުވަސްވެސް ހިނގައްޖެ. ފޯނު ނުނެގީމަ ދަރިންކޮޅު ގޮވައިގެން ގެޔަށް އައިސް،4ވަނަ ފަންގިފިލާއަށް ސިޑިން އަރާފަހުން، ކަސްޓަމަރު ގުޅީމަ، އަލުން ދިޔަ ދުވަސް ވެސް ހިނގައްޖެ. ވިއްސާރައިގަ ބޯޓުތައް ކައިރިޔަށް ޑެލިވަރީ ކުރަންދިޔަ ދުވަސްތައް އަމުދުން ދުވަހަކުވެސް ހަނދާން ނެތޭނެހެނެއް ހިއެއް ނުވޭ."\nނުޒޫގެ މިޑެލިވަރީތަކަށް ކުރި ދަތުރުތަކަކީ ނިކަން ހިތްވަރުގަދަ، ފިސާރި އަޒުުމުގައި ގަދަފަދަ، ކެރޭ އަންހެނަކަށް ނޫނީ ހުރަސް ނުކުރެވޭނެ ވަރުގެ ބޮޑެތި ދަތިތަކާއި ހިތަށް ތަދުވާވަރުގެ ކަންތައް ދިމާވި ދަތުރުތަކެކެވެ.\n"ބޭނުންވެގެން ބުނީމަ، ބޭނުންވެގެން އެއެދިލައްވާ އެއްޗެއް، އެ ވިދާޅުވާ ގެޔަކަށް ހިފައިގެންދިޔުމުން، ނިގާބު އަޅާފަ ހުންނަ މީހެއްކަން އެނގިގެން ސީރިއަލް ބޭނުންނުވި މަންމައަކާ ވެސް ދިމާވި. ނިގާބު އަޅާފަ ހުރި ކަޓު މީހަކަށް ރަނގަޅު ފެންވަރުގެ އެއްޗެއް ތައްޔާރުކުރެވިދާނެ ކަމާމެދު އެ މަންމައަށް ޝައްކުވީ. އަސްލު އެއީ އެންމެ ހިތްދަތިވި ދުވަސް."\nއެކަމަކުވެސް ނުޒޫ އެ މަންމަގެ ނިންމުމަށްވެސް ގަދަރު ކުރިއެވެ. ހިނިތުންވުމާއިއެކު އިހުތިރާމު ކުރިއެވެ. ނަތީޖާ ވަރަށް އުފާވެރިވެފައި ފޮންޏެވެ. އޭގެ4މަސް ފަހުން ހަމަ އެ މަންމަ އަލުން ނުޒޫއަށް ގުޅީ، ނުޒޫގެ ޕޭޖުގެ ފީޑުބެކްތަކުން ވަރަށް ހައިރާންވިކަމާއި، ކަންތައް ކުރެވުނު ގޮތާއިމެދު ލަދުގަންނަ ކަމަށް ބުނެ މާފަށް އެދުމަށެވެ. ސީރިއަލް ބޭނުންވެގެން އޯޑަރު ދިނުމަށްވެސްމެއެވެ. އެފަދަ ކަމެއް ދިމާވުމަކީ މައްސަލައެއް ނޫނެވެ. ދިވެހި މުޖުތަމައު އޮތީ 'އިމްޕޯޓެޑް' މުދަލަށް އާދަވެފައެވެ. ކިތަންމެ ދަށް ފެންވަރަކަސް، ބެންކޮކުންނޭ ގެނައީ ބުނެ، ސްޓިކާއެއް ދެއްކީމަ، އެވަރެއް ނޯންނާނެއެވެ. އެހިސާބުގައި އޮތް މުޖުތަމައަކުން މިފަދަ ކަމެއް ދިމާވުމަކީ އެހާ ބޮޑު ކަމެއްނޫންތާއެވެ.\nއެ ހުރިހާ ތަކްލީފަކާއި، އުފުލި ބުރައިގެ ނަތީޖާއާއި ފޮނި މީރުކަން މިއަދު ލިބިއްޖެއެވެ.\n"މިހާރު ރާއްޖޭގައި މި މަސައްކަތް އެހެން ކުދިންވެސް ކުރޭ.. އެ ކުދިންނަށް ބުނެލަން ބޭނުންވަނީ އިހްލާސްތެރިކަމާއި، ހިތްވަރާއިއެކު ކުރިޔަށްދާށޭ. ކާމިޔާބާއި ކުރިއެރުމަކީ ވަކި މީހަކަށް ހާއްސަކުރެވިފައިވާ އެއްޗެއް ނޫނޭ.. އެއީ ހިތްވަރު ހުރި ހަމަ ކޮންމެ މީހެއްގެ ހައްގެކޭ.. އެމީހަކަށް ލިބެން އޮތް ރިޒުގެއް އަނެކާއަށް ނުހިފެހެއްޓޭނެކަން، އެއީ މާކުރިން ލިޔުއްވައި ނިންމަވައިފައިވާ ކަމެއްކަން ޔަގީންކުރާށޭ އިހުލާސްތެރިކަމާއި، ތެދުވެރިކަމާއި، ހިތްތިރިކަމާއިއެކު ކުރިޔަށްދާށޭ."\nމިއީ މިމަސައްކަތް ކުރަމުންދާ އެހެނިހެން ފަރާތްތަކަށް ނުޒޫ ދިން މެސެޖެވެ. ނުޒޫގެ ފަރާތުން 'ރޫހާނީ ހިތްވަރެއް" ނުވަތަ އިންސްޕިރޭޝަނެއް ލިބިގެން މިކަމުގައި ކުރިއަށް ނުކުމެ، މިމަސައްކަތް ކުރަމުން އަންނަ ކޮންމެ ފަރާތަކަށް ނުޒޫ ހެޔޮދުއާ ކުރެއެވެ.\n"ދުއާއަކީ ތި މަސައްކަތުގައި ބަރަކާތް ލައްވައި، ކުރިއެރުން ދެއްވުން.. މިއަދަށް ވުރެން ފަހި މާދަމާއެއް މިންވަރު ކުރެއްވުން."\nނުޒޫގެ ޕޭޖުގައި ހުރި ތަފާތު ލިޔުންތަކުގެ ތެރެއިން ---- ފޮޓޯ: ނުޒޫގެ އެފްބީއިމޭޖެސް\nނުޒޫ ކުރެން އިތުރަށް ބުނެލަން ބޭނުންވާ ނުވަތަ ފާހަގަ ކޮށްލަން ބޭނުންވާ އެއްވެސް ކަމެއް އޮތްނަމަ، އެކަމެއް ހިއްސާ ކުރުމަށް އެދުމުން ހީނލާފައި ދިން ޖަވާބު ވެސް ތަފާތެވެ.\n"މަންމައިންނަށް ބުނެލަން ބޭނުންވަނީ އެ މަންމައެއްގެ ފެންވަރުން، ލިބޭ މިންވަރުން ދަރީންނަށް ފައިދާހުރި ކާނާ ދެވޭތޯ މަސައްކަތްކުރާށޭ! ގޭގައި އާންމުކޮށް ކައިއުޅޭ ބާވަތްތައް ބޭނުންކޮށްގެން ވެސް ވަރަށް ފައިދާހުރި މީރު ކެއުން ތައްޔާރުކޮށްލެވިދާނެ. ހުރިހާ މަންމައިންނަށް ސީރިއަލް ނުގަނެވިދާނެ. އެހެންކަމުން އެ މަންމައިންނަށް އެހީއެއްގެ ގޮތުގައި ތައްޔާރުކޮށްފައިވާ ނުޒޫގެ ރެސިޕީ އަލްބަމް ބަލައިގެންވެސް ކުރިޔަށް ދެވިދާނެ. ކުޑަކުދިން އަދި ބޮޑެތި މީހުންނަށްވެސް ކާލަން ތައްޔާރުކޮށްލެވޭނެ ކެއުންތައް އޭގައި ހިމެނޭނެ. 350 އަށްވުރެން ގިނަ ރެސިޕީ ހިމެނޭނެ. މަންމައިން ބޭނުމިއްޔާ އެ ރެސިޕީތަކަށް ބަދަލު ގެނެސްގެން ދަރިފުޅަށް ކަމުދަނީ ކޮން ރަހައެއްތޯ ވެސް ބެލިދާނެ.. ހުރިހާ ދުވަހަކީ ދަރިފުޅަށް އެންމެ ފައިދާހުރި ކާނާ ދެވޭ ދުވަހަކަށް ނުވެދާނެއޭ.. ބުރަކޮށް އުޅޭ ހާލަތެއްގައި ފަސޭހަ ގޮތަކަށް ކަންކަން ކޮށްލަން ޖެހުނަސް އެކަމާ މާޔޫސް ނުވާށޭ.. އެއްވެސް މަންމައަކީ އެންމެ ފުރިހަމަ މަންމައެއްނޫނޭ.. އެކި މަންމައިންނަށް ކުށްކުރެވޭނީ، ގޯސް ހެދޭނީ އެކި ކަންކަމުގައޭ.. ހުރިހާ ކަމެއްގަ އެންމެ ފުރިހަމައަށް ކަންކަން ނުވެހިނގައިދާނެއޭ!"\nމީގެ އިތުރުންވެސް އިބުރަތްތެރި، އަނެކުންނަށް ބޭނުންތެރި، ނަސޭހަތްތެރި، އިލްމުން ފުރިގެންވާ އެތައް ވާހަކައެއް ނުޒޫ ހިއްސާ ކުރިއެވެ. ނުޒޫ ބުނީ ވަރަށް ބޮޑު ތެދެކެވެ. އެކި މަންމައިންނަށް ލިބިފައި ހުންނާނީ އެކި ހުނަރެވެ. ހުރިހާ މަންމައިންނަކީ ދަރީންނަށް ތަފާތު ކާނާ ތައްޔާރުކޮށްދޭން މޮޅެތި މީހުންނަށް ނުވެދާނެއެވެ. އެއްބައި މަންމައިންނަށް ދުޅަހެޔޮ ސިއްހަތެއްގައި، ފުރިހަމަ ކާނާ ކުދިންނަށް ދިނުމުގައި ގާބިލު ބަޔަކަށް ވާއިރު އަނެއްބައި މަންމައިންނަކީ ދަރީންނަށް ކިޔަވައިދޭން މޮޅެތި މީހުންނެވެ. ތެދެކެވެ. ކޮންމެ މަންމައަކީ ވެސް ތަފާތު މަންމައެކެވެ. އަދި ކޮންމެ މަންމައަކީވެސް، އެމަންމައެއްގެ ހައިސިއްޔަތުން، އޭނާގެ ދަރިންދެކެ އެންމެ ލޯބިވާ މަންމައެވެ. މައިންގެ ލޯތްބަކީ އެކަތިއަނެކައްޗާއި އަޅައި ކިޔޭނެ އެއްޗެއް ނޫނެވެ.\nއެހެންކަމުން، ކޮންމެ މަންމައެއްވެސް އެ މަންމައެއްގެ ފެންވަރުން ވީ އެންމެ ރަނގަޅަށް ދަރީންނަށް ކަންކަން ކޮށްދޭން މަސައްކަތްކުރާނެކަން ދަންނާށެވެ. އެއްވެސް މަންމައެއް އަނެއް މަންމައެއް، ހިސާބުކޮށް ފާޑުނުކިޔާށެވެ. ބަދަލުގައި އެއްބަޔަކު އަނެއްބަޔަކަށް ލޯތްބާއި ހިތްވަރުދޭށެވެ. ލޯތްބާއި، އަޅައިލުން ބޭނުން ނުވާނެ ހަމަ އެއްވެސް އިންސާނެއް، އަދި އެ ލިބުމުން ބަދަލު ނުވާނެ އެއްވެސް ހާލަތެއް ނުވެއެވެ.\nނުޒޫގެ މިމަސައްކަތަކީ ވިޔަފާރީގެ ރޮނގުން ބަލާއިރު ވެސް ކުރާން ރަނގަޅު ކަމެއްކަމަށް ނުޒޫ ފާހަގަކުރިއެވެ.\n"މި މަސައްކަތަކީ ދަރީން ކައިރީގަ ގޭގަ ހުރެގެން އާމުދަނީ ހޯދަން ކުރަން ރަނގަޅު މަސައްކަތެއް.. އެކަމަކު ހަމައެކަނި ފައިސާގެ ބޭނުމުގައި ކުރުން ހަމަ އެއްވެސް ގޮތަކަށް ހެޔޮވާވަރުގެ ކަމެއްނޫން.." ނުޒޫ ބުނި ގޮތުގައި މިއީ ރަނގަޅު ވިޔަފާރިއަކަށްވިޔަަސް، މިކަން މާބޮޑާށް ފުޅާކޮށް، ބޮޑު ވިޔަފާރިޔަކަށް ހަދައި، އަތްދަށަށް މަސައްކަތު މީހުން ލައިގެން، ކުންފުންޏެއް ފަދަ ގޮތަކަށް ކުރިއަށް ގެންދާކަށް އެއްވެސް ވަރަކަށް ހިތަކު ނެތެވެ.\n"އަމިއްލަ ފައިމައްޗަށް ތެދުވަން، އަމިއްލަ ވިޔަފާރިއެއް ފަށަން ބޭނުންވާ ކުދިންނަށް ދޭން ބޭނުންވާ ވަރަށް މުހިންމު ނަސޭހަތެއް އެބަ އޮތް.. ނުޒޫ ބުނެލަން ބޭނުންވަނީ ކޮންމެ މަސައްކަތެއް ކުރިޔަސްވެސް ފައިސާއަކީ ތިބާގެ އަމާޒާއި މަގުސަދަށް ނުހަދާށޭ. ތިބާގެ އަމާޒަކަށް ވާންވާނީ ހިތްހަމަޖެހުން. އަމިއްލަ ނަފުސުގެ ކުރިއެރުން ފައިސާއަކީ އެއާއި އެކުއެކީ ލިބިގެންދާ ބޯނަސް ޕޮއިންޓެއްގެ ގޮތުގައި ބަލައިގެން ކުރިއަށްދޭ!"\nނުޒޫގެ ބަކުން ރެސިޕީތަކުގެ ތެރެއިން: ކޮންމެ އެއްޗެއްވެސް ނުޒޫ ތައްޔާރު ކުރަނީ ލޯތްބާއި އިހުލާސްތެރިކަމާއެކު ހެޔޮނިޔަތުގައި.-------ފޮޓޯ: ނުޒޫ އެފްބީ އިމޭޖެސް\nމީގެ އިތުރުން ނުޒޫ ބުނި ގޮތުގައި، ދަރިފުޅުގެ ބަރުދަން އެއްވެސް ގޮތަކަށް އިތުރު ނުވެގެން ނޫނީ އެއްވެސް ގޮތަކަށް ނުކައިގެން އުޅޭ ކުއްޖަކަށް ނުޒޫގެ ސީރިއަލް މީރު ވެގެން ނޫނީ ބަރުދަން އިތުރުވެގެން، އެކަމާ އުފަލުން މަންމައިން މެސެޖުކުރާ ވަގުތަކީ ބުނެދޭންވެސް ނޭނގޭ ފިނިކަމެއް ހިތަށް ލިބިދޭ ވަގުތެކެވެ. ކޮންމެވެސް މީހެއްގެ ދިރިއުޅުމަށް، މާޔޫސްވެފައިވާ ކޮންމެވެސް ނަފްސަކަށް، ކޮންމެވެސް މިންވަރެއްގެ ލުޔެއް ހޯދައިދިނުމުގެ ނަސީބު ލިބިގެން ދިޔުމަކީ ލިބޭ އެންމެ ބޮޑު އެއް އުފަލެވެ. ބުނެދޭން ވެސް ނޭނގޭ ފަދަ ހިތްހަމަޖެހުމެކެވެ.\n"އެންމެ ކުޑައިރުއްސުރެން ނުޒޫ އެންމެބޮޑަށް ބޭނުންވި، ދަހިކުރުވާ އެއްޗަކީ ލޯބި. އެންމެ ކްރޭވް ކުރާ އެއްޗަކީ ލޯބި، ފެށުނީއްސުރެން ނުޒޫ ބޭނުންވި ލޯބި މިއަދު އެތައް ހާސް މަންމައެއްގެ ފަރާތުން އެބަލިބޭ! އެތަކެއް މަންމައަކާއި ބައްޕައެއްގެ ހެޔޮ ދުއާ އާއި އިހުތިރާމު އެބަ ލިބޭ. އަލްހަމްދުލިއްލާހި! ނުޒޫއަށް އެއަށް ވުރެން އަގު ބޮޑު އެއްޗެއް ނެތް! ނުޒޫ މާދަން ލޯމަރާލިޔަސް ނުޒޫގެ މި ހިދުމަތް މަތިން ހަނދާންވާނެ ބަޔަކު ތިބޭނެކަން އިހުސާސްވާތީ ވަރަށް ބޮޑު ހަމަޖެހުމެއް ހިތަށް ލިބޭ!." ނުޒޫ ފެންކަޅިވެ އިނދެ ބުނެލިއެވެ.\nމިހުރިހާ ވާހަކައަކަށްފަހު ނުޒޫ އިރުކޮޅަކު ހިމޭނުން އިނުމަށްފަހު، ވަރަށްބޮޑު ކަމެއްގެ ވާހަކަ އެބައޮތްކަމަށް ބުނެލިއެވެ. ކޮން ވާހަަކައެއްތޯ އަހާލުމުން އެއީ މީގެ ހަތަރު ވަރަކަށް އަހަރު ކުރިން ނުޒޫ ތައްޔާރުކޮށްފައިވާ ރެސިޕީތަކެއްގެ ވާހަކަ ކަމަށް ބުނެލިއެވެ.\nމިރެސިޕީތައް ބޭނުންވާނަމަ https://www.facebook.com/media/set/?set=a.625145014605691&type=3\nމި މަސައްކަތް އިތުރަށް ފުޅާވިޔަސް، ކައިރިޔަށް އިތުރު މީހުންތަކެއް ލައިގެން މަސައްކަތް ކުރުމުގެ ވިސްނުމެއް ނުޒޫގެ ނެތެވެ.\n"މި މަސައްކަތުގައި އެއްވެސް އެހީތެރިއެއް ނުގެންގުޅެން.. އަދި މުސްތަގުބަލުގައިވެސް އިތުރު މީހަކު ނޫނީ ބަޔަކު ގޮވައިގެން މި މަސައްކަތް ކުރާކަށްވެސް ނުވިސްނަން.. ސަބަބަކީ މިއީ ވަރަށް ތުއްތު ފުރާނަތަކަކާ ގުޅޭ ކަމަކަށްވެފަ، މި ކަމުގައި ނުޒޫއަށް ދެވަނަ މީހަކަށް އިތުބާރު ނުކުރެވޭނެތީ... މި ކަމުގަ އެހެން މީހަކު ބައިވެރިކުރުމަކީ ނުޒޫގެ ދަރީން ބަލަން އެހެން ބަޔަކާ ހަވާލުކުރުންފަދަ ކަމެއް.. އެކަމުގަ މީހުންނަށް އިތުބާރު ނުކުރެވޭފަދައިން މިކަމުގަވެސް އިތުބާރެއް ނުކުރެވޭނެ.. މިއީ ނުޒޫގެ5ވަނަ ދަރިފުޅުގެ ގޮތުގައި ބަލައި، އެ ކަހަލަ ކުލުނަކާއި އިހުސާސެއް އޮންނަކަމެއް.. ހަމަ އެހާ ލޯބިވޭ... އެހެންވީމަ ނުޒޫއަށް އަމިއްލައަށް މިކަންވާނެ މިންވަރަށް ކުރާނީ.. މިހާރުވެސް އެ މިންވަރަށް އޯރޑާސްވެސް މި ނަގަމުންދަނީ ..الحمد لله .."\nމިއީ ހިތްވަރުގަދަ ދިވެހި އަންހެންދަރިއެކެވެ. ހަތަރު ކުދިންގެ ލޯބިވާ،4ދަރިން ތަރުތީބުން ތަރުބިއްޔަތު ކުރުމުގައި ރެއާއި ދުވާލު ނުހަނު ބުރަކޮށް މަސައްކަތް ކުރުމާއެކުވެސް، މުޖުތަމައަށް ބޭނުން ހިފޭ ކަހަލަ، ހޭލުންތެރި ކުރުވުމުގެ ތަފާތު ލިޔުންތައް ލިޔެ ހުށަހެޅުންފަދަ ކަންތައް ކުރުމާއެކު، ނުޒޫ ކުރާ މިމަސައްކަތަކީ އެތައް މަންމައަކަށް ނުހަނު މުހިންމު، ބޭނުން ހިފޭފަދައަކުން ފޯރުކޮށްދޭ ހިދުމަތެކެވެ. މިފަދަ ދަރިންނަށް ގައުމު ވަނީ ބޭނުންވެފައެވެ. ހަމަގައިމުވެސް، ނުޒޫގެ ސަބަބުން ރާއްޖެއިން ބޭރުގެ ބަޔަކަށް ދިއްކޮށްލަން ޖެހޭ އެތައް ފައިސާއެއް، އެއަށްވުރެ މަދުން، ގައުމުގެ ތެރެއަށް ދިއްކޮށްލެވެއެވެ.\n"ވަން"އިން އެދެނީ ނުޒޫއަށް އިތުރު ކާމިޔާބެވެ.\nގުޅޭ ޓެގު ކާބޯތަކެތި ކުޑަކުދީން ދުޅަހެޔޮ ސިއްހަތު މަންމަ\nތިމަރަފުށްޓާއި މަޑަވެލި ފެނު އަޑީގައި: ދުވަހަކުވެސް މިވަރެއް ނުވޭ!\nފޮޓޯއެއް ނަގަން ދިޔަގޮތަށް އުމުރަށް ވަކިވެގެންދިޔައީ ހިތްހެޔޮ ރައްޓެއްސެއް!\nދިވެހި ތާރީޚު: ހެންވޭރުގަނޑުވަރު މަނިއްޕުޅުގެ ސަބަބުން ދިވެހި ދައުލަތަށް ކުރިމަތިވި ބޮޑު ލަދު!\nދުނިޔޭގެ ފުޓްބޯޅަ: އެންމެ ބޮޑު އާމްދަނީއެއް ލިބޭ އެފްރިކާގެ ހަ ކުޅުންތެރިން


Dharifulhu Rape Koh Maraali Iruves Mamma Hury Hevifai Balan - Vaguthu\nދަރިފުޅު ރޭޕްކޮށް މަރާލި އިރުވެސް މަންމަ ހުރީ ހެވިފައި ބަލަން\nއެޑޮޕްޓު ކޮށްފައިވާ 14 އަހަރުގެ އަންހެން ކުއްޖެއް ރޭޕް ކުރިކަމުގެ ތުހުމަތުގައި އެކުއްޖާގެ އެޑޮޕްޓް ކޮށްފައިވާ ދެމީހުން ހައްޔަރުކޮށްފިއެވެ.\nޕެންސައިލްވޭނިއާ ގެ އޮފިޝަލުން ބުނި ގޮތުގައި 44 އަހަރުގެ ޖެކޯބް ސުލިވިއަން މިދިޔަ އާދިއްތަދުވަހު ހައްޔަރު ކޮށްފައި ވަނީ ގްރޭސް ޕެކާ ރޭޕްކޮށް މަރާލި ކަމުގެ މައްސަލާގައެވެ.\nގްރޭސް ޕެކާ މަރުވެފައި އޮއްވާ ފެނިފައިވަނީ މިދިޔަ އޮކްޓޯބަރު މަހު ޖަންގަލި ތެރޭގައި ޝިކާރަ ކުރަން އުޅުނު ބަޔަކަށެވެ. ޖެކޯބް ގެ މައްޗަށް އުފުލާފައިވާ ދައުވާ އާއި އެއްފަދަ ދައުވާއެއް 41 އަހަރުގެ ސަރާ ޕެކާގެ މައްޗަށްވެސް ވަނީ އުފުލާފައި ކަމަށްވެއެވެ. ސަރާ އަކީ ގްރޭސް އެޑްޕްޓްކޮށްފައިވާ މަންމަ އެވެ.\nކޯޓުގެ ޑޮކިއުމަންޓުތަކުގައި ވާގޮތުން ގްރޭސް މަރާލާފައިވަނީ ޖެކޯބް އަދި ސަރާ އެކުވެގެންނެވެ. އަދި މަރާލުމުގެ މަސައްކަތް 2015 ވަނަ އަހަރުން ފެށިގެން ވަނީ ފަށާފައެވެ. ޖެކޯބް ބުނި ގޮތުގައި އޭނާއާއި ސަރާ އާއި ދެމީހުން 2016 ވަނަ އަހަރުގެ ޖުލައި 8 ގައި ގްރޭސް އެމީހުންގެ އައު ގެއަށް ގެންދިޔަ ކަމަށެވެ.\nމިހާރު ހައްޔަރު ކުރެވިފައިވާ ޖެކޯބު ވަނީ ގްރޭސް ރޭޕް ކުރި ކަމަށް އެއްބަސް ވެފައެވެ. އެގޮތުން ގްރޭސްގެ މޫނު މަތީގައި ޖެހުމަށް ފަހު ގްރޭސް ރޭޕް ކުރި އިރު ސަރާ ބަލަން ހުރި ކަމަށް ވެސް އޭނާ ބުންޏެވެ. އަދި އޭގެ ކުރިންވެސް ގްރޭސް ރޭޕް ކުރާ ކަމަށާއި މިކަމާއި ސަރާ ވަރަށް ހިތްހަމަޖެހޭ ކަމަށްވެސް ޖެކޯބް ބުނެއެވެ.\nސަރާ އަދި ޖެކޯބް ވަނީ ގްރޭސް މަރާލުމަށް އޭނާއަށް އަށް ޑްރަގު ދީގެން އޯވަޑޯސް ކުރަންވެސް މަސައްކަތް ކޮށްފައެވެ. އެހެންނަމަވެސް އޭގެ ފަހުން ގްރޭސް ދިރިހުއްޓައި ފެނުމުން ޖެކޯބު ވަނީ ގްރޭސްގެ ކަރުގައި ހިފައި މަރާލާފައިއެވެ.\nފުލުހުން ބުނި ގޮތުގައި ގްރޭސް ގެ ހަށިގަނޑު މައްޗަށް ބުޅަލުގެ ބޮޑުކަމުދާތަކެތި އަޅައި4މަސްދުވަސް ވަންދެން ފޮރުވާފައި ހުރި ކަމަށެވެ.


Vaikaradhoo ge kandoofalah ves kulli mareh | Mihaaru\nޚަބަރު / ހދ. ވައިކަރަދޫ\nވައިކަރަދޫގެ ކަނޑޫފަލަށް ވެސް ކުއްލި މަރެއް\nވައިކަރަދޫ ކަނޑޫފަލުގެ ބޮޑު ބައެއް މަރުވެފައި: މީގެ މަހެއްހާ ދުވަސް ކުރިން ވެސް އެތަން އޮތީ ރަނގަޅަށް\n15 ސެޕްޓެމްބަރ 2020 - 12:28\nރާއްޖޭގެ އެންމެ ބޮޑު އަދި ހިމާޔަތްކޮށްފައިވާ ކަނޑޫފާތަކުގެ ތެރެއިން ހދ. ވައިކަރަދޫ ކަނޑޫފާ ވެސް ހަލާކުވެ މަރުވާން ފަށައިފި އެވެ.\nހދ. ވައިކަރަދޫގެ ޒުވާނުންތަކެއް ކަނޑޫފަލަށް ގޮސް ނަގާފައިވާ ފޮޓޯތައް ސޯޝަލް މީޑިއާގައި ވަނީ އާންމުކޮށްފަ އެވެ. އެ ފޮޓޯތަކުން ފެންނަނީ ކަނޑޫފަލުގެ ވަރަށް ބޮޑު ބައެއް މަރުވެފައި އޮއްވަ އެވެ. ސަލާމަތުން ވަނީ ވަށައިގެން ހުރި ބޮޑެތި ގަސްތަކެވެ.\nވައިކަރަދޫގެ ޒުވާނެއް ކަމަށްވާ ހުސައިން ނުވާސް "މިހާރު"އަށް ބުނީ އެކުވެރިންނާ އެކު އެތަނަށް އިއްޔެ ދިޔައީ ކަނޑޫފާ މަރުވާ ވާހަކަ މީހުން ދައްކާތީ ބަލައިލަން ކަމަށެވެ. ނަމަވެސް ފެނުނީ ހިތަށް ވެސް ނާރާ ފަދަ މަންޒަރެއް ކަމަށް އޭނާ ބުންޏެވެ.\nއޭނާ ކިޔައިދިން ގޮތުގައި މީގެ ދެތިން މަސް ކުރިން ވެސް ކަނޑޫފަލަށް އޭނާ ދިޔަ އެވެ. އޭރު އެ އަތޮޅުގެ ނޭކުރެންދޫ ކަނޑޫފާ މަރުވަމުންދާ ކަމުގެ ހަބަރުތައް އޮތީ ފެތުރިފަ އެވެ. ނަމަވެސް ވައިކަރަދޫގެ ކަނޑޫފާ އޮތީ ރަނގަޅަށް ކަމަށް ނުވާސް ބުންޏެވެ. އެހެންކަމުން މިހާރު އެ ފެންނަ ގޮތަށް ބޮޑު ބައެއް އެ މަރުވީ، އޭނާ ބުނި ގޮތުގައި، ވަރަށް ކުޑަ ދުވަސްކޮޅެއްގެ ތެރޭގަ އެވެ.\n"މީގެ ދެ މަސް ކުރިން ދިޔަ އިރު ހަމަ ވަރަށް ބަރާބަރު. އޮގަސްޓު މެދު ތެރެއިން ކިޔަން ފެށީ ހަލާކު ވަނީއޭ. ދެން އޭރު ދިޔަ އިރު ކުޑަކޮށް މިލާފައި ހުރީ ގަސް އެކީ މަރެއްނުވޭ،" ނުވާސް ބުންޏެވެ.\n"ފުރަތަމަ އެންމެން ވެސް ހީކުރީ ބޮޑެތި ގަސްތައް މަރުވަނީއޭ. އެކަމަކު އެތާ ހުރި ކުދި ގަސްތައް ވެސް މިހާރު ހުރީ މަރުވެ ދަނޑި ވެފައި."\nކަނޑޫފަލުގައި ހުރި ގަސްތައް މަރުވެ ހިކިފައި: މިއީ ވަރަށް ބޮޑު ގެއްލުމެއް\nމޭ މަހާއި ޖޫން މަހު ވެސް އެރަށުގެ މީހުން ކަނޑޫ ފަލަށް ގޮސް، ނުވާސްގެ ބަހުން ނަމަ، "ބަސްތާތައް ފުރާ ކަނޑޫ ނަގި" އެވެ. އޭގެ ފަހުން އޮގަސްޓު މަހު ވެސް އެތަނުގައި އެވަރަށް ކަނޑޫ އޮތް ކަމަށް ރަށު މީހުން ބުނެ އެވެ.\nމިހާރު ޔަގީންވަނީ ރާއްޖޭގެ އެެހެން ކަނޑޫފާތަކަށް ވެސް ދިމާވި މައްސަލަ، ވައިކަރަދޫގެ ގުދުރަތީ އެ ރީތިކަމާއި ހިމާޔަތަށް ވެސް ކުރިމަތިވީ ކަމެވެ. ކަނޑޫ ގަސްތައް މަރުވުން ފިޔަވައި، އެ ސަރަހައްދުން އާދަޔާ ހިލާފު އެހެން ކަމެއް ފާހަގަވެފައި ނުވާ ކަމަށް، ރަށު ޒުވާނުން ބުނެ އެވެ.\n"ފާހަގަވޭ މިހެން ވެފައި އޮތީ ބޮޑަށް ޗަކަ ބިންގަނޑުން ކަން. މުޅި ތަން އޮތީ ހަމަ އެއްކޮށް ހިކިފައި. ގަސްތައް ވެސް ހަމަ ހިކި ދަނޑިތަކަކަށް ވެފައި. އެ ސަރަހައްދުގައި އެއްވެސް ދިރުމެއް ނެތް،" ނުވާސް ބުންޏެވެ.\n"ހިއެއް ނުވޭ ދެން އަވަހަށް ރިކަވާ ވާނެ ހެނެއް ވެސް."\nބޮޑަށް ގެއްލުންވެފައި ވަނީ ކިސަނޑު ބިންގަނޑަށް: އެ ސަރަހައްދު މިހާރު އޮންނަނީ ހިކިކޮށް\nވައިކަރަދޫގެ އުމުރުން ދުވަސްވީ މީހުން ބުނާ ގޮތުގައި ރަށުގެ ކަނޑޫފަލަށް އެވަރުގެ ބޮޑު ގެއްލުމެއް ވީ އެއްވެސް ދުވަސްވަރެއް އެމީހުންގެ ހަނދާނަކަށް ނާދެ އެވެ.\nރަށުގެ ޒުވާނުންް މިހާރު ވަނީ ރަށު ކައުންސިލްގެ ސަމާލުކަމަށް އެ މައްސަލަ ގެނެސްފަ އެވެ.\nވައިކަރަދޫ ކައުންސިލްގެ ރައީސް އަހުމަދު ނަސީމް "މިހާރު" އަށް ވިދާޅުވީ ކަނޑޫފަލުގެ ހާލަތު ކަމާ ބެހޭ އިދާރާތަކަށް އަންގަން ނިންމާފައިވާ ކަމަށެވެ. އެގޮތުން އެންވަޔަރަމަންޓް މިނިސްޓްރީ އާއި އީޕީއޭ އަދި ތިމާވެށީގެ ކަންކަން ބަލަހައްޓާ އެކި އެންޖީއޯތަކުގެ ސަމާލުކަމަަށް ގެންނާނެ ކަމަށް ވެސް އޭނާ ވިދާޅުވި އެވެ.\nކަނޑޫފަލުން މިހާރު އެ ފެންނަނީ ނުވާސް ފަދަ ޒުވާނުންގެ ލޮލުން ކަރުނަ ހިލޭ ފަދަ މަންޒަރުތަކެކެވެ. އެ މުޅި ކަނޑޫފާ މަރުވެ، ހިސާބުގަނޑު "ހަނަފަސް" ވެދާނެކަމުގެ ބިރު ވެސް އެ މީހުންގެ އެބަ އޮތެވެ.\n"ވާނުވާ ނޭނގި މިހާ އަވަހަށް ކަނޑޫފާ މަރުވާން ވެއްޖެއްޔާ ތިން މަހެއްހާ ދުވަސް ފަހުން މި ތަން ބަލައިލަން އަޔަސް މީހުންނަށް ދައްކާކަށް ކަނޑޫފަލެއް ނޯންނާނެ،" އޭނާ ބުންޏެވެ.\nވައިކަރަދޫން މިހާރު މި ފެންނަނީ ރާއްޖޭގެ ކަނޑޫފާތަކަށް މި ފަހުން ކުރިމަތިވަމުން ދާ ނުރައްކަލުގެ މަންޒަރުތަކެވެ. އީޕީއޭ އާއި އެންވަޔަރުމަންޓް މިނިސްޓްރީގެ އިތުރުން ތިމާވެށީގެ ހިމާޔަތުގައި މަސައްކަތްކުރާ އާންމުން ގެންދަނީ، އޭގެ ސަބަބު ދެނެގަތުމުގެ މަސައްކަތްކުރަމުންނެވެ.\nތިމާވެށި އީޕީއޭ ހދ. ވައިކަރަދޫ\nހަމަ ހުރެފަ ކުއްލިޔަކަށްތަ ގަސްތައް މަރުވަނީ އަޖާބެއްކަހަލަ ކަމެއް މިވެސް، އަޅާލަންވާ ވަރަށް އަޅާނުލެވޭތީ، ގަސްތައް މަރުވަމުން ދާއިރުވެސް ނޭންގެނީ، އެންމެ ބޮޑުވަރުވީމަ މި ތެޅިގަންނަނީ..\nތިޔަކަން މާބޮޑުކަމަކައްވީކީއްވެބާ؟. ތިޔަކަނޑޫ ކާބަޔަކު މިރާއްޖޭގަ އެބައުޅޭބާ؟. ތިޔަތަންތަން ކޮށާ ސާފުކޮއްފަ މަސް އާލާކުރާ ކުޅިތަކަކައް ބަދަލުކުރިއްޔާ ފައިދާވާނެ.\nމީ މިޔައެއްތަ؟؟؟ ބަލަ ކަނޑޫގަހަކީ ހަމަ އެކަނި ކަނޑޫ އެޅީމަ ކާން ހުންނަ އެއްޗެއް ނޫނޭ. ކަނޑޫ ގަހަކީ އުދަ އެރުމާ ސުނާމީ ކަހަލަ ބޮޑެރި ރާޅުން ރަށް ސަލާމަތްކޮށްދޭ ޝީލްޑެއް ކަހަލަ އެއްޗެއް. ނޭނގުނަސް އެއްޗެކޭ ކިޔޭތޯ ބަލާތި.\nބަސްތާ ފުރާ ކަނޑޫ ނެގިވާހަަކަ މި ހަބަރުން ކީންތަ؟ ސުރުޚީ ދޯ ކިޔާލަނީ.. މިރާއްޖޭގަ އަދިވެސް ކަނޑު ކާ ބައިވަރު މީހުން އުޅޭ ހޭބަލިމިތުރު ކަހަލަ މީހުން ނުކެޔަސް\nޝަމީމު ދޮނެބެގޭ ނުވާސްއަށް ވަރަށް ޚައްސަ ޝުކުރެއް މިކަން އެންމެންގެ ސަމާލުމަށްގެނައި ކަމަށްޓަކައި-\nމިއޮށް ރީތި ތިމާވެށި ހަލާކުވެގެންދާއިރުވެސް ތިމާވެށި ވުޒާރާގެ ދައުރަކީ ކޮބައިބާ؟..ރާއްޖެއިން ބޭރުގެ ކަމާބެހޭ ޓީމެއްގެނެސްގެން ބެލުން ބުއްދިވެރި..ވައިކަރަދޫ ކަނޑޫފަލަކީ އަހަރެނަށްވެސް ދިޔުމުގެ ނަސީބު ލިބުނުތަނެއް.\nރަށުގެ ކައުންސިލަށް މިކަން ރޭކާވެސްނުލަނީތޯ؟ ވަރަށް ހިތާމަވެރި ޚަބަރެއް.. މިކަން ސަމާލުކަމަށްގެނައިކަމަށްޓަކައި ނުވާސް އަށް ވަރަށް އިޚްލާސްތެރި ޝުކުރެެއް ދަންނަވަން..ތިއްތިބޭވެސް ރަށް ބަލާލަން ދާން އބަވިސްނަން.\nބުޅާ ހޮސްޕިޓަލް އެޅިއްޖެ ދޯ އެހެން ކަމެއް ކުރާނެ ކަމެއް ނެތް\nހީވީ މަގޭ ފުއްޕާމޭ އަނދާފަހުރިހެން. ވ ދެރަ. ދުވަހަކުވެސް ނުދެކެން ކަނޑޫ ގަހެއް. އެކަމު ފޮޓޯއިން ވ ހިތްގައިމު. ވ ދާހިތްވޭ. ????\nކޮބާތަ ޒަހާ ؟ ގޮތް ހުސްވެފާ އެބަ ހުރޭނު. ތި ވެސް މިނިސްޓަރެއްތަ؟ ދަނޑުވެރި ކަމުގެ ހާލު ބަލާވެސް ނުލާ އެބަ ހުރެއެވެ.\nޒަހާ ވާހަކަ ނުދައްކާ ށެވެ. ކުޑަކުއްޖެއް ކަހަލަ އެވެ.\nކަނޑޫފަލުގައި އުޅޭ ކިސަުކަކުނި " މަޑް ކްރެބް" މަދުވުން ވެސް ކަނޑޫގައްތަކަށް ގެއްލުންވާ ކަމަޖަށް ވެދާނެ. އެއީ ކިސަޑުގަނޑު ތެރޭގައި ވައި ރަނގަޅުކޮށްދޭ އެއްޗެއް.


Kandhuvalu miskithah vanumuge massalagai dhakka vaahaka dhimaeh nuvey\nއުތީމު ކަނދުވަލު މިސްކިތް--ފޮޓޯ:ވީއެފްޕީ\n9 ޖެނުއަރީ 20173ކޮމެންޓް\nކަނދުވަލު މިސްކިތަށް ވަނުމުގެ މައްސަލާގައި ދައްކާ ވާހަކަ ދިމައެއްނުވޭ\nހއ އުތީމުގައި ހުންނަ ކަނދުވަލު މިސްކިތަށް ވަނުމުގެ މައްސަލާގައި އިސްލާމިކް މިނިސްޓްރީން ދައްކާ ވާހަކަ ދިމާނުވާ މައްސަލަ ފެންމަތިވެއްޖެއެވެ.\nއިސްލާމިކް މިނިސްޓްރީން މިދިޔަ ޑިސެމްބަރު މަހުގެ 22 ވަނަ ދުވަހު ކަނދުވަލު މިސްކިތް ކައިރީގައި ބަހައްޓާފައިވާ ދެންނެވުމެއްގައި ބުނެފައިވަނީ ނަމާދަށް ނޫން ގޮތަކަށް އަންހެނުން އެމިސްކިތަށް ނޭރުމަށާއި، އަދި ޓޫރިސްޓުން މިސްކިތަށް އަރާނަމަ އައުރަނިވާވާ ހެދުމެއްގައި މިސްކިތަށް އެރުމަށް ދަންނަވާ ކަމަށެވެ.\nއިސްލާމިކް މިނިސްޓްރީގެ ދެންނެވުން--ފޮޓޯ:ވީއެފްޕީ\nއިސްލާމިކް މިނިސްޓްރީގެ ދެންނެވުމުގައި އެގޮތަށް ބުނެފައިވީ ނަމަވެސް އެ މިނިސްޓްރީގެ މީޑިއާ ކޯޑިނޭޓަރު މުހައްމަދު އަހްސަން ވިދާޅުވީ، ފަތުރުވެރިންނެކޭ އެއްގޮތަށް ދިވެހިންނަންވެސް މިސްކިތުގެ ހުރުމަތް ނުގެއްލޭ ގޮތަށް މިސްކިތަށް ވަދެ ނިކުމެ އުޅުމުގެ ފުރުސަތު އޮންނާނެ ކަމަށެވެ.\n"އެގޮތަށް އެއިއުލާން ކުރަންޖެހުނީ މިސްކިތަކީ ހުރުމަތްތެރި ތަނަކަށްވެފައި، މިސްކިތަށް ވަދެ ނިކުމެ ހެދުމުގައި މިސްކިތުގެ ހުރުމަތް ތެރިކަމަށް ބުރޫ އެރިޔަ ނުދިނުމަށް،" އަހްސަން ވިދާޅުވިއެވެ.\nއަހްސަން ވިދާޅުވީ މީގެ ކުރިން އެކަހަލަ ބައެއް ކަންކަން ފާހަގަ ކުރެވިފައިވާ ކަމަށެވެ.\n"މިސްކިތް ކައިރީގައި ބަހައްޓާފައިވާ ދެންނެވުމާއި ގުޅިގެން ބައެއް ފަރާތްތަކަށް އޮޅުން އަރާ ހިތްހަމަނުޖެހުން ވަނީ ފާޅުކޮށްފައި. އެކަމާއި ގުޅިގެން މިދިޔަ ހަފްތާގައި އެރަށަށް ދިޔަ ބަޔަކު ވެސް ވަނީ ހިތްހަމަ ނުޖެހުން ފާޅުކޮށް އެރަށުގައި ހުންނަ ބޭނުންނުވާ ކަމަށް ބުނެފަ" އުތީމުން ވާހަކަ ދެއްކި މީހަކު ބުންޏެވެ.\nނަމާދުކުރަން ނޫން ގޮތަކަށް ކަނދުވަލު މިސްކިތަށް އަންހެނުންނަން ނޭރޭނެކަމަށް އަންގާ ދެންނެވުމެއް ނެރެފައިވާއިރު، މީގެ ކުރިން ވެސް އެމިސްކިތަށް އަންހެނުން ނަމާދަށް އަރާ ނަހަދާކަމަށް އެރަށުން ވާހަކަ ދެއްކި މީހުން ބުންޏެވެ.\n"އެ މިސްކިތަށް މީހުން ވަންނަނީ ގަނޑުވަރު ބަލާލަން މީހުން ވަން އުސޫލުން އެތަން ބަލާލުމަށް. އުތީމު ގަނޑުވަރަށް ޒިޔާރަތްކުރާ ބައެއް މީހުން މިސްކިތް ބާލަން ވެސް ދޭ" އުތީމުން ވާހަކަ ދެއްކި މީހާ އިތުރަށް ބުންޏެވެ.\nއެކަމާއި ގުޅިގެން އުތީމު ކައުންސިލްގެ ރައީސް އަސްރާރު އާދަމް ވިދާޅުވީ އެކަމާއި ގުޅިގެން އެއްޗެއް ދެންނެވެން ނެތް ކަމަށާއި އެއިއުލާން އަކީ އިސްލާމިކް މިނިސްޓްރީން އެރަށުގައި ބެހެއްޓި ދެންނެވުމެއް ކަމަށެވެ.\nއުތީމަކީ އާބާދީގައި 900 މީހުން އުޅޭ ރަށެއް ނަމަވެސް ގިނަ އަދަދަކަށް ރަށު ބޭރު މީހުން އަރާ އަދި އެރަށުގައި ހުންނަ އާސާރީ ތަންތަން ބަލާލަންދާ ރަށެކެވެ.\nއިސްލާމިކް މިނިސްޓްރީ ހއ އަތޮޅު ހއ އުތީމް\nއިސްލާމިކް މިނިސްޓްރީއިން ޖަހާފައިވާ އިއުލާނުން އަންހެނުންގެ ހައްގު އެބަ އުނިވޭ. އިސްލާމިކް މިނިސްޓަރުގެ އިސްތިއުފާއަށް ގޮވަން ބޭނުމީ އެއިއުލާނު ނަގަންދެން ނޫނީ އިސްތިއުފާ ދެންދެން.\nކޮބާތަ ހުރުމަތް ކެނޑުމަކީ؟ މިސްކިތްތެރޭ ސެލްފީ ނަގަނީތަ؟\nއަޅުގަނޑަށް ދޭހަވަނީ އިސްލާމިކް މިނިސްޓްރީން ދެކޭގޮތުގައި އަންހެނުންނަކީ އެމީހުންގެ ޒާތުގައި މިސްކިތައް ހުރުމަތް ކެނޑޭ ބައެއް ކަމަށް. ވަރަށް ދަށުދަޖައިގެ އެންގުމެއް މިއީ. މިސްކިތައް ހުރުމަތްތެރިކޮށް ހިތާށޭ ޖެހީމާ ނިމުނީ ދޯ. އަންހެން ފިރިހެން ކިޔާކަށް ނުޖެހޭ.\nސިޓީ ތަކުގެ ދާއިރާތައް ބައިކުރުމުގައި ޕާޓީތަކުގެ ޚިޔާލު ތަފާތު: އީސީ\nރައީސް ޔާމީން މިނިވަންކުރުމަށް ސަރުކާރަށް އެއްވެސް ފިއްތުމެއް ނެތް


ދިވެހިރާއްޖޭގެ ކުޑަކުދިންގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު - The President's Office\nދިވެހިރާއްޖޭގެ ކުޑަކުދިންގެ ދުވަހުގެ މުނާސަބަތުގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ފޮނުއްވި ތަހުނިޔާގެ ޚިޠާބު\n10 މޭ 2019، ރިފަރެންސް: -\nދިވެހިރާއްޖޭގެ ކުޑަކުދިންގެ ދުވަހުގެ މުނާސަބަތުގައި، ރާއްޖޭގެ ލޮބުވެތި ހުރިހާ ކުޑަކުދިންނަށް، ނުހަނު ލޯތްބާއެކު ތަހުނިޔާ އާއި ހެޔޮއެދުންތައް ފޮނުވަމެވެ. އަދި އެ ކުދިންގެ އޯގާތެރި މައިންބަފައިންނަށާއި ބެލެނިވެރިންނަށާއި، އެ ކުދިންނަށް އުނގަންނައިދިނުމުގެ ބުރަ އުފުއްލަވާ ހީވާގި މުދައްރިސުންނަށްވެސް، ތަހުނިޔާ އާއި ހެޔޮއެދުންތައް ފޮނުވުމަކީ އަޅުގަނޑަށް ލިބޭ ނުހަނު ބޮޑު އުފަލެކެވެ.\nރާއްޖޭގެ މިހާރުގެ އާބާދީގެ ނިސްބަތުން ބަލާއިރު، އާބާދީގެ ވަރަށް ބޮޑު އިންސައްތައަކީ ކުޑަކުދިންނެވެ. މި ޤައުމުގެ ހުރިހާ ކަމެއް، މާދަމާ ފުރޮޅިގެން ދާނީ، މިއަދުގެ ކުޑަކުދިންގެ ގޮތުގައި މިއޮތް ޖީލުގެ އަތްމައްޗަށެވެ. މިއަދުގެ ތުއްތު ކުދިންނަކީ އަންނާން އޮތް ޖީލުގެ ފެށުން ކަމަށްވީތީ، އެކުދީންގެ ޞިއްޙީ ދުޅަހެޔޮކަމާއި، ޖިސްމާނީ ހަށިހެޔޮކަމަށް، ހެޔޮ ބަދަލުތަކެއް ގެނެސްދޭންޖެހެއެވެ. ވަކީން ޚާއްޞަކޮށް، އެކުދީންނަށް ހެޔޮލަފާ ތަރުބިއްޔަތެއް ދިނުމަށް، ވަރަށް ބޮޑު އިސްކަމެއް ދޭންޖެހެއެވެ.\nހަށިހެޔޮ ދުޅަހެޔޮ ޒުވާން ޖީލެއް ބިނާކުރުމަށްޓަކައި، ރަސްމީ ތަޢުލީމީ ނިޒާމުގެ ތެރެއިން، ކުޑަކުދިންގެ ޞިއްޙަތު ބެލޭނެ ދާއިމީ އިންތިޒާމުތަކެއް ހަމަޖެއްސުމަކީ، ވަރަށް ބޮޑު އިސްކަމެއް ދީގެން ކުރަންޖެހޭ ކަމެކެވެ. ހަމައެފަދައިން، ސުޕާރީއާއި، އެނަރޖީ ބުއިންތަކާއި، ހަކުރު ގިނަ ބުއިންތަކާއި، ޞިއްޙަތަށް ނުރަނގަޅު ތައްޔާރީ ކާނާގެ ބާވަތްތަކާ، ތުއްތު ކުދިން ދުރުކުރުމަށްޓަކައި، ކޮންމެ މަންމަޔަކާއި ބައްޕައެއް އަދި ކޮންމެ ބެލެނިވެރިއަކުމެ، ފަރުދީ ޒިންމާ އުފުލުމަށް އަޅުގަނޑު އިލްތިމާސް ކުރަމެވެ.\nއިސްލާމްދީނުގެ ޞައްޙަ ޢަޤީދާގެ މަތީގައި، ތުއްތު ކުދިން ތަރުބިއްޔަތު ކުރެވިގެން ނޫނީ، ފަޚުރުވެރި ޢާއިލާއެއް ބިނާކުރުމަށް، އަޅުގަނޑުމެން މި ދެކޭ ހުވަފެން ޙަޤީޤަތަކަށް ނުހެދޭނެއެވެ. ބަވަނަވެފައި މިވާ އިންސާނީ މުޖްތަމަޢުގައި ފެތުރެމުންދާ، ބައިބައިކުރުމާއި ފަސާދަކުރުމުގެ ފިކުރުތަކުން ދަރީން ދުރުހެލިކޮށް، އެކުވެރިކަމާއެކު ލާމެހިގެން އުޅުމުގެ ވިސްނުން އަށަގެންނުވޭނީ، އެގޮތުގައި ދަރިން ތަރުބިއްޔަތު ކޮށްގެންނެވެ. ދަރީންގެ އިޙްތިރާމާއި އެހީތެރިކަން، މައިންބަފައިންނަށް ލިބެނީ، ލޯތްބާއި އޯގާތެރިކަމުގެ އުނގެއްގައި އެކުދިން ތަރުބިއްޔަތު ކުރެވިގެންނެވެ. މުޖްތަމަޢުގެ ރީތި ސިފަތަކާއި އާދަތަކުން ޒީނަތްތެރިވުމަށްޓަކައި، އެކުދީން ހެދިބޮޑުވެ ތަރުބިއްޔަތުވަމުން އަންނަ ޢާއިލާއަކީ، ލޯތްބާއި އޯގާތެރިކަމާއެކު އެކަކު އަނެކަކާ މުޢާމަލާތުކުރާ މާޙައުލަކަށް ވާންޖެހެއެވެ.\nފުރާވަރު ޢުމުރަށް އަޅައިގެން އަންނައިރު، ކޮންމެ ކުއްޖަކީވެސް ޒިންމާދާރު އަދި ފަރުދީ މަސްއޫލިއްޔަތުތަކަށް އަހުލުވެރިވެފައިވާ ކުއްޖަކަށް ހެދޭނީ، މައިންބަފައިންނާއި ބެލެނިވެރިންވެސް، އެކުދިންގެ އެންމެ ޅަފަތުން ފެށިގެން، އެ ކުދިންނަށް ރަނގަޅު މަގު ދައްކައިދީގެންނެވެ. ޢުމުރުފުރާތަކާ އެކަށީގެންވާ ގޮތުން، އެ ކުދިންނަށް ދެވޭ ކޮންމެ މިނިވަންކަމަކާއެކު، އެކުދިންގެ ކޮނޑުގައި ޒިންމާތަކެއްވެސް އެޅިގެންދާކަން، އަބަދާއިއަބަދު ހަނދާންކޮށްދިނުމަކީ ބެލެނިވެރިންގެ ޒިންމާއެކެވެ. ހަމައެއާއެކު، އެ މިނިވަންކަމުގެ ބޭނުން ހިފަނީ އެންމެ އެކަށީގެންވާ ގޮތުގައިކަން ކަށަވަރުކުރުމަކީވެސް ބެލެނިވެރިންގެ މަސްއޫލިއްޔަތެކެވެ.\nދިވެހި ކޮންމެ ޢާއިލާއަކަށް އުފަންވާ ކޮންމެ ކުއްޖަކީވެސް، އެންމެ ޅަފަތުން ފެށިގެން ޢާއިލީ ލޯތްބާއި އޯގާތެރިކަން ލިބޭނެ ކުދިންކަން ކަށަވަރު ކުރުމަކީ، ސަރުކާރުގެ ވަރަށް މުހިންމު މަޤްޞަދެކެވެ. މި ސަރަޙައްދުގެ ޤައުމުތަކުގެ ކުޑަކުދިންގެ ޙާލަތާ އަޅައިބަލާއިރު، ރާއްޖޭގެ ކުޑަކުދިންގެ ޙާލަތު ނިސްބަތުން ރަނގަޅު ކަމުގައިވިޔަސް، ދިވެހި ކުޑަކުދީންގެ ޙާލަތު ރަނގަޅު ކުރުމަށްޓަކައި، އިތުރަށް ހަރުދަނާ ކުރަންޖެހޭ ބައެއް ކަންތައް އެބަހުއްޓެވެ. އެގޮތުން މިވަގުތު އެންމެ އިސްކަންދީގެން، ސަރުކާރުން ކުރަން ބޭނުންވާ އެއްކަމަކީ، ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނެއް ފާސްކުރުމެވެ.\nއަޅުގަނޑުގެ އިޚްލާޞްތެރި ދުޢާއަކީ، ރާއްޖޭގެ ކުޑަކުދިންނަކީ މައިންބަފައިންގެ ލޯތްބާއި އޯގާތެރިކަމާއި، މުޖްތަމަޢުގެ އެހީތެރިކަމާއި ރައްކާތެރިކަން ލިބިގެން، އުފަލާއި ހިތްހަމަޖެހުމުގައި ބޮޑެތިވާ ކުދިން ކަމުގައި މާތްﷲ ލެއްވުމެވެ. އަދި މިއަދުގެ ކުޑަކުދީންނަކީ، މި ޤައުމު ހުރިހާ ގޮތަކުންވެސް ތަރައްޤީގެ އައު އައްސޭރިތަކަށް ގެންގޮސްދިނުމުގެ ހުނަރާއި ޤާބިލުކަން ލިބިގެންވާ ކުދީންތަކެއް ކަމުގައިވުމުގެ ހެޔޮ ތައުފީޤާއި ނަސީބު މިންވަރު ކުރެއްވުމެވެ.


ވިމެންސް އިންވިޓޭޝަން ކަޕްގެ ނައިފަރު މުބާރާތުގެ ފައިނަލް މެޗު\nފޮޓޯ: ވިމެންސް އިންވިޓޭޝަން ކަޕްގެ ނައިފަރު މުބާރާތުގެ ފައިނަލް މެޗު\n10 ޖަނަވަރީ 2022 - 19:14 0\nނައިފަރުގައި ކުރިއަށްދިޔަ އިންވިޓޭޝަން ކަޕްގެ ފުރަތަމަ މުބާރާތުގެ ފައިނަލުގައި ކުޅުނީ އެޕެކްސް ސްޕޯޓްސް ކްލަބާއި ޑޮޓްކޮމް ސްޕޯޓްސް ކްލަބް. ފައިނަލް މެޗުން މޮޅުވީ ޑޮޓްކޮމް ސްޕޯޓްސް ކްލަބް. ޑޮޓްކޮމް ވަނީ މި ކާމިޔާބީއާ އެކު ފައިނަލް ބުރަށް ހޮވިފައި.-- ފޮޓޯ: އެފްއޭއެމް


Pakistan Airlines ge boat eh meehun dhiriulhey sarahahdhakah vehtihje\nޕާކިސްތާނު ބޯޓެއް މީހުން އުޅޭ ސަރަހައްދަކަށް ވެއްޓިއްޖެ\nޕާކިސްތާނު އެއާލައިންސްގެ ބޯޓު ވެއްޓުނު ސަރަހައްދުން މީހުން ސަލާމަތް ކުރުމުގެ މަސައްކަތް ކުރަނީ. -- އޭއެފްޕީ\nކަރާޗީ (މެއި 22) - ޕާކިސްތާނު އެއާލައިންސްގެ އޭ320 މަރުކާގެ މަތިންދާ ބޯޓެއް، ކަރާޗީގެ މީހުން ދިރި އުޅޭ ސަރަހައްދަކަށް ވެއްޓިއްޖެ އެވެ.\nބޯޓު ވެއްޓިފައި ވަނީ ލާހޯރުން ފުރައިގެން 91 ފަސަންޖަރުންނާއެކު ޖިންނާހު އިންޓަނޭޝަނަލް އެއާޕޯޓަށް ޖައްސަން ދިޔަ މަގުމަތީގަ އެވެ. ފަސަންޖަރުންގެ އިތުރު އަށް ކްރޫން ވެސް ބޯޓުގައި ތިބި ކަމަށް ކަމާބެހޭ އިދާރާތަކުން ވަނީ ބުނެފަ އެވެ.\nރިޕޯޓުތައް ބުނާ ގޮތުން، އެ ބޯޓު ވެއްޓިފައި ވަނީ މީހުން ދިރިއުޅޭ ބައިބޯ ސަރަހައްދަކަށެވެ. އެ ހާދިސާގައި މިހާތަނަށް 11 މީހުން މަރުވެފައިވާ ކަމަށާއި، ނަމަވެސް މަރުގެ އަދަދު އިތުރުވުމުގެ ފުރުސަތު ބޮޑު ކަމަށް ސަރުކާރުގެ އޮފިޝަލުންނާ ހަވާލާދީ ބައެއް މީޑިއާތަކުން ވަނީ ރިޕޯޓުކޮށްފަ އެވެ. ބޯޓު ވެއްޓުނު ވަގުތު، ގިނަ ގެތަކަކަށް ގެއްލުން ލިބި، އެ ސަރަހައްދުގައި ރޯވެ، ދުން އަރަމުންދާ ކަމަށް މަންޒަރުދުން މީހުނާ ހަވާލާދީ ބުނެފައިވެ އެވެ.\nޕާކިސްތާނުގެ އެއާލައިންސްގެ އޮފިޝަލަކު ވިދާޅުވީ ގޮތުގައި، ބޯޓު ވެއްޓުވުމުގެ ކުރިން ޓެކްނިކަލް މައްސަލަތަކެއް ދިމާވެގެން އުޅޭ ކަމަށް ޕައިލަޓު ކޮންޓްރޯލް ޓަވަރަށް އެންގި އެވެ. އަދި ޕާކިސްތާނުގެ ބައެއް މީޑިއާތަކުން ބުނީ އެ ބޯޓު ވެއްޓުމުގެ ހިނދުކޮޅެއް ކުރިން، ބޯޓުގެ ދެ އިންޖީނު ވެސް ފެއިލްވެއްޖެ ކަމަށް ބުނެ، އެހީތެރި ކަމަށް އެދެމުން ޕައިލެޓު ގެންދިއަ ކަމަށެވެ.\nނަމަވެސް، ބޯޓު ވެއްޓެން މެދުވެރިވި ސަބަބެއް އަދި ރަސްމީކޮށް ހާމަކޮށްފައެއް ނުވެ އެވެ.\nޕާކިސްތާނުގެ ބޮޑުވަޒީރު އިމްރާން ހާން ވަނީ އެ ހާދިސާގެ ފުރިހަމަ ތަހުގީގެއް ހިންގަވާނެ ކަމަށް ވިދާޅުވެފަ އެވެ.\nމި ހާދިސާ ހިނގާފައިވަނީ، ކޮވިޑް-19 އާ ގުޅިގެން އެޅި ލޮކްޑައުނަށްފަހު، ކޮމާޝަލް ފްލައިޓުތައް އުދުހުމުގެ ހުއްދަ ދިންތާ މަދު ދުވަސް ކޮޅެއްގެ ތެރޭގަ އެވެ.\nޕާކިސްތާން ވައިގެ ހާދިސާތައް\nޕާކިސްތާނުގެ 150 ޕައިލެޓުން ސަސްޕެންޑު\nބޯޓު ވެއްޓުނީ ޕައިލެޓަށް ހެދުނު ގޯހަކުން\nޕާކިސްތާނު ބޯޓުގެ ތަހުގީގު ފަށައިފި\nޕާކިސްތާނު ބޯޓުގެ ކަޅުފޮށި ހޯދައިފި\nއަޑުބަރޭއަށް ޖަލު ހުކުމެއް ކަނޑައަޅައިދޭން އެދިއްޖެ\n"އިންޑިއަން އައިޑަލް" ގެ ހަގީގަތް ފަޅާ އަރުވާލައިފި\nސެކިއުރިޓީ ވަރުގަދަކޮށް ހަތިޔާރާ އެކު ސިފައިން ނިކުމެއްޖެ


Viyafaari bandharah vananan thamreeneh hadhan laazim kohfi\nމާލެ ވިޔަފާރި ބަނދަރު: އެކްސިޑެންޓްތައް މަދު ކުރަން ފިޔަވަޅުތަކެއް އަޅަން ވަނީ ނިންމާފަ -- ފޮޓޯ: އަވަސް\nމާލެ ވިޔަފާރި ބަނދަރުގެ ރައްކާތެރިކަން ވަރުގަދަ ކުރުމުގެ ގޮތުން، ބަނދަރަށް މަަސައްކަތު ވަންނަ ފަރާތްތައް ތަމްރީނެއް ހަދަން ލާޒިމް ކޮށްފި އެވެ.\nމާލެ ވިޔަފާރި ބަނދަރު ބަލަހައްޓާ، މޯލްޑިވްސް ޕޯޓްސް ލިމިޓެޑް (އެމްޕީއެލް) ގައި މިއަދު ބޭއްވި ނޫސްވެރިންގެ ބައްދަލުވުމެއްގައި މެނޭޖިން ޑިރެކްޓަރު ޝާހިދު އަލީ ވިދާޅުވީ މާލެ ވިޔަފާރި ބަނދަރު މިހާރު އޮންނަ ގޮތުން ބަނދަރުގެ އޮޕަރޭޝަން އޭރިއާއި ކްލިއަރިން އޭރިއާއަކީ އެއް ސަރަހައްދެއް ކަމަށެވެ.\nއެހެންވެ، ބަނދަރު ތެރެއަށް އެމްޕީއެލްގެ މުވައްޒަފުން ނޫން އެހެން ގިނަ ބަޔަކު މަސައްކަތުން ވަންނަން ޖެހޭ ކަމަށެވެ. މި ފަހުން ބަނދަރުގައި ހިނގާފައިވާ ހާދިސާތަކުގައި ގެއްލުންވެފައިވަނީ މިގޮތަށް ބަނދަރަށް ވަދެ މަސައްކަތް ކުރާ އެމްޕީއެލް މުވައްޒަފުން ނޫން މީހުންނަށް ކަމަށެވެ.\n"މިސާލަކަށް ކްލިއަރިން ގްރޫޕްތަކުގެ އެޖެންޓުންނާއި ޑްރައިވަރުން ބަނދަރަށް ވަދޭ، އަދި ކޮންސައިނީގެ ފަރާތުން މުދާ ނެރެން ވެސް މީހުން ވެދޭ. މިއީ ފުދޭ ވަރަކަށް ގިނަ އަދަދެއް ބަޔަކު. ވޭތުވެދިޔަ ދެ މަހަކަށް ބަލާއިރު އަނިޔާވެފައިވަނީ މިގޮތަށް ވަތް މީހުންނަށް. އެހެންވެ މި މީހުން ވެސް ތަމްރީން ކުރަން ނިންމީ،" ޝާހިދު ވިދާޅުވި އެވެ.\nހަ ގަޑިއިރުގެ ތަމްރީން ޕްރޮގްރާމެއް\nއެމްޑީ އިތުރަށް ވިދާޅުވީ އަލަށް ފަށާ "އިންޑެކްޝަން ޕްރޮގްރާމް" ފުރިހަމަކޮށްގެން ނޫނީ ކުރިއަށް އޮތްތަނުގައި ބަނދަރަށް ނުވަދެވޭނެ ކަމަށެވެ. އަދި އޭނާ ވިދާޅުވި ގޮތުގައި ކުރިއަށް އޮތް ހަ މަސް ތެރޭގައި ބަނދަރަށް ވަންނަން ފާސް ދޫކުރާނީ މި ތަމްރީން ފުރިހަމަ ކުރުމަށްފަހު އެވެ.\nއެމްޕީއެލްގެ ސީއީއޯ ޝާހިދު އަލީ އަވަސް އަށް ކުރިން އިންޓަވިއުއެއް ދެއްވަނީ -- ފޮޓޯ: އަވަސް\n"މި ތަމްރީންގައި ކިޔައިދޭނެ ބަނދަރުގައި ހިނގައިދާނެ ހާދިސާ ތަކަކީ ކޮބައި ތޯ؟ ރައްކާތެރިކަމަށް އެޅިދާނެ ފިޔަވަޅު ތަކަކީ ކޮބައި ތޯ؟ މި ހުރިހާ އެއްޗެއް ކިޔައިދޭނެ. އަދި ތަމްރީން އަށް ފަހު ކުއިޒެއް ދޭނެ. ފާސްވާ ފަރާތްތަކަށް ސެޓްފިކެޓެއްވެސް ދޭނެ،" ޝާހިދު ވިދާޅުވި އެވެ.\nފާސް ދޫކުރާ އުސޫލަށް ބޮޑު ބަދަލެއް\nއެމްޕީއެލް އިން ވަނީ ސަލާމަތީ ފިޔަވަޅުތައް ވަރުގަދަ ކުރުމުގެ ގޮތުން ބަނދަރަށް ވަންނަ ފާސް ދޫކުރާ އުސޫލަށް ވެސް ބަދަލު ގެންނަން ނިންމާފަ އެވެ.\nޝާހިދު ވިދާޅުވީ މިހާރު އޮންނަ ގޮތުން ފާސް ދޫކުރަނީ ހަމައެކަނި ޕޮލިސް ރިޕޯޓު ގެނައުމުން ކަމަށެވެ. ނަމަވެސް އަލަށް އަމަލު ކުރަން ފެށި އުސޫލާއެކު ގާނޫނީ ހުރިހާ ފޯމުތަކެއް ވެސް ފުރިހަމަ މަޖުބޫރުވާނެ ކަމަށެވެ.\n"ދެން ފާސް ދޫކުރާނީ އެމްޕީއެލް މުވައްޒަފުންނަށް ވަޒީފާ ދޭއިރު ވެސް ކްލިއަރިން ދޭ ގޮތަށް ޕީޖީ އާއި ކޯޓު ތަކުން ވެސް ކްލިއަރެންސް ހޯދުމުން،" ޝާހިދު ވިދާޅުވި އެވެ.\nމަޖޫރީންނާ ބެހޭ ގަވައިދެއް ހަދަނީ\nއޭނާ އިތުރަށް ވިދާޅުވީ ވިޔަފާރި ބަނދަރުގައި މަސައްކަތް ކުރާ "މަޖޫރީން" ނާ ބެހޭ ގަވައިދެއް ވެސް ހަދަމުންދާ ކަމަށެވެ.\n"ޕެންޑެމިކްއާ ގުޅިގެން ފުދޭ ވަރަކަށް ޓާންއޯވާ ހައިވެއްޖެ، މަޖޫރީ ވޯކަރުންގެ. އެހެންވެ ރެގިއުލޭޓް ކުރަން ދަތިތަކެއް އެބަހުރި. އެހެންވެ ކްލިއަރިން ގްރޫޕްއާ ބެހޭ ގަވައިދެއް ވަރަށް އަވަހަށް ގެޒެޓް ކުރާނެ. އޭގައި އޮންނާނެ އެ ބޭފުޅުން [މަޖޫރީން] ބަލަން ޖެހޭ ކަންތައްތައް ވެސް،" ޝާހިދު ވިދާޅުވި އެވެ.\nއޭނާ ވިދާޅުވީ ބަނދަރު ކުޑަކަމުން، ކުޑަ ޖާގައެއްގެ ތެރޭގައި ގިނަ މަސައްކަތް ތަކެއް ކުރަން ޖެހުމަކީ ބޮޑު މައްސަލައެއް ކަމަށެވެ.\n"ބަނދަރަށް ދޯނި ވެސް ވައްދަން ޖެހޭ މުދާ ބަލާ. އެކަމަކު އެއް ފަހަރާ ކީވޯލަށް ކައިރި ކުރެވެނީ ދެ ދޯނި. އެކަމަކު ދުވާލަކު އާއްމު ހާލަތުގައި 200 ނޫނީ 230 ކޮންޓެއިނާ ކްލިއަ ކުރަން އެބަ ޖެހޭ. އެހެންވީމަ 20 ނޫނީ 30 އަދި 40 ދޯނި ވައްދަން ޖެހޭ،" ޝާހިދު ވިދާޅުވި އެވެ.\nމާލެ ވިޔަފާރި ބަނދަރުގައި ދާދި ފަހުން ވަނީ ކައިރި ކައިރީގައި ދެ ހާދިސާއެއް ހިނގާފަ އެވެ. މި ހާދިސާތަކުގައި ދެ މީހެއްގެ ފުރާނަ ގެއްލިފައިވެ އެވެ.\nއެކްސިޑެންޓް މަސައްކަތު މާހައުލުގެ އެކްސިޑެންޓް މޯލްޑިވްސް ޕޯޓްސް ލިމިޓެޑް


ސޫރަ (1 ވަނަ ބައި) – Esfiya\nއުމުރުން ތޭރަ އަހަރުގެ އާނާ އަކީ ސީނާ އާއި އަލީގެ ހުރި ހަމަ އެކަނި ދަރިފުޅެވެ. ހިތިފަތު ބުމަ އަކާއި ނޫކުލައިގެ ކަޅިއެއްގެ ވެރި މި އަންހެން ކުއްޖާ އަކީ ހިމަތޮޅި ހަށިގަނޑެއްގެ ވެސް ވެރި ފަރާތެވެ. މޭކަޕަކާއި ނުލާވެސް އާނާއަށް ލިބިފައި ވަނީ ރަތް ކުލައިގެ ތުންފަތެކެވެ. އިސް ކޮޅުގައި ސަތޭކަ ސާޅީސް ހަތް ސެންތިމީޓަރ ހުރެއެވެ. ފޫކޮޅާ ހަމައަށް އަރާ މަޑުމުށި ކުލައިގެ ފަން ދިގު އިސްތަށިގަނޑަކީ އާނާ އަށް ލިބިފައިވާ ޤުދުރަތުގެ ހަދިޔާއެކެވެ. ރީތި ކަމާއި އެއްވަރަށް ކިޔެވުމަށްވެސް އެހާމެ މޮޅު ކުއްޖެކުވެ.\nއާނާ މިހާރު ތަޢުލީމު ޙާސިލް ކުރަމުން ދަނީ ކ. މާލޭ ، އަހުމަދިއްޔާ އިންޓަނޭޝަނަލް ސްކޫލްގު ގްރޭޑް 8 ގައެވެ. އެ ގުރޭޑް އިން އެންމެ ހަގު ، އެންމެ ރީތި ، އަދި އެންމެ ކިޔެވުމަށް މޮޅު ކުއްޖާ އަކީ ވެސް ހަމަ އާނާއެވެ. އެއް ދުވަހެއްގެ ހަވީރުގެ ވަގުތެވެ. އާނާގެ މަންމަ ސީނާ އާއެކު ބާޒާރު ކޮށްލުމަށް ގެއިން ނުކުމެގެން މާ ދުރު ނޫން ހިސާބަކަށް ނުދެވެނީސް އާނާއަށަ އެންމެ ރީތި މޮޑެލް ، އުމުރުން 20 އަހަރުގެ ތިޝިކާ ފެނުނެވެ.\nއެއީ އެމެރިކާގެ މުސްލިމް އާއިލާ އަކަށް ނިސްބަތްވާ މުސްލިމްއެކެވެ. އޭނާ އަށް ވެސް ލިބިފައިވަނީ ހަމަ އާނާ އަށްް ލިބިފައިވާ ސިފަތަކެވެ. ތަފާތަކީ އޭނާ އާނާ އަށް ވުރެ އުމުރުން ދޮށީކަމެވެ.\nތިޝިކާ! ތިޝިކާ! އަހަރެން އޭނާގެ ނަމުން ގޮވަމުން އޭނާ އާއި ދިމާ އަށް ދުއްވައިގަތީމެވެ. ޔެސްމ! ޑިޑް ޔޫކޯލްޑް މީ ؟ ތިޝިކާ ބުންޏެވެ. އާނާ ބުންޏެވެ. ޔޭސް! ކޭން ޔޫ ގިވް މީ އޭން އޮޓޯގްރާފް . ޕްލީސް ! ޕްލީސް ! އައި ނޯ ދިވެހި ތި ކުއްޖާގެ ނަމަކީ ކޮބާ؟ އާނާ . އިނގޭތަ އަހަރެންގެ ވެސް ހަމަ ތިހާ ލޯބި ލޯބި ކުއްޖަކު ހުރި އެކަމު އެކުއްޖާ ވީނުވީ ތަނެއް ނޭނގި ގެއްލުނީ….\nދުރަވެފައި ހުރެ ތިޝިކާ ބުންޏެވެ. މިތަން ފެނި ފައި ސީނާގެ ގައިން ހީބިހި ނަގާލިއެވެ. އަދި މަދު ސިކުންތު ކޮޅެއްގެ ތެރޭގައި މުޅި މީހާދަލުން ފޯވިއެވެ. އާނާ ތިދެން ކޮންކަމެއް؟ އާދެ ގެއަށް ދާން ! މަންމާ ! ތި ހުރީ ހާދަ ވަރަކަށް ދާހިށްލާ ހޫނު ވެފަ.\nއޭނ ! މަށަކަށް ނުވޭ ހޫނެއް ! ބޫނެއް ! އަނެއްކާ މަންމަގެ ސިއްޙަތު ރަނގަޅު ތަ ! ކޮން ސިއްޙަތެކޭ ކިޔާކަށް ތަ ! އާނާ ހަމަ މިހާރު މަށާއެކު ގެއަށް އާދޭ !!! !!! !!!\nއަނެއް ދުވަހުގެ ހެނދުނުގެ ވަގުތެވެ ….\nހައ!ި އާނާ އޭނާގެ އެންމެ ގާތް އެކުވެރިޔާ ކަމުގައިވާ ، މިލްޔާ ގެ އަތުގައި އަތް ޖަހާލުމަށް ފަހު ގޮސް މިލްޔާ އާއި ޖެހިގެން ހުރި ގޮނޑީގައި އިށީނެވެ .\nކުއްލި އަކަށް މުޅި ކުލާސް ހިމޭން ވިއެވެ . ސަބަބެއް ވެސް ނެތީކީ ނޫނެވެ . ކުލާހުގެ ދޮރު މަތީގައި އެ ހުރީ އަހަރެން ނަށް ހުވަފެނުގައިވެސް ނުފެން ނާނެ ހާ ރީތި ކުއްޖެކެވެ . އަހަރެން އެންމެ ހައިރާންވީ ، އެކުއްޖާ އަހަރެންނާއި ވައްތަރު ކަމުންނުވެ. އަހަރެންގެ ހުންނަ ކަހަލަ ނޫ ކުލައިގެ ލޮލެއް ހުރެފައި ، އަހަންނާ ހަމަ އެއްވަރަކަށް ދޮންވެފައި ، އަހަރެންގެ އޮންނަކަހަލަ މަޑު މުށި ކުލާގެ ފަން އިސްތަށި ގަނޑެއް ވެސް އޮތެވެ..\nކުލާހުގެ އެތައް ކުދިންނެތްގެ އަމާޒު ފަތް ގަނޑަކަށް އާނާ ވެއްޖެއެވެ. މި ކަމުގެ ސަބަބުން އާނާ ގެ ދޮން މޫނު ކޮޅު ލަދުން ގޮސް ވަނީ ރަތް ވެފައެވެ .\nތިޝިކާ ވިސްނަމުން ދަނީ މީގެ ވިހި އަހަރު ކުރިން ވެފަ އޮތް ކަމަކާއި ބެހޭގޮތުންނެވެ .\n20 އަހަރު ކުރި\nFull of mistakes. Plse correct it and fouble before uploading\n#plse double check before uploading\nMee koacheh…. ???\nHadi haavaafa … Vaahaka liyan noolhey mivarun\nNulaahiku reethi koh liyeven ovva haadha hadi kohlaafa miothi!!!!!!!!vaauvaa eh neyge…alun mi bao reethikoh mistake hallu kohfa upkohdy……kon aharen akaa aanaa ehtha ekakutha eyaki….jumlathahves complete eh nuvey…… thishika aki kujjeh tha dhen eyna ge dhari aku hureytha ….:'(mi part alun up kohdy pls pls ragalhu kohfa upkohdhy


Namaadhu Vaguthugai Ves Idhikolhun Jalsaa Thakugai - Vaguthu\nނަމާދު ވަގުތުގައިވެސް އިދިކޮޅުން ޖަލްސާތަކުގައި\nއިދިކޮޅު ފަރާޓްތަކުން ބޭއްވި ޖަލްސާއެއްގެ ތެރެއިން– ފޮޓޯ: އެމްޑީޕީ\nމިވާހަކަ ދެއްކުމުން ކުއްވެރިވާނީ ދެއްކި ބައެއް ކަންނޭނގެއެވެ. ނުވަތަ އެކަން ލިޔެ ހާމަކުރާ މީހާގެ ގަލަމުގެ ދެލި އުފެއްދި ކުންފުނި ނޫންކަމެއްވެސް ނޭނގެއެވެ. އެހެން ނަމަވެސް ފެންނާން އޮތް ހަޤީޤަތަކީ މިއީކަމުން ނުދައްކައިވާކަށް ނެތެވެ. އެއީ އިސްލާމީ އަޤީދާ ޙިމާޔަތްކޮށް ދިވެހި އިސްލާމީ އުންމަތް ދެމެހެއްޓާނެ ކަމަށް ހުވާކޮށް، އެ މަސައްކަތުގައި ދެމިތިބޭނެ ކަމަށް ބުނެ އެންމެ ހަރު އަޑުން ވައުދުވަންދާ މީހުންގެ ހާލަތަށް ވީތީއެވެ.\nޝަހާދަތުގެ ދެކަލިމަ ހިތުން ތެދުކޮށް ޤަބޫލުކުރުމަށްފަހު، ދީނުގެ އެންމެ އިސް ރުކުނަކަށް ވަނީ ނަމާދެވެ. އެ ނަމާދު އަޅައިފި މީހާ ދީނުން ބޭރުވެއްޖެކަމީ ހަޤީޤަތެވެ. އެހާލަތަށް ގޮސްދާނެކަމަށް ބިރުވެތިވެ ނަމާދަށް ރައްކާތެރިވާން ޖެހެނީ މިހެންވެގެންނެވެ. ދިވެހިންގެ ތެރޭގައި ނަމާދުގެ ވަގުތުތަކަށް ރައްކާތެރިވެ ބަންގީގެ އަޑަށް ހަމަހިމޭންވެ ކުރާންތިބޭ ހުރިހައި މަސައްކަތެއް ދޫކޮށްލައި އެކަމަށް ފަރުވާބެހެއްޓި ޒަމާން މާޒީވެއްޖެއޭ ބުނެވޭ ހިސާބަކީ، ޖަމާޢަތްތައް ހަދައިގެން ސިޔާސީ ފިކުރެއްގެ ތެރެއަށް ގެއްލިގޮސް ތިބި ބަޔަކަށް ދީނު ހިމާޔަތަށް ކަމަށް ބުނެ ނިކުމެތިބި ބަޔަކު، ދީނަށް ހަޖޫޖަހާ ހިސާބުންނެވެ.\nމިއަދު އެމަންޒަރު އިދިކޮޅު ސިޔާސީ ފަރާތްތަކުން ވަނީ ސާފުކޮށް ދިވެހިންނަށް ދައްކުވައިދީފައެވެ. ސިޔާސީ ޖަލްސާތަކާއި އެކި ހަރަކާތްތަކުގެ ތެރެއިންވެސް ނަމާދު ވަގުތަށް އެކަންކަން ހުއްޓާލުމަކީ ކުރީގެ އާދައެއް ނަމަވެސް، މިއަދު އިދިކޮޅުން މިވަނީ ޤައުމާއި ޤައުމުން ބޭރުގައި "ސިޔާސީވެ އަވަދިވެފައި" ތިބި ބަޔަކު ގޮވައިގެން ނަމާދު ވަގުތާއި ދިމާކޮށް، ދުރާލައި ރާވައިގެން ވަރުގަދަ ކެމްޕެއިން ހަރަކާތްތަކެއް ކުރިއަށްގެންގޮސްފައެވެ.\nއެގޮތުން މިއަދު ހަވީރު 5:00 އިން މިރޭ 8:00 އާއި ހަމައަށްލަންކާގައި އިދިކޮޅު ރިޔާސީ ކެންޑިޑޭޓް އިބްރާހީމް މުޙައްމަދު ސޯލިކު (އިބޫ) އާއި އެމްޑީޕީގެ ރޫނާހީ ލީޑަރު އަދި ކުރީގެ ރައީސް މުޙައްމަދު ނަޝީދާއި އިސްވެ ތިއްބަވައިގެން ދަނީ "ބޮޑު ޖަލްސާ"އެއް ލަންކާގައި ބާއްވަމުންނެވެ. ހަމަ އެއާއިއެކު މިވަގުތުގައި އިދިކޮޅު އިންތިޚާބީ ބައިވެރިޔާ ފައިސަލް ނަސީމްވެސް ށ. އަތޮޅު ކޮމަންޑޫގައި ކެމްޕެއިން ހަރަކާތްތަކުގައި ފޯރިއާއިއެކު އުޅުއްވާއިރު، އަސުރެއް، މަޣުރިބެއް އަދި އިޝާއެއް ނެތި މިއަދު އިދިކޮޅު ފިކުރަށް ތަބާވާ އަދާލަތު ޕާޓީ (އޭޕީ) އިންވެސް ދަނީ ބައިވެރިވަމުންނެވެ.\nމިއަދު މި ފެނިގެންދިޔަ މަންޒަރުތަކުގެ ސަބަބުން ދީނާއި ދީނީ ކަންކަމަށް އިދިކޮޅުން ސަމާލުކަންދޭ މިންވަރު އެތައް ބައެއްގެ ކުރިމަތީގައި ބޭޒާރުވެގެންދިޔައިރު، ގިނަ ބައެއްގެ ފާޑުކިއުން އެފަރާތްތަކަށް ދަނީ އަމާޒުވަމުންނެވެ. އަދި ދީން އައްޑަނައެއްގެ ގޮތުގައި ނަގައި "ދީނޭ ބުނެ" ދިވެހިންގެ ބޮލަށް ސަވާރުވެގެން ކުރާ ކެމްޕެއިނަކީވެސް ރިޔާސީ ތަހުތަށް އިސްވުމުގެ ދަހިވެތިކަމުގައި އެވެރިން ހިތުން ގެންގުޅޭ "ސިޔާސީ އުކުޅެއް"ކަމަށް އެފަރާތްތަކުން ބުނެއެވެ.\nއޮގަސްޓް 27, 2018 20:08\nދީނެއް މިއްލަތެއް ނެތް ބަޔަކަށް އޮންނާނީ ކޮން ނަމާދުވަގުތެއްހެއްޔެވެ؟1\nއޮގަސްޓް 27, 2018 20:09\nރަގަޅުވާހަކައެއް. އެކަމަކު އަޅުގަނޑު ހިތައްއަރަނީ މިއާޓިކަލް ލިޔުނު އިދާރާގައި މަސައްކަތްކުރާ ކިތައްމީހުންބާވައޭ ނަމާދަށް ރައްކާތެރިވަނީ.\nއޮގަސްޓް 27, 2018 20:32\nކަލޭމެން މައިތިރިވެބަލަ! ރާކްޕަކްޝާގެ ފައްޅީގައި ޒަނޑޫރާތައް ޖަހަން ފެށުމުން ޖަލްސާ މެދުކަނޑާލާފައި ރޫހާނީ ލީޑަރު އޭނާގެ ބައިވެރިންނާއެކު ފައްޅިއަށް ވަޑައިގަންނަވާނޭ!\nއޮގަސްޓް 27, 2018 21:18\nބ/ އަތޮޅުކެންދޫގަ ހުންން އެމްޑީޕީ ޖަގަހައިން ނަމާދުވަގުތު ތަކުގައިވެސް ހުންނަނީ ބާރަށްލަވަ ޖަހާފަ ހިޔާލެއް ފިކުރެއް އީމާން ކަމެއް ބިރުވެތިވުމެއް މިމީހުންގެ ކިބައިގަ ނެތީބާ ! ޕާޓީ ދެކެވާލޯބި އެއްކިބާކޮއްފަ ﷲ އަށް ބިރުވެތިވުން މާ މުހިއްމުކަމުގައި ދެކިބަލަ ....\nއޮގަސްޓް 27, 2018 21:38\nރާއްޖޭގައި ބުދު ބެހެއްޓުންވެސް، އެކަމަށް ހުއްދަ ދިނުންވެސް އެއީ ދީންވެރިކަން ދެއްތޯ؟.. އައުރަ ނިވާނުވާ ހެދުން އަޅައިގެން އުޅުން އެއީވެސް ދީންވެރިކަންތޯ؟ ވައްކަން ކުރުމާއި މާރާމާރީ ހިންގުމާއި މިފަދަ އެތައް ބައިވަރު ދީނުގައި މަނާ ކުރައްވާފައިވާ އަމަލުތައް ރާއްޖޭގައި ހިންގަމުން ދާއިރު، ހަމައެކަނި ވަކި ބަޔަކު ކުރުމުން ތިހެން ބުނުމުގެ ބަދަލުގައި ދީނާއި ދެކޮޅަށް ކުރެވޭ ކޮންމެ ކަމަކަށް އަޑުއުފުލުން މުހިއްމު.. އެއީ ކޮންމެ ބަޔަކު ކުރި ކަމުގައި ވީނމަވެސް.\nއޮގަސްޓް 28, 2018 14:30\nއިދިކޮޅު މީހުން ކުރާކަންތައް އެކަނިތަ ފެންނަނީ .... ޕީޕީ އެމް މީހުން ވެސް ދެނަމާދު ދޭތެރޭ ލަވަޖަހާފަ ހުރީ...


27 Aharah Fahu Coma'gai Oiy Meehaku Heyaraifi | Kuhli Habaru\nމީގެ 27 އަހަރު ކުރިން 1991 ވަނަ އަހަރު ޔޫއޭއީ ގައި އެކްސިޑެންޓްވި މުނީރާ ޢަބްދުﷲ ހޭ އަރައިފިއެވެ.\nޔޫއޭއީގެ އަލްއައިނުގައި ސްކޫލް ބަހެއްގައި މުނީރާ ދަތުރުކުރަމުންދިޔަ ކާރު ޖެހި އެކްސިޑެންޓްވުމާ ގުޅިގެން މުނީރާގެ ބޮލަށް ބޮޑެތި ގެއްލުންތަކެއް ލިބި ހޭނެތުނެވެ. އޭރު މުނީރާގެ ޢުމުރަކީ 32 އަަހަރެވެ. އެ އެކްސިޑެންޓް ހިނގިއިރު މުނީރާއިން ކާރުގައި އޭނަގެ ދަރިފުޅު (އޭރު ޢުމުރުން4އަހަރު) ވެސް އިނެވެ. ނަމަވެސް މުނީރާގެ މަސައްކަތުން އޭނާގެ ދަރިފުޅަށް ބޮޑު އަނިޔާއެއް ނުވެ ސަލާމަތްވިއެވެ.\nމުނީރާއަށް ލިބުނު ގެއްލުންތަކަށް ފުރަތަމަ ފަރުވާދިނީ ޔޫއޭއީ އާއި ލަންޑަންގައެވެ. ނަމަވެސް، އެކަށީގެންވާ ފަރުވާއެއް ލިިބިފައިނުވާތީ ޔޫއޭއީގެ ސަރުކާރުގެ އެހީއާއެކު ޖަރުމަނު ވިލާތުން ފަރުވާ ދިނެވެ. މުނީރާ ހޭއަރާފައިވަނީ ޖަރުމަނު ވިލާތުން ފަރުވާ ދެމުންދަނިކޮށެވެ.\nމުނީރާގެ ދަރިފުޅު ބުނެފައިވަނީ، ބަލި އެނދުގައި ހޭނާރާ މިހާ ދުވަސްވީއިރުވެސް އުންމީދު ކަނޑާނުލާކަމަށާއި، ފަރުވާ ދިނުމުގައި ފަރުވާކުޑަނުކުރާކަަމަށެވެ. މުނީރާ ހޭއެރިކަން ފުރަތަމަ އެނގުނީވެސް މުނީރާގެ ދަރިފުޅަށެވެ. އެގޮތުން، މުނީރާގެ ދަރިފުޅު ނިދާފައިވަނިކޮށް ދަރިފުޅުގެ ނަމުން މުނީރާ ގޮވާލިކަމަށާއި، އެ ވަގުތުވެސް އެއީ މަންމަގެ އަޑުކަން ދަރިފުޅަށް އިހުސާންކުރެވުނުކަމަށް ދަރިފުޅު ބުނެފައިވެއެވެ.\nއިޓަލީން ކޮވިޑް-19 އާއި ގުޅިގެން 100އަށް ވުރެ ގިނަ ޑޮކްޓަރުން މަރުވެއްޖެ


Sihhee dhaairaage emme bodu massala akee faseyha kohdheyn huri kan kamah corruption vanun: Raees | Mihaaru\nރައީސް އިބްރާހިމް މުހައްމަދު ސޯލިހު، ބ. އަތޮޅު ހޮސްޕިޓަލަށް 50 އަހަރުފުރުން ފާހަގަކުރުމުގެ ރަސްމިއްޔާތުގައި ބައިވެރިވެވަޑައިގަންނަވަނީ.-- ފޮޓޯ: ރައީސް އޮފީސް\nސިއްހީ ދާއިރާގެ އެންމެ ބޮޑު މައްސަލައަކީ ފަސޭހަ ކޮށްދޭން ހުރި ކަންކަމަށް ކޮރަޕްޝަން ވަނުން: ރައީސް\n31 ޖުލައި 2019 - 00:13 24 comments\nސިއްހީ ދަައިރާގެ އެންމެ ބޮޑު މައްސަލައަކީ ރައްޔިތުންނަށް ލުއިފަސޭހަ ކޮށްދޭން ރާވާފައި ހުރި ކަންކަމުގެ ތެރެއަށް ކޮރަޕްޝަނާއި ފަސާދަ ވަނުން ކަމަށް ރައީސް އިބްރާހިމް މުހައްމަދު ސޯލިހު މިރޭ ވިދާޅުވެއްޖެ އެވެ\nބ. އޭދަފުށީގައި ހުންނަ އެ އަތޮޅު ހޮސްޕިޓަލަށް 50 އަހަރުފުރުން ފާހަގަކުރަން ބޭއްވި ރަސްމިއްޔާތު ޝަރަފުވެރިކޮށްދެއްވައި ވާހަކަފުޅުދައްކަވަމުން ރައީސް ވިދާޅުވީ މިއަދު ވެސް ރައްޔިތުންގެ އެންމެ ބޮޑު ޝަކުވާއަކީ ރަށްރަށުން އެކަށީގެންވާ ގޮތަށް ސިއްހީ ފަރުވާ ލިބެން ނެތުން ކަމަށެވެ. އެ ފަރުވާތަކަށް މާލެ އައި ކަމުގައި ވިއަސް ވަކި ބައްޔެއްގެ ހާއްސަ ޑޮކްޓަަރަކަށް ދެއްކުމަށް އެތައް ދުވަހަކު އިންތިޒާރުގައި ތިބެންޖެހޭ ކަމަށް ވިދާޅުވި އެވެ.\nއެހެންވެ އެކަންކަމަށް ލުއިފަސޭހަ ކޮށްދޭން ތައާރަފްކޮށްފައިވާ އާސަންދަ ފަދަ ނިޒާމުތަކުގެ ހަގީގީ މަގުސަދު ހާސިލްނުވެ ދައުލަތުގެ ބަޖެޓަށް ބުރަ ބޮޑުވަނީ ކޮރަޕްޝަންގެ ސަބަބުން ކަމަށް ވިދާޅުވި އެވެ.\nރައީސް އިބްރާހިމް މުހައްމަދު ސޯލިހު، ބ. އަތޮޅު ހޮސްޕިޓަލަށް 20 އަހަރަށްވުރެ ގިނަ މުއްދަތެއް ވަންދެން ހިދުމަތްކުރި މީހަކަށް އެވޯޑު ހަވާލުކޮށްދެއްވަނީ- ފޮޓޯ: ރައީސް އޮފީސް\n"މިހެން ދެންނެވިއަސް ސިއްހީ ހިދުމަތަކީ ރާއްޖޭގެ ކޮންމެ ރަށެއްގައި ހަރުދަނާކުރަން ޖެހިފައިވާ ކަމެއް. އިމާރާތުގެ ދަތިކަމާއި އެކަށީގެންވާ ވަރަށް ޑޮކްޓަރުންނާއި ނަރުހުން އަދި ސިއްހީ އެހީތެރިން ނެތުމަކީ ކޮންމެ ރަށަކަށް ވެސް ކުރިމަތިވެފައިވާ ވަރަށް ބޮޑު ގޮންޖެހުމެއް. ލެބޯޓްރީގެ ހިދުމަތް ވެސް އެކަށީގެންވާ ފެންވަރަށް ތަރައްގީވެފައި ނެތް،" ރައީސް ވިދާޅުވި އެވެ.\nބ. އަތޮޅު ހޮސްޕިޓަލަށް 50 އަހަރުފުރުން ފާހަގަކުރަން މިރޭ ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ވާހަކަދައްކަވަނީ.-- ފޮޓޯ: ރައީސް އޮފީސް\n"ދުޅަހެޔޮ ސިއްހަތެއްގައި ހުރުމުގެ ބަދަލުގައި ގިނަ މީހުންނަށް ތިބެވެނީ ބަލިވުމުން ބޭސްކުރަން. މިއީ އަޅުގަނޑުމެން ކޮންމެހެން ބަދަލުކުރަންޖެހޭ އާދައެއް. ހަރަކާތްތެރި ދިރިއުޅުމަކަށް އާދަވުމަކީ އެތައް ބައްޔަކުން ދުރުކޮށްދޭ ކަމެއް،" ރައީސް ވިދާޅުވި އެވެ.\nމިިރޭގެ ރަސްމިއްޔާތުގައި، ބ. އަތޮޅު ހޮސްޕިޓަލަށް 20 އަހަރަށްވުރެ ގިނަ މުއްދަތެއް ވަންދެން ހިދުމަތްކުރެއްވި ބޭފުޅުންނަށް އެވޯޑު ދެއްވާފައި ވެ އެވެ.\nއިތުރު ލިޔުންތައް ސިއްހަތު ބ. އޭދަފުށި ރައީސް އިބްރާހިމް މުހައްމަދު ސޯލިހް ރައީސް އޮފީސް އާސަންދަ ހެލްތު މިނިސްޓްރީ\nހުޅުމާލޭ ހޮސްޕިޓަލް ހިންގަނީ އާސަންދަ އިން: އަމީން


Muzaaharaathah dhigulaigen dhaatheeve Chile'ge Ministerun...\nމުޒާހަރާތައް ދިގުލައިދާތީ ޗިލީގެ މިނިސްޓަރުން އިސްތިއުފާ ދޭން އަންގައިފި\nއިސްތިއުފާ ދެއްވަން އެންގެވީ ކެބިނެޓް ބަދަލުކޮށް ރައްޔިތުން ބޭނުންވާ ބަދަލުތައް ގެނައުމަށްޓަކައި\nމުޒާހަރާތަކުގެ ބައިވެރިން އިތުރުވެ ހަމަނުޖެހުންތައް ގިނަވާކަން ފާހަގަކޮށްލެވޭ\nކ. މާލެ | 27 އޮކްޓޯބަރ 2019 | އާދީއްތަ 18:15 | 2,093\nޗިލީގެ ރައީސް - ގޫގުލް\nމި ހިނގާ އޮކްޓޯބަރު މަހުގެ 14 ވަނަ ދުވަހު ޗިލީގައި ކުރަން ފެށި މުޒާހަރާތައް ދިގުލައި ދިޔުމުގެ ސަބަބުން އެ ގައުމުގެ ރައީސް ސަބޭސްޓިއަން ޕިންޔޭރާ އެމަނިކުފާނުގެ ކެބިނެޓްގައި ހިމެނިވަޑައިގަންނަވާ ހުރިހާ މިނިސްޓަރުންނަށް އިސްތިއުފާ ދެއްވަން އަންގަވައިފިއެވެ.\nމި މަހުގެ 14 ވަނަ ދުވަހު ޗިލީގައި އެގައުމުގެ ރައްޔިތުން މުޒާހަރާކުރަން ފެށީ ރޭލް ދަތުރުގެ އަގު ބޮޑުކުރަން އެގައުމުގެ ސަރުކާރުން ނިންމުމާއި ގުޅިގެންނެވެ. އެހެން ނަމަވެސް މުޒާހަރާތަކަށް މީހުން އިތުރުވެ ދިރިއުޅުމުގެ އަގު އުފުލުމާއި ކޮރަޕްޝަންގެ މައްސަލަތަކަށް އަޑު އުފުލަން ފަށާފައިވެއެވެ.\nޗިލީގެ ރައީސް އެމަނިކުފާނުގެ ކެބިނެޓްގައި ހިމެނިވަޑައިގަންނަވާ މިނިސްޓަރުންނަށް އިސްތިއުފާ ދެއްވަން އެންގެވީ، ކެބިނެޓް ބަދަލުކޮށް ރައްޔިތުން ބޭނުންވާ ބަދަލުތައް ގެނައުމަށްޓަކައި ކަމަށް މީޑިއާ ރިޕޯޓްތަކުން ބުނެއެވެ.\nޗިލީގެ މުޒާހަރާތައް ކުރަން ފެށިތާ ހަފްތާއަކަށް ވުރެއް ގިނަ ދުވަސް ވެފައިވާއިރު، އެ މުޒާހަރާތަކުގެ ބައިވެރިް އިތުރުވަމުންދާ ކަމަށް ފާހަގަކުރެވެއެވެ. އަދި ބައެއް އެއްވުންތަކުގައި މަގުތަކުގައި ހުރި އުޅަނޑުތަކުގައި ރޯކޮށްލުންފަދަ ކަންކަން ހިންގާފައިވާކަމަށް ރިޕޯޓްތަކުން ބުނެއެވެ.\nއެ މުޒާހަރާތަކާއި ގުޅިގެން މި މަހުގެ 18 ވަނަ ދުވަހު ވަނީ އެ ގައުމުގައި ކުއްލި ނުރައްކަލުގެ ހާލަތު އިއުލާންކޮށްފައެވެ. އަދި ސަރުކާރުން ރޭލް ދަތުރުތަކުގެ އަގު ބޮޑު ނުކުރާނެ ކަމަށް ވެސް ފަހުން އެ ގައުމުގެ ސަރުކާރުން ނިންމިކަން ފާހަގަކޮށްލެވެއެވެ. އެހެން ނަމަވެސް މުޒާހަރާތަކުގެ ބައިވެރިން މުޒާހަރާ ހުއްޓާ ނުލާ ކުރިޔަށް ގެންދަން ތިިބި ކަމަށް ހަބަރުތައް ބުނެއެވެ.\nޗިލީގެ ރައީސް ޕިންޔޭރާ ވަނީ، ޗިލީގައި އިއުލާންކުރި ކުއްލި ނުރައްކަލުގެ ހާލަތު އާދިއްތަ ދުވަހު އުުވާލާނެ ކަމަށް ވިދާޅުވެފައެވެ.


Cafe, Restaurant thakun hidhumaidhevey vaguthu ithurukoffi\nކެފޭ ރެސްޓޯރަންޓްތަކުން ހިދުމަތްދެވޭ ވަގުތު އިތުރުކޮށްފި\nމާލެ ސިޓީގައި ހިންގަމުންދާ އޮކްސިޖަން ކެފޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑްގެ ބަލިމަޑުކަމާއި ގުޅިގެން މާލެ ސިޓީގައި ގިނަ ފިޔަވަޅުތަކެއް އެޅިއެވެ. ބައެއް ފިޔަވަޅުތަކަށް މިރޭ ވަނީ ލުއި ދީފައެވެ.\nޑިރެކްޓަރު ޖެނެރަލް މައިމޫނާ އަބޫބަކުރު ސޮއިކުރައްވާ މިރޭ ނެރެފައިވާ އެންގުމުގައި ބުނެފައިވަނީ މާލެ ސިޓީގައި ހޮޓާ، ކެފޭ، ރެސްޓޯރަންޓްތަކުން ހިދުމަތް ދެވޭނެ ކަމަށް ކުރިން ކަނޑައަޅާފައިވާ ވަގުތަށް ބަދަލު ގެނެސްފައިވާ ކަމަށެވެ. މީގެ ކުރިން ކެފޭ ރެސްޓޯރަންޓްތަކުން ހިދުމަތް ދެވެނީ ރޭގަނޑު 9:30 ގެ ނިޔަލަށެވެ. އަދި 10 ގެ ފަހުން ބޭރުގައި އުޅުން މަނައެވެ.\nނަމަވެސް ޑީޖޭގެ މިރޭގެ އެންގުމުގައި ބުނެފައިވަނީ މާލެ، ހުޅުމާލެ، ވިލިމާލެ، ތިލަފުށީގައި ހޮޓާ، ކެފޭ، ރެސްޓޯރަންޓްތަކުގެ ހިދުމަތް ރޭގަނޑު 10:30 ވަންދެން ދެވޭނެ ކަމަށެވެ. މަނާ ވަގުތަކީ ރޭގަނޑު 10:30 އިން ފެށިގެން ފަތިހު ހަތަރަކަށެވެ.\nކޮވިޑް ފެތުރުން ހުއްޓުވުމަށް އެޅި ފިޔަވަަޅުތަކާއި ގުޅިގެން އެންމެ ބޮޑު ގެއްލުމެއް ލިބިފައިވަނީ ކެފޭ، ހޮޓާ އަދި ރެސްޓޯރަންޓްތަކަށެވެ. ކޮވިޑްގެ ބަލިމަޑުކަމުގެ ފުރަތަމަ ދުވަސްކޮޅު ކެފޭ، ހޮޓާ އަދި ރެސްޓޯރަންޓްތައް ބަންދުކުރިއެވެ. ފަހުން ހުޅުވަން ހުއްދަ ދިން ނަމަަވެސް ވަކި ވަގުތުތަކެއްގައި ހާއްސަ ފިޔަވަޅުތަކަކާއެކު ނޫނީ ހިދުމަތް ނުދެވޭ ގޮތަށް ހަމަޖެއްސިއެވެ. އެޗްޕީއޭގެ ގައިޑްލައިނާ ހިލާފުވެެގެން ގިނަ ތަންތަން މީގެ ކުރިން ބަންދުވެސް ކުރިއެވެ.\nއެޗްޕީއޭ މިނިސްޓްރީ އޮފް ހެލްތު ކެފޭ ރެސްޓޯރެންޓް + ކޮރޯނާ ވައިރަސް ކޮވިޑް-19 މައިމޫނާ އަބޫބަކުރު\nކޮވިޑަށް ޕޮޒިޓިވް މީހުން ވޯޓްލާން ދާން ހުއްދަ ދީފި\nކަރަންޓީނު ނެތި ކެންޕޭނަށް ދެވޭ އިސްލާހު ބާތިލު


އާބާދީ ބޮޑު ރަށްތަކުގައި ވައި ކޮލިޓީ މޮނިޓަރިން ސްޓޭޝަން - DhiDaily\nއާބާދީ ބޮޑު ރަށްތަކުގައި ވައި ކޮލިޓީ މޮނިޓަރިން ސްޓޭޝަން\nއާބާދީ ބޮޑެތި ރަށްތަކުގައި އެމްބިއަންޓް އެއާ ކޮލިޓީ މޮނިޓަރިން ސްޓޭޝަން ގާއިމުކުރުމަށްޓަކައި ސަރުކާރުން މަސައްކަތް ކުރަމުންދާ ކަމަށް އެންވަޔަރަންމެންޓް މިނިސްޓްރީއިން ހާމަކޮށްފިއެވެ.\nއެންވަޔަރަންމެންޓް މިނިސްޓްރީއިން ބުނެފައިވަނީ އާބާދީ ބޮޑެތި ރަށްތަކުގައި ވައި މޮނިޓާ ކުރެވޭނެ ނިޒާމް ގާއިމުކުރުމަށްޓަކައި ޓެކްނިކަލް އެސެސްމެންޓް ތައްޔާރުކުރަން ޖެހޭ ކަމަށެވެ. އެހެންކަމުން އެކަމަށް ބޭނުންވާ ޓެކްނިކަލް އެސެސްމެންޓް ހަދާނެ ބަޔަކު ހޯދުމަށް މިނިސްޓްރީއިން ވަނީ އަލުން އިއުލާނުކޮށްފައެވެ.\nމިނިސްޓްރީއިން ވަނީ މީގެކުރީންވެސް އެ މަސައްކަތް ކުރާނެ ފަރާތެއް ހޯދުމަށް އިއުލާނުކޮށްފައެވެ. އެހެންނަމަވެސް އިއުލާނަށް ހުށަހަޅާފައިވާ އަގުތައް ކަނޑައެޅިފައިވާ ބަޖެޓަށްވުރެން ބޮޑު ވުމާ ގުޅިގެން، އެ އިއުލާނު ބާތިލުކޮށް އަލުން ވަނީ މިއަދު އިއުލާނުކޮށްފައެވެ.\nމާލޭ ސަރަހައްދު ނޫން އެހެނިހެން އާބާދީ ބޮޑު ރަށްރަށުގައި އެމްބިއަންޓް އެއާ ކޮލިޓީ ޑިސްޕާޝަން މޮޑެލް އެއް ތައްޔާރުކުރުމުގެ މަސައްކަތަށް ޝައުގުވެރިވާ ފަރާތްތަކަށް ނުވަތަ ކުންފުނިތަކަށް ބީލަން ހުށަހެޅުމުގެ ދައުވަތު އަރުވާ ކަމަށް މިނިސްޓްރީއިން ބުނެއެވެ.\nއެކަމާ ގުޅޭ ބީލަން ހުށަހަޅާނީ އަންނަ މަހުގެ ހަތްވަނަ ދުވަހުގެ ކުރީންނެވެ.


ޝަކުވާ ނިންމި ގޮތުގެ ބަޔާން (CAC-96/2016)\nޝަކުވާ ނަމްބަރު: CAC-96/2016\nޝަކުވާ ހުށެހެޅި ތާރީޚު: 22 ނޮވެންބަރު 2016\nޚުލާސާ: މިއީ، 19 ނޮވެންބަރު 2016 ގައި ރާއްޖެ ޓީވީއިން ގެނެސްދިން 14:00 ،16:00 އަދި 20:00ގެ ޚަބަރުގައި، ސ. ހިތަދޫގައި ހިނގި ރޭޕް މައްސަލައަކާއި ގުޅިގެން އެ މައްސަލައިގައި ހިމެނޭ ކުއްޖާގެ އާއިލާގެ މީހުން ފަސާހަތު ހުސެއިން އެ މައްސަލަ އޮއްބާލަން މަސައްކަތްކޮށް އެ މައްސަލަ ބެލުމަށް ނުފޫޒު ފޯރުވާކަމަށް ތުހުމަތުކުރާކަމަށް ބުނެފައިވާއިރު، އެ މައްސަލައާ ގުޅިގެން ފަސާހަތު ހުސެއިނާ އެއްވެސް ސުވާލެއް ނުކޮށް ފަސާހަތު ހުސެއިންގެ ފުރިހަމަ ނަން ރާއްޖެ ޓީވީގެ ހުރިހާ ޚަބަރެއްގައި ކިޔާފައި ވާތީ އަދި ފަސާހަތު ހުސެއިންއަކީ ސޯޝަލް ވޯކަރަކަށްވެފައި ވަރަށް ގިނަ އާއިލާތަކާއި އެކު މަސައްކަތްކުރާތީ ޚަބަރުގައި އެފަދަ ވާހަކައެއް ތެދު ދޮގު ނުބަލައި ކިޔުމުން ފަސާހަތު ހުސެއިނަށާއި ފަސާހަތު ހުސެއިންގެ އާއިލާއަށް ވަރަށް ބޮޑަށް ނޭދެވޭ އަސަރުކޮށްފައިވާކަމަށް ބުނެ ހުށަހަޅާފައިވާ މައްސަލައެކެވެ.\nނިންމި ގޮތް: މައްސަލައާ ގުޅޭ ޚަބަރު ރާއްޖެ ޓީވީއިން ގެނެސްދީފައިވަނީ އަބުރު ރައްކާތެރިކޮށްދިނުމާއި ޚިޔާލު ފާޅުކުރުމުގެ މިނިވަންކަމުގެ ޤާނޫނުގެ 10ވަނަ މާއްދާއާ ޚިލާފަށް، ފަސާހަތު ހުސެއިންގެ އަބުރުގެ ކަރާމާތަށް އުނިކަން ލިބޭ ގޮތަށް ކަމަށް ކަނޑައަޅައި؛\nއަބުރު ރައްކާތެރިކޮށްދިނުމާއި ޚިޔާލު ފާޅުކުރުމުގެ މިނިވަންކަމުގެ ޤާނޫނުގެ ހަވަނަ ބާބުގެ ދަށުން ޖޫރިމަނާކުރުމާ ބެހޭ އުސޫލުގެ 14 ވަނަ މާއްދާގެ (ށ) އަދި (ބ) އަށް ރިއާޔަތްކޮށް މި އުސޫލުގެ 10 ވަނަ މާއްދާގެ (ހ)ގެ 1ގެ ދަށުން ރާއްޖެ ޓެލެވިޜަން ޕްރައިވެޓް ލިމިޓެޑް -/200،000ރ (ދެ ލައްކަ ރުފިޔާ) އިން ޖޫރިމަނާ ކުރުމަށާއި އަދި\nޚަބަރު ތައްޔާރުކުރި ރިޕޯޓަރު އާލާ އިބްރާހިމް، މި އުސޫލުގެ 10 ވަނަ މާއްދާގެ (ށ)ގެ 1ގެ ދަށުން -/50،000ރ (ފަންސާސްހާސް ރުފިޔާ) އިން ޖޫރިމަނާ ކުރުމަށާއި\nމި ފައިސާ މިއަދުން ފެށިގެން 30 (ތިރީސް) ދުވަހުގެ ތެރޭގައި މި ކޮމިޝަނަށް ދެއްކުމަށް ރާއްޖެ ޓެލެވިޜަން ޕްރައިވެޓް ލިމިޓެޑަށާއި އާލާ އިބްރާހިމަށް އެންގުމަށް، މި މައްސަލަ ބެލި ކޮމިޝަނުގެ ޖަލްސާގައި ބައިވެރިވި މެންބަރުންގެ އިއްތިފާޤުން މައްސަލަ ނިންމާފައި.\n07 މާރިޗު 2017


Seaplane Terminal Evves Bayakah Dhinumakee Kurun Heyovaavaruge Kameh Noon - Ali Hussain - Vaguthu\nސީޕްލޭން ޓާމިނަލް ދިނުމަކީ ކުރަން ހެޔޮވާވަރުގެ ކަމެއް ނޫން - އަލީ ހުސައިން\nއެއާރޕޯޓުގައި ތަރައްޤީ ކުރާ އާ ސީޕްލޭން ޓާރމިނަލް : ފޮޓޯ އަވަސް\nވެލާނާ އިންޓަރނޭޝަނަލް އެއާޕޯޓުގައި ގާއިމްކޮށްފައިވާ ސީޕްލޭން ޓާމިނަލް ޓްރާންސް މޯލްޑިވިއަން އެއާވޭސް (ޓީއެމްއޭ) އަށް ދިނުމަށް ނިންމާފައިވާ ކަމަށް، މަޖިލިސް މެންބަރުންނާއި އެހެނިހެން ބައެއް ފަރާތްތަކުން ހާމަކުރަމުން ގެންދިއުމާއި ގުޅިގެން ކެންދޫ ދާއިރާގެ މެންބަރު އަލީ ހުސައިން ސަރުކާރަށް ފާޑުކިއުން އަމާޒުކޮށްފިއެވެ.\nއޭނާ ކޮށްފައިވާ ޓްވީޓެއްގައި ވިދާޅުވެފައި ވަނީ ސީޕްލޭން ޓާމިނަލް ބޭރުގެ ކުންފުންޏަކަށް ދިނުކަމީ ދިވެހި ދައުލަތަށް އެކަމުން އިންތިހާ އަށް ގެއްލުންވާނެ ކަމެއް ކަަމަށާއި، އެއީ ކުރަން ހެޔޮވާވަރުގެ ކަމެއް ނޫން ކަމަށެވެ.\n"ސީޕްލޭން ޓާމިނަލް ހިންގުން އެއްވެސް ބަޔަކަށް ސަރުކާރުން ދިނުމަކީ ދިވެހި ދައުލަތަށް އިންތިހާޔަށް ގެއްލުންވާނެ ކަމެއް. ތިޔައީ ކުރަން ހެޔޮވާވަރު ކަމެއް ނޫން" އަލީ ހުސައިން ކުރެއްވި ޓްވީޓުގައި ވަނީ ވިދާޅުވެފައެވެ.\nމީގެ އިތުރުން އޭނާ ވަނީ ސީޕްލޭން ޓާމިނަލް އެއްވެސް ފަރާތަކަށް ދިނުމާއި ދެކޮޅަށް އަޑު އުފުލަމުން އަންނަ އެމްޑީޕީގެ މެންބަރު ޔައުގޫބް އަބްދުﷲގެ ވާހަކަތަކަށްވެސް ތާއިދު ކުރައްވާފައެވެ.\nމީގެ ކުރިންވެސް ވަނީ ސީޕްލޭން ޓާމިނަލް މިހާރުވެސް އޮޕަރޭޓްކުރަމުން އަންނަ އެއް ކުންނި ކަމަށްވާ ޓްރާންސް މޯލްޑިވިއަން އެއާވޭސް (ޓީއެމްއޭ) އަށް ހިންގުން ހަވާލުކުރުމަށް އުޅޭ ކަމަށް އަޑުފެތުރިފައެވެ. އެ މައްސަލަ ރައްޔިތުންގެ މަޖިލީހަށް ހުށަހެޅުމުން މަޖިލީހުންވެސް ވަނީ އެމައްސަލަ ބަލައި އޮޑިޓެއް ތައްޔާރުކޮށްފައެވެ. އެ އޮޑިޓުގައިވާ ގޮތުން އެމްއޭސީއެލް އިން ޓާމިނަލްގެ ހިންގުމާއި ހަވާލުވެއްޖެ ނަމަ އެކުންފުންޏަށް ވާނެ ފައިދާ އިތުރުވާނެއެވެ.\nމީގެ ކުރިން އެމްއޭސީއެލް އިން ވަނީ ސީޕްލޭން ޓާމިނަލް ހިންގުމަށް އެކުންފުންޏާ ހަވާލުކުރަން އެޅޭކަން ހާމަކޮށްފައެވެ. އެމްއޭސީއެލް އިން ވިދާޅުވެފައި ވަނީ ސީޕްލޭން ޓާމިނަލް ހިންގުމާއި އެކުންފުނިން ހަވާލުވި ކަމުގައި ވީނަމަވެސް އެކަން ކުރަމުންދާނީ މީހާރު ސީޕްލެއިން އޮޕަރޭޓްކުރާ ކުންފުނިތަކަށް އެއްވެސް ގެއްލުމެއް ނުވާނޭ ފަދައިން ކަމަށެވެ. ޓީއެމްއޭ އިން އަދި އެހެން ތަންތަނުގެ ސީޕްލެއިން ޓާމިނަލް ތައްވެސް އަތުލުމުގެ ވިސްނުން ނެތް ކަމަށް އެކުންފުނިން ވަނީ ހާމަކޮށްފައެވެ.\nމިހާރު އެންމެ ގިނަ އަދަދެއްގެ ސީޕްލެއިން އޮޕަރޭޓް ކުރަމުން އަންނަނީ ޓީއެމްއޭ އިންނެވެ. ޓީއެމްއޭގެ އިތުރުން މޯލްޑިވިއަން އާއި މަންޓާ އެއާ އިންވެސް ސީޕްލެއިން އޮޕަރޭޓް ކުރަމުން އަންނަ އިރު، ފްލައިމީ އިންވެސް އެމަސައްކަތް ފެށުމަށް އަންނަނީ ތައްޔާރުވަމުންނެވެ.\nސީޕްލޭން ޓާމިނަލް ޓީއެމްއޭ އާއި ހަވާލުކުރަން އުޅޭ ކަމަށް ބުނާ މައްސަލަ އެންޓި-ކޮރަޕްޝަން ކޮމިޝަން (އޭސީސީ) އިންވެސް އަންނަނީ ބަލަމުންނެވެ.\nޖެނުއަރީ 16, 2020 13:10\nޝީޕްލައިން ކުއްޔަށް ދިނުމަކީ އެއްގޮތަކަށްވެސް ކުރަންޖެހޭކަމެއްނޫނެވެ. އަމިއްލައަށް އޮޕްރޭޓް\nޖެނުއަރީ 16, 2020 14:38\nގައުމޭވިދާޅުވާއިރު ގައުމުދެކެ ޙުދުތިމާމީހާގެ އަމިއްލަ ނަފްސްދެކެ ލޯބިވާމީހަކު މިގައުމުގައުޅޭބާ އޭނަކާލި މީނަކާލި ގޮވަމުން ޖީބައްރުފިޔާއެއް ލވޭތޯއެއުޅެނީ މިގައުމުގައޮއް އެޔޮއްބޮޑު ސިޕިންގްލައިން ދުއްވާލީ ތިޔަކިޔާ ޓީއެމްއާ އެއްނޯތީސް މިގައުމުދެކެލޯބިވާ ބަޔަކުތިބިނަމަ ކަޓެއްލިބޭގޮތައް ހުރިހާތަނެއްބޭރުމީހުންނައް ހިބައިން ކަހަލަގޮތަކައް ދީ ހުސްކުރަނީ ފައިދާއެއްނެވެޔޭ ކިޔާފައި ސަރުކާރައް ފައިދާ ނުވާއިރު ތިޔަބުނާ ޓީއެމްއޭއައް ފައިދާވާނީ ކިހިނެއް އިހައްދުވަހު އޮތެއްނު ތިޔަތަނައްވާފައިދާ ގައުމުހިންގުމުގެ ގާބިލްކަން ނެތިއްޔާ އިސްތިއުފާ ދެއްވާ ހިންގޭވަރު ބަޔަކު މިގައުމުގައި ތިބޭނެ\nޖެނުއަރީ 16, 2020 14:43\nތިޔަފެންނަނީ ރިޔާސީ ކެންޕޭނައް ޓީއެމްއޭއިން ކުރި ޙަރަދުގެ ބަދަލްގައި ސީޕުލޭން ޓާމިނަލް މީރޯމާދުވާލު ކުރާވައްކަން އެމްއެމްޕީއާރސީއޭ ބާރައްގޮވާ ގުދޯގުދޯ ބާރައްލަވަޖަހާ މިނިވަންކަން މަތީތިބެފައި އަޅުވެތިކަމަކައް ނުދާނަމޭ އެނިމުނީ ވެދުން


vnews - ނައިފަރަށާއި ހިންނަވަރަށް ގާސިމް ވަޑައިގެންފި\nނައިފަރަށާއި ހިންނަވަރަށް ގާސިމް ވަޑައިގެންފި\nޖުމްހޫރީ ޕާޓީ (ޖޭޕީ) ލީޑަރު އަދި ރިޔާސީ ކެންޑިޑޭޓް ގާސިމް އިބްރާހިމް ޅ. އަތޮޅަށް ކުރައްވާ ދަތުރުފުޅުގައި މިއަދު ނައިފަރަށާއި ހިންނަވަރަށް ވަޑައިގެންފި އެވެ.\nނައިފަރަށް ވަޑައިގެން ރައްޔިތުންނާ ބައްދަލުކުރައްވާ ގާސިމް ވިދާޅުވީ ވިލާ ކޮލެޖްގެ ފަރާތުން ރަށްރަށުގައި އަޅާ ކެމްޕަސްތަކުގެ ތެރެއިން އެންމެ ރަނގަޅު ކެމްޕަސް އިމާރާތް ކުރާނީ ނައިފަރުގައި ކަމަށެވެ. އަދި އެރަށުގެ ޒުވާނުންނާ ބައްދަލު ކުރެއްވުމަށްފަހު ފުޓްބޯޅަ އެސޯސިއޭޝަނުން ރަށްރަށުގައި ހަދަން ނިންމި ފުޓްސަލް ދަނޑުތަކުގެ ތެރެއިން ނައިފަރުގައި ހަދާ ދެ ފުޓްސެލް ދަނޑުގެ ހަރަދު ސްޕޮންސާ ކޮށްދެއްވާނެ ކަމަށް ވެސް ވިދާޅުވި އެވެ.\nމީގެ އިތުރުން ނައިފަރުގައި މިހާރު ބޭނުންކުރަމުންދާ ފުޓްބޯޅަ ދަނޑުގައި ޗޭންޖިން ރޫމްއެއް ހެދުމަށާއި ދަނޑުގެ ކަންކަން ރަނގަޅު ކުރަން ފަސްލައްކަ ރުފިޔާގެ އެހީއެއް ދެއްވާނެ ކަމަށް ވެސް ގާސިމް ވައުދުވެ ވަޑައިގެންނެވި އެވެ.\nނައިފަރަށް ފަހު ގާސިމް ދެން ވަޑައިގެންނެވީ އެ އަތޮޅު ހިންނަވަރަށެވެ. ހިންނަވަރުން ގިނަ އަދަދެއްގެ ރައްޔިތުން ވަނީ ގާސިމަށް ހޫނު މަރުހަބާއެއް ކިޔާފަ އެވެ. ޖޭޕީން މިރޭ ހިންނަވަރުގައި ޖަލްސާއެއް ވެސް ބާއްވާނެ އެވެ.


Mulhi dhuniye balimadu kamakah thayyaaruvumah edhijje\nބެއިޖިންގް (ފެބްރުއަރީ 25) - ޗައިނާ އިން ފެނިގެން އުޅޭ އާ ކޮރޯނާ ވައިރަސް، އަދި ބަލިމަޑުކަމެއްގެ ދަރަޖައަށް ނުދިޔަ ނަމަވެސް، އެފަދަ ހާލަތަކަށް މުޅި ދުނިޔެ ތައްޔާރުވެ، ދުރަލައި ފިޔަވަޅުތައް އެޅުމަށް ދުނިޔޭގެ ސިއްހަތާބެހޭ ޖަމިއްޔާ ޑަބްލިޔުއެޗްއޯއިން އިލްތިމާސްކޮށްފި އެވެ.\nޑަބްލިޔުއެޗްއޯއިން މިގޮތަށް އިލްތިމާސްކޮށްފައިވަނީ ޔޫރަޕުންނާއި މެދުއިރުމަތިން ކޮރޯނާ ވައިރަސްގެ އިތުރު ކޭސްތައް ފެނި، މަރުވި މީހުންގެ އަދަދުވެސް އިތުރުވެފައިވަނިކޮށެވެ.\nދެކުނު ކޮރެއާ، އިރާނު އަދި އިޓަލީގައި ވައިރަސް ފެތުރިގެންދާ ދުވެއްޔާމެދު ކަންބޮޑުވުން ފާޅުކުރަމުންދާއިރު، ޗައިނާ އިން ފެންނަ ކޭސްތައް މި ފަހުން މަދުވެފައިވާތީ، ވައިރަސް ކޮންޓްރޯލްކުރެވޭނެ ފުރުސަތު ބޮޑުކަމަށް ޑަބްލިޔުއެޗްއޯގެ ވެރިޔާ ވަނީ ވިދާޅުވެފަ އެވެ.\nއިޓަލީން މިހާތަނަށް 200 އަށް ވުރެ ގިނަ ކޭސް ފެނިފައިވާއިރު، އޭގެ ތެރެއިން ހަތް މީހަކު ވަނީ މަރުވެފަ އެވެ. ވައިރަސް ފެތުރުން ކޮންޓްރޯލްކުރުމަށް ބައެއް ސަރަހައްދުތަކުގައި ފުޓުބޯޅަ މެޗުތައް ކެންސަލްކުރުމާއި އެއްވުންތައް ބޭއްވުންވެސް އިޓަލީ ސަރުކާރުން ވަނީ މަނާކޮށްފަ އެވެ.\nއިރާނުގައި މިހާތަނަށް 12 މީހަކު މަރުވެފައިވާއިރު، އަވަށްޓެރި އިރާގު، ކުވެއިތު، ބަހްރެއިން، އޮމާން އަދި އަފްގާނިސްތާނުން ވެސް މިހާރު ވަނީ ވައިރަސް ޖެހިފައިވާ މީހުން ފެނިފަ އެވެ. އެ ފަސް ގައުމަށް ވައިރަސް ފެތުރުނީ އިރާނުން ކަމަށް ބެލެވޭތީ، ޑަބްލިޔުއެޗްއޯގެ ޓީމެއް މިހާރު ވަނީ އިރާނަށް ފޮނުވައިފަ އެވެ.\nޗައިނާ އިން ބޭރުން މިހާރު އެންމެ ގިނަ ކޭސްތައް ރިޕޯޓުކޮށްފައިވަނީ ދެކުނު ކޮރެއާ އިންނެވެ. އެ ގައުމުގައި ވައިރަސް ޖެހުނު މީހުންގެ އަދަދު މިހާރު ވަނީ 830 އަށް ވުރެ މައްޗަށް އަރައިފަ އެވެ. އެކަމާ ގުޅިގެން ބައެއް ބޮޑެތި އެއާލައިންތަކުންވެސް ވަނީ ދެކުނު ކޮރެއާގެ ބައެއް ސިޓީތަކަށް ދަތުރުތައް މެދުކަނޑާލައިފަ އެވެ.\nމިދިޔަ ޑިސެމްބަރު މަހު ޗައިނާގެ ހޫބޭ ސަރަހައްދުން ފެނުނު އާ ކޮރޯނާ ވައިރަސް މިހާރު ވަނީ 30 ގައުމަކުން ފެނިފަ އެވެ. ހަމައެކަނި ޗައިނާގައި އެ ވައިރަސް ޖެހުނު މީހުންގެ އަދަދު މިހާރު 77،000 އަށް އަރާފައިވާއިރު، އޭގެ ތެރެއިން 2،500 އަށް ވުރެ ގިނަ މީހުން ވަނީ މަރުވެފަ އެވެ.


Noosverikamuge minivan jahveh mihaaru eba oii: Raees | Jazeera\tނޫސްވެރިކަމުގެ މިނިވަން ޖައްވެއް މިހާރު އެބައޮތް: ރައީސް - Jazeera\nމުޙައްމަދު އަފްޒަލް December 8, 2020 180 views0\nނޫސްވެރިކަމުގެ ވަރަށް މިނިވަން ޖައްވެއް މިހާރު އެބައޮތް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހު ވިދާޅުވެއްޖެއެވެ. ރައީސް މިިހެން ވިދާޅުވީ މޯލްޑިވްސް މީޑިއާ ކައުންސިލުން ދެއްވާ ނޫސްވެރިކަމުގެ އިނާމް 2019ގައި ވަރޗުއަލްކޮށް ބައިވެރިވެވަޑައިގެންނެވެ.\nމި ރަސްމިއްޔާތުގައި ބައިވެރިވެވަޑައިގެން ރައީސްވަނީ މިހާރު ދިވެހިރާއްޖޭގައި އޮތް ނޫސްވެރިކަމަކީ މިނިވަން އަދި ވާދަވެރި ނޫސްވެރިކަމެއް ކަން ފާހަގަކުރައްވާފައެވެ. އެގޮތުން، މީގެ2އަހަރު ކުރިން ނޫސްވެރިކަން އޮތް ހާލަތު ހަނދާން ނުނެތޭނެކަން ޔަގީންކަމަށް ރައީސް ވިދާޅުވިއެވެ. އަދި އެދުވަސް އަލުން ދެކެން އެއްވެސް މީހަކު ބޭނުމެއް ނުވާނެކަމަށާއި އޭރު ބްރޯޑްކޮމްގެ މައިގަނޑު މަސްއޫލިއްޔަތަކީ މީޑިއާތަކަށް ފިޔަވަޅު އެޅުންކަމަށް ރައީސް ވިދާޅުވިއެވެ. އެ ސަގާފަތް މިހާރު ބަދަލުވެއްޖެ ކަމަށްވެސް ރައީސް ޞާލިހު ފާހަގަކުރެއްވިއެވެ.\nމީގެއިތުރުންވެސްް، ޒަމާނީ ޑިމޮކްރަސީގެ އުސޫލުތައް ގަބޫލުކުރާ ގޮތުން ނޫސްވެރިކަމަކީ ހަތަރުވަނަ ބާރުކަން ފާހަގަކުރައްވަމުން ރައީސް ވިދާޅުވީ ނޫސްވެރިކަމުގެ ބޭނުމަކީ ގައުމުގެ ކޮންމެ ކަމެއްގައިވެސް އެންމެ ރަނގަޅު މަގު ރައްޔިތުންނަށް ދައްކައިދިނުން ކަމަށެވެ. މިގޮތުން، ނޫސްވެރިންގެ ކޮނޑުގައި ވަރަށް މަތިވެރި ގައުމީ ޒިންމާއެއް އެބައޮތެވެ. ނޫސްވެރިންނަކީ މުޖުތަމައުގެ ކަންކަން ބޭނުން ދިމާއަކަށް ބަދަލުކޮށްލެވޭ ބަޔަކަށް ވާއިރު އެމީހުން މަސައްކަތްކުރަންވާނީ ގައުމީ މަސްލަހަތު އިސްކޮށް ރައްޔިތުންގެ ހެވާ ލާބައަށް ކަމަށް ރައީސް ވިދާޅުވިއެވެ.\nނޫސްވެރިކަމަކީ ހަމައެކަނި ހިނގާ ކަންތައްތައް ރައްޔިތުންނަށް ގެނައުން ނޫންކަންވެސް ރައީސް ފާހަގަކުރެއްވިއެވެ. އިޖުތިމާއީ ބޮޑެތި މައްސަލަތައް ހައްލުކުރަން މަސައްކަތްކުރަންޖެހޭ ބަޔެއްކަން ފާހަގަކުރައްވަމުން މަސްތުވާތަކެތި އަދި ހަރުކަށި ފިކުރުގެ މައްސަލަ ފަދަ މައްސަލަތަކާއި ދެކޮޅަށް މަސައްކަތް ކުރުމަށް ރައީސް އިލްތިމާސްކުރެއްވިއެވެ.\nއެމްއެމްސީ އިން ދެމުން އަންނަ ނޫސްވެރިކަމުގެ އިނާމް މެދުނުކެނޑި ދޭތާ މިހާރު6އަހަރު ވެއްޖެއެވެ. މިއަހަރު އެވޯޑް ލިބުނު ހުރިހާ ފަރާތްތައްވެސް ލިބޭ އެވޯޑްގެ ނަން ދަމަހައްޓައި ޒިންމާދާރު ނޫސްވެރިއެއްގެ ގޮތުގައި ދެމިހުންނަން މަސައްކަތްކުރުމަށް ރައީސް ނަސޭހަތްތެރިވިއެވެ. އަލަށް ނޫސްވެރިކަމުގެ ދާއިރާއަށް ވަންނަ ނޫސްވެރިންވެސް ނޫސްވެރިކަމަގު ގަލަން ނަގަންވާނީ އޭގެ ތުނޑުން ތިމާލިޔާނީ ބިނާކުރުވަނިވި ލިޔުމެއްތޯ ނުވަތަ ފަނާކުރުވަނިވި ލިޔުމެއްތޯ ނިންމުުމަށްފަހު ކަމަށް ރައީސް ވިދާޅުވިއެވެ.


Hulhudhoo aai Meedhoo Vaki Kuran Edhey Petition eh Majileehah – Iru\nހުޅުދޫ އާއި މީދޫ ވަކި ކުރަން އެދޭ ޕެޓިޝަން މަޖިލީހަށް\nލަހޫ· 22 ޖަނަވަރީ 2020\nއައްޑޫ ސިޓީގެ ހުޅުދޫ އަދި މީދޫ އެ ސިޓީއިން ވަކިކޮށް، ރަށެއްގެ ހައިސިއްޔަތު ދިނުމަށާއި، އެ ދެ ރަށުގައި ރަށު ކައުންސިލް އުފައްދައިދިނުމަށް އެދި ރައްޔިތުންގެ މަޖިލީހަށް ޕެޓިޝަން ހުށަހަޅައިފި އެވެ.\nމިގޮތުން އެޕެޓިޝަން ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ އިތުރުން، ލޯކަލްގަވަރމެންޓް އޮތޯރިޓީގެ ރައީސަށާއި، އިލެކްޝަންސް ކޮމިޝަންގެ ރައީސަށާއި، ރައްޔިތުންގެ މަޖިލީހުގައި ހުޅުދޫ އާއި މީދޫ ތަމްސީލްކުރައްވާ މެމްބަރުންނަށްވެސް ވަނީ ފޮނުއްވާފައެވެ.\nމިޕެޓިޝަން ރައީސުލްޖުމުހޫރިއްޔާ އިބްރާހިމް މުހައްމަދު ޞާލިޙަށްވެސް ވަނީ ފޮނުއްވާފައެވެ.\nހުޅުދޫ އާއި މީދޫ ވަކި ކުރަން އެދި ހުށަހެޅި ޕެޓިޝަނުގައި ބުނެފައި ވަނީ ހުޅުދޫ އާއި މީދޫ ރައްޔިތުން ބޭނުންވަނީ ދެ ރަށުގައި ރަށު ކައުންސިލެއް އުފައްދައި، އެ ކައުންސިލްތަކަށް ރާއްޖޭގެ ކޮންމެ ރަށެއްގެ ރަށު ކައުންސިލަށް ވެސް ގާނޫނީގޮތުން ލިބިދޭ އެންމެހާ ބާރުތަކާއި އިހްތިޔާރުތަކާއި ހައްގުތައް ލިބުން ކަމަށެވެ. ކުރިއަށް އޮތް ލޯކަލް ކައުންސިލް އިންތިހާބުގައި ރަށު ކައުންސިލެއް ހޮވަން މެނުވީ އެ ދެ ރަށުގެ ރައްޔިތުން ވޯޓު ލާން ބޭނުން ނުވާ ކަމަށް ވެސް ޕެޓިޝަނުގައި ބުނެފައިވެ އެވެ.\n27 ފެބުރުވަރީ 2021\nމަބްރޫކް ވެކްސިން ޖައްސަވައިފި\nޕެޓިޝަނުގައި އިތުރަށް ބުނެފައި ވަނީ ލާމަރުކަޒީ ނިޒާމުގެ އެންމެ ބޮޑު މަޤުސަދަކީ ރައްޔިތުންނާއި ގާތުން ޚިދުމަތް ދިނުން ކަމަށްވާއިރު، މުޅި އައްޑުއަތޮޅު ސިޓީ އަކަށް ހެދި އިރު އާބާދީގެ ގޮތުން ހަމައެކަނި ހިތަދޫ ވެސް ސިޓީ އަކަށް ހެދުމަށް ޤާނޫނީ ހުރަހެއް ނެތް ކަމަށެވެ. މީގެ އިތުރުން ފަހުން ރާއްޖޭގެ އިދާރީ ދާއިރާތަކަށް އައި ބަދަލަށް ރިއާޔަތްކޮށް ބުނެފައިވަނީ، ފުވައްމުލަކު ސިޓީއަކީ އެއްރަށެއްގެ މައްޗަށް އޮތް ތަނެއް ކަމަށެވެ. އަދި ހދ. ކުޅުދުއްފުށި ސިޓީ އަކަށް ބަދަލު ކުރި އިރު، މުޅި ހދ އަތޮޅު ބަދަލު ނުކުރާ ކަން ވަނީ ފާހަގަ ކޮށްފައެވެ. އެހެން ކަމުން މިތަންތަނުގެ ރައްޔިތުންވެސް ހުޅުދޫ މީދޫގެ ރައްޔިތުން ކުރަން ޖެހޭ ތަޖުރިބާ ނުކުރާ ކަމަށް ޕެޓިޝަނުގައި ބުނެފައިވެއެވެ.


SunOnline: Dhivehi beysverikamuge fannun ekeh!\nމިޙްނާ ނާސިހު 27 May 2020, 21:49\nރާއްޖޭގައި ދިބި ދިވެހި ބޭސްވެރިންގެ ތެރެއިން ނަގާލެވޭނެ އެކަކީ، އައްޑޫ ބޮޑު ފަނޑިޔާރު އާއިލާއަށް ނިސްބަތްވާ އަހުމަދު ސައީދު (އަހްމަދުސައީދުބޭ) އެވެ. އޭނާ އަކީ ތައުލީމީ ގޮތުންނާއި ބޭސްވެރިކަމުގެ ގޮތުން މުޅި ރާއްޖެ ދަންނަ ކަމުވޮށިގެންވާ އާއިލާއަކަށް އުފަން ބޭފުޅެކެވެ.\nއޭނާގެ ހަތަރުވަނަ ކާފައަކީ ރާއްޖޭގައި ރަސްކަން ކުރެއްވި މުހައްމަދު ޝަމްސުއްދީން އެވެ. ކާފާފުޅަކީ އައްޝައިހް އިބްރާހިމް ފިއްތައްޔިބުލް އިލްމު ނުވަތަ އައިސާދަރު ދޮންބެއްޔާ އެވެ. ބައްޕާފުޅު މުހައްމަދު މަނިކުފާނު (ހުދުމަނިޔެގެ ބެއްޔާ) އަކީ ހުސެއިން ސަލާހުއްދީންއާ އެކު، ކާފާފުޅުގެ އަރިހުން ތައުލީމު ހާސިލްކުރެއްވި ގާތް ބޭފުޅެކެވެ. މި އާއިލާގެ ހިދުމަތުގެ ބޮޅަށް އިތުރުވި އަހުމަދު ސައީދުއަކީ ކުޅަދާނަ ދިވެހި ބޭސްވެރިއެކެވެ.\nއުމުރުން 69 އަހަރުގައި އަހްމަދު ސައީދުބެ ފެންނަނީ އަދިވެސް ނިކަން ސްމާޓްކޮށް ފިޓްކޮށެވެ. އަހުމަދު ސައީދުބެގެ ދަރިންވެސް މިހާރު ރަށުން ބޭރުގައި ދިރިއުޅޭއިރު، އޭނާގެ ދިރިއުޅުމުގެ ހުރިހާކަމެ އްވެސް ތަރުތީބުކޮށްފައި ވަނީ މި މަސައްކަތަށް އިސްކަންދީގެންނެވެ. ގޭގެ ގޯތިތެރޭގެ އެކި ދިމާލުގައި ބޭސްވެރިކަމަށް ބޭނުންވާ ތަފާތު އާލާތްތަކާއި ގަސްގަހާގެއްސާއި އަދި ބޭސްފުޅިތައް ތައްޔާރުކޮށް ބަންދުކޮށްފައި ހުރެ އެވެ. އަދި ގޭތެރޭގައި ބަލިމީހުން ބެލުމަށް އެކަށީގެންވާހެން ތަކެތި ބަހައްޓާފައިވެ އެވެ.\nއަހުމަދު ސައީދު ބޭސްވެރިކަން ކުރަން އޭނާ ބޭނުންކުރާ ބައެއް ސާމާނުތައް ދައްކާލަނީ -- ސަން ފޮޓޯ/ މަރިޔަމް މާޝާ ނައީމް\nއަހުމަދު ސައީދުބޭގެ ބޭސްވެރިކަން ގުޅިފައިވަނީ އެތަށް ޒަމާނަކާ އެވެ. ބައްޕައަކީ ކާފަގެ ދަރިވަރަކަށްވާއިރު، އޭނާގެ މަންމައަކީ ބައްޕަގެ ދަރިވަރެކެވެ. އޭނާ އުޅެ ބޮޑުވީ މަންމަގެ ރަށްކަމުގައިވާ ގދ.ގައްދޫގަ އެވެ. އުމުރުން ހައަރުގައި ބައްޕަ ނިޔާވުމާއިއެކު، ބޭސްވެރިކަމުގެ ގިނަ ކަންކަން ދަސްވެފައިވަނީ މަންމަ ކުރާތަން ފެނިގެންނެވެ. ހޮސްޕިޓަލެއް، ސިއްހީ މަރުކަޒެއް ނެތް ޒަމާނެއްގައި މަންމަގެ ގާތުން އެތަށް ބަޔަކު ބޭސްކުރަމުން ދިޔައިރު އޭނާގެ ހިތް އެންމެ ބޮޑަށް ދަމައިގަތް އެކައްޗަކީ "ގިތެޔޮ ކޯޅި" ފަތެވެ.\n"މަންމަގެ އަރިހަށް ވަރަށް ގިނަމީހުން އަންނާނެ. އައިމަ ގެންނަވާނެ ފަތްޕިލާވެލި. ގެނައިމަ އަޅުގަނޑަށް ވީގޮތަކީ މިއެއްޗިއްސަށް ކިޔާނަން އެންމެ ފުރަތަމަ މަންމަ ކައިރިން ދަސްކުރީ. އެންމެ ފުރަތަމަ ދަސްވީ ހައަހަރުގެ ތެރޭގައި 'ގިތެޔޮކޯޅި'. އެފަތުގެ ވިދުން އަރާތީ އަޅުގަނޑަށް އެފަތް މާރީތިވީ. ގައްދޫ ބަހުން އަޅުގަޑުމެން ކިޔަނީ ގިތަލެ ކުރި." އޭނާ ބުންޏެވެ.\nބޭސްވެރިކަމުގެ ފުރަތަމަ ފިލާވަޅު ނެންގެވިތާ ހައަރު ވީއިރު އަހުމަދު ސައީދުބެއަށް އާންމުކޮށް ބޭސްވެރިކަމަށް ބޭނުންކުރާ ހުރިހާ ފަތެއްގެ ނަންތަކެއް ހުރީ ދަސްވެފަ އެވެ. އެހެން ނަމަވެސް އެންމެ ރަނގަޅަކަށް ފަތްތަކުގެ ތާސީރެއް ދަހެއް ނުވެ އެވެ.\nއަހުމަދު ސައީދު ބޭސްކުރުމަށް ބޭނުންވާ ތެޔޮ ހަދަނީ -- ސަން ފޮޓޯ/ މަރިޔަމް މާޝާ ނައީމް\nބޭސްވެރިކަމުގެ ދާއިރާއަށް މުޅީން އެއްކޮށް ހުސްވުމުގެ ކުރިން އަހުމަދު ސައީދުބެ ދިޔައީ ސަރުކާރަށް ހިދުމަތްކުރައްވަމުންނެވެ. އެގޮތުން 1980 ގައި އޮޅުވެލި ރިސޯޓުގެ އިދާރީ މަސައްކަތުގައި ހުންނަވަނިކޮށް ކުޑަ ކަތީބުކަން ލިބިވަޑައިގެން ރަށަށް އެނބުރި އައުމަށްފަހު 17 އަހަރުފަހުން ސަރުކާރަށް ހިދުމަތްކުރެއްވުން ހުއްޓާލިރިއު ހުރީ ބޮޑު ކަތީބުގެ މަގާމުގަ އެވެ. އޭރުވެސް ސިކުނޑީގައި ފައްކާވަމުންދިޔައީ ދިވެހި ބޭސްވެރިކަމެވެ.\nކުޑައިރު ރަހުމަތްތެރިންނާއި އެކީގައި ފުޓުބޯޅަކުޅެން އުޅުނު ދުވަސްވަރުވެސް ކުދިންގެ ފަޔަށް ލިބޭ އަނިޔާތަކަށް ޚަބަރު ބޮޑިދެމުމުގެ މަސައްކަތް ނިކަން ޝައުގާއެކި ކުރި ސައީދުބެއަށް ބޭސްވެރިކަމުގައި މިހާތަނަށް އެންމެ ހަނދާނުގައި ހުންނަ އެއްކަމަކީ ވާގިނެތިފައިވާ މީހުންގެ ތެރެއިން އެންމެ ފުރަތަމައަށް ފަރުވާ ދިން އެރަށު ހުސޭއިނު ނުވަތަ ދިވެއްސާއަށް ކުރި ބޭހެވެ.\n"އޭނާގެ ވައަތް ފަރާތް އޮތީ އެއްކޮށް ވާގިނެތިފައި. އެކަމަކު ﷲގެ އިރާދަފުޅާއިއެކު 25 ދުވަހުގެ ތެރޭގައި އޭނާ ރަނގަޅުވަމުން އައިސް ސަތޭކަ ޕަސެންޓް ރަނގަޅުކުރެވުނު. ދެން މި މަސައްކަތަށް އައީ މާބޮޑު ޝައުގުވެރިކަމެއް. އެއާއެކު ނޭނގޭ ބައެއް ފަރުވާތައް އެހެން މީހުންގެ ކައިރިން ދަސްކޮށްގެން ކުރަންފެށީ." ސައީދުބެ ބުންޏެވެ.\nއަހުމަދު ސައީދުބޭގެ ގޯތިތެރޭގައި ސަން އަށް އިންޓަވިއު ދެނީ -- ސަން ފޮޓޯ/ މަރިޔަމް މާޝާ ނައީމް\nދިވެހި ބޭސްވެރިކަމުގައި އަހުމަދު ސައީދުބެގެނަން ރާއްޖޭގެ އުތުރާއި ދެކުނަށް ވަނީ މަޝްހޫރުވެފަަ އެވެ. އަހުމަދު ސައީދުބެ ބުނާގޮތުގައި ބޭސްވެރިކަމުގެ ސެޓްފިކެޓް ހޯދިއިރުވެސް އެއްވެސް ވޯކްޝޮޕެއް ނުވަތަ ތަމްރީނުތަކެއް ނުހޯދާ، އިމްތިހާނުގެ 25 ސުވާލަށް އަނގަބަހުން ޖަވާބުދީގެން ފާސްވި އެވެ.\nއަހުމަދު ސައީދުބޭގެ ބޭހުން އެތައް ބަލިތަކަށް ފަރުވާކުރެވެ އެވެ. މިގޮތުން މައިގްރެއިންއާއި، ބޮލަށް ލިބޭ އަނިޔާ އާއި، އިސްތަށި ފޭބުމާއި، އިސްތަށިގަނޑު ވަރުގަދަކޮށް ދުޅަހެޔޮކޮށް ބެހެއްޓުން ހިމެނެ އެވެ. އެއާއިއެކު ހަމުގެ ބައެއް މައްސަލަތައްކަމުގައިވާ ފަންގަސް، ބިހިނެގުން، ހުދު އަދި ކަޅު ލައްތައް ހުރުން، ހަންތާޒާކޮށް ދިރުމެއްގައި ބެހެއްޓުމަށް ބޭނުންވާ އެކި ބޭސްތައް، އާތުރައިޓިސް އަދި ކުޑަކަމުދާ ނިޒާމުގެ ބައެއް މައްސަލަތައް ވެސް ހިމެނެ އެވެ.\nވާގިނެތިފައިވާ މީހުންގެ ތެރެއިން މިހާތަަނަށް ފަރުވާދިން 54 މީހުންގެ ތެރެއިން 30 މީހުންވަނީ އެއްކޮށް ރަނގަޅުކުރެވިފައިކަން ސައީދުބެ ފާހަގަ ކުރި އެވެ. އަދި ބާކީ ތިބި 70-20 ޕަސެންޓާ ދެމެދު މީހުން ރިކަވާ ކުރެވުނުކަން އޭނާ ފާހަގަކުރި އެވެ.\nއަހުމަދު ސައީދު ބޭސް ހެދުމުގެ މަސައްކަތުގައި -- ސަން ފޮޓޯ/ މަރިޔަމް މާޝާ ނައީމް\nބޭސްވެރިކަމަކީ ގިނަ އަދަދަށް ފަތްޕިލާވެލި ބޭނުންވާކަމެކެވެ. ގިނަފަހަރަށް އެމީހެއް ހުންނަ ހިސާބަކުން އެ ބޭނުންވާ ހުރިހާ ފަތެއް ލިބުމަށްވެސް އޮންނަނީ ދަތިވެފަ އެވެ. އަހުމަދު ސައީދުބޭގެ ގޭގައިވެސް ބޭނުންވާ ބަައެއް ބާވަތްތަކުގެ ގަސްތައް އިންދާފައި ހުރިއިރު، ބޮޑަށް ބަލަނީ ރަށުން ލިބެންހުރި ފަތްޕިލާވެލި ބޭނުން ކޮށްގެން ބޭސްކުރުމަށްކަމަށް އޭނާ ބުންޏެވެ. ނޫންނަމަ ގައްދޫއާއި ޖެހިގެން އޮތް ފަޅުރަށް ކަމުގައިވާ، ގަމުން އޭނާ ބޭނުންވާ ހުރިހާ ފަތެއް ލިބޭކަމަށް ބުންޏެވެ.\nއަހުމަދު ސައީދުބެ ބުނާގޮތުން ކުރީ ޒަމާންތަކާއި އަޅާބަލާއިރު ދިވެހި ބޭސްވެރިކަމަށް މީހުންގެ މެދުގައި އޮންނަ މަގުބޫލުކަން ކުޑަވެއްޖެ އެވެ. އަދި ގިނަ މީހުން ބޮޑަށް ބަރޯސާ ވަނީ ޑޮކްޓަރީ ފަރުވާއަށެވެ.\nއެހެންނަމަވެސް އެއީ މުޅީން ގޯސް ޚިޔާލެއް ނޫންކަމުގައިވެސް އޭނާ ބުނެއެ ވެ. ސަބަބަކީ ޑޮކްޓަރީ ފަރުވާގެ އަލީގައި އެތެރެހަށީގެ މައްސަލަތަކާއި ބަލިތައް ދެނެގަތުން ފަސޭހަވެފައިވާތީ އެވެ. އަދި އޭނާ ބުނާ ގޮތުގައި ވާގިނެތޭ މީހުންގެ ތެރޭގައިވެސް އެންމެ ފުރަތަމަ މެޑިކަލްޑޮކްޓަރެއްގެ ރިޕޯޓާއި އެކު، އެއް މަސްދުވަހުގެ ތެރޭގައި އޭނާ ކައިރިއަށް އަންނަ މީހުންގެ ފަރުވާ އަވަސްކަން ފާހަގަވެ އެވެ.\n"ބަލިމީހެއް އައިމަ އެންމެ ފުރަތަމަ ބަލާ އެއްކަމަކީ ހަކުރުހުރޭތޯ، ލޭމަތިތޯ ސަރުބީ ހުރޭތޯ، މިކަންކަން ބަލާފައި ނުކަތާ ވަރަށް ގޮސްފިނަމަ، ނޫނީ އަޅުގަނޑަށް ހައްލުނުވާނަމަ ފޮނުވަނީ ސިއްޚީ މަރުކަޒަށް. ބަލި ދެނެގަތުމަށްޓަކައި ލެބޯޓްރީ ޓެސްޓްތައް ވަރަށް ފަސޭހަ. ދިވެހި ބޭސްކުރާ މީހަކަށް އެކަންކަމެއް ނޭގޭނެ." ސައީދުބެ ބުންޏެވެ.\nދިވެހި ބޭސްވެރިން މަދުވެ، އެކަން ކުރާ މީހުން އަތުް ގުނާލެވޭހާ މަދުއިރު 2000 ވަނަ އަހަރުން ފެށިގެން މި މަސައްކަތް އެހެން މީހުންނަށް ދަސްކޮށްދިނުމަށް އަހުމަދު ސައީދު ކުރަން ފެއްޓި މަސައްކަތަށް މިހާތަނަށް ޝައުގުވެރިކަން ފާޅުކުރީ އެންމެ މީހެކެވެ. އެއީ 2007 ވަނަ އަހަރު އޭނާ ކައިރިއަށް އައި ގައްދޫގެ މެދުއުމުރުގެ އަންހެނެކެވެ. ސައީދުބެ އަންނަނީ އޭނާއަށް މަސައްކަތް ދަސްކޮށްދީ އަދި އަމަލީގޮތުން ކުރުމުގެ ފުރުސަތުވެސް ދެމުންނެވެ.\nބޭސްވެރިކަމުގެ އިތުރަށް ސައީދުބެއަކީ ހުވަދޫއާއި ގައްދޫގެ ސަގާފީ އަދި ތާރީހީ ގިނަ މައުލޫމާތުތަކެއް ދަންނަ އެކަމުގައިވެސް ފާހަގަކޮށްލެވޭ ފަރާތެކެވެ. ނިންމާލަމުން އަހުމަދު ސައީދުބެ ދިން އުފާވެރި ހަބަރަކީ އަމިއްލަ ދިވެހި ބޭހުގެ ކްލިނިކެއް ހުޅުވުމުގެ މަސައްކަތް ފަށާފައިވާކަމެވެ. ބޭސްފަރުވާ ކުރުމުގެ އިތުރަށް މި ކްލިނިކްވެގެންދާނީ ބޭސްވެރިކަން ދަސްކުރަން ބޭނުންވާ ފަރާތްތަކުގެ މަދަރުސާއަކަށް ކަމަށް އޭނާ ބުންޏެވެ.\nގައްދޫ، ބޭސްވެރިޔާ -- ސަން ފޮޓޯ/ މަރިޔަމް މާޝާ ނައީމް\nފަންސާހަކަށް އަހަރު ބޭސްވެރިކަމުގައި ހޭދަކުރެވިފައިވާއިރު، އަދިވެސް އަހުމަދުސައީދުބެ އޭނާގެ ބޭހަކަށް އަގެއް ނުކިޔަ އެވެ. ހިދުމަތުގައި މުއްސަންޖެއް ފަގީރެއް ތަފާތެއް ނުކުރެ އެވެ. ކޮންމެ މީހެއް ދޭ ކޮންމެއެއްޗަކަށްވެސް ރުހެ އެވެ.\nއަހުމަދު ސައީދުބެ ބުނި ގޮތުގައި ހިތްހަމަޖެހުމަކީ ﷲގެ ރަހުމަތާއިއެކު އޭނާގެ ގާތަށް އަންނަ ކޮންމެ މީހަކަށްވެސް ފަރުވާއެއް ދެވުމެވެ. އުމުރުން އެންމެ ތުއްތުއިރުއްސުރެން ފެށިގެން އުނގެނެން ފެށި ބޭސްވެރިކަމުގައި އޭނާ ކިތަންމެ ފުންނާބުއުސް ނަމަވެސް އަދިވެސް އަހުމަދު ސައީދުބެ ބުނަނީ އޭނާއަކީ ދިވެހި ބޭސްވެރިކަން ދަސްކުރާ ދަރިވަރެއްކަމަށެވެ.\nމާބަނޑު އިރު ދިމާވާ ބުރަކަށީގެ ތަދުތަކަށް ލުޔެއް\nއެހެނަސްގެ ނިމުން ކުލަގަދަކޮށް ފާހަގަކޮށްފި، ޓީމަށް ސާބަސް


Eagles Hotel Jen gai camp kohfi\nކްލަބު އީގަލްސް ކުޅުންތެރިން ޗެރިޓީ ޝީލްޑާ އެކު\nއީގަލްސްއިން ހޮޓެލް ޖެންގައި ކޭމްޕުކޮށްފި\n06 އޭޕްރީލް 2021 - 07:19:44\nއޭއެފްސީ ކަޕް ކޮލިފައިންގައި ބުދަ ދުވަހު ބޫޓާންގެ ތިމްޕޫ ސިޓީ އެފްސީއާ ދެކޮޅަށް ކުޅެން ތައްޔާރުވާ ރާއްޖޭގެ ކްލަބު އީގަލްސް، ހޮޓެލް ޖެންގައި ކޭމްޕްކޮށްފިއެވެ. ހޮޓެލް ޖެންގައި ތިބި އީގަލްސް ޓީމުންވަނީ ހޯމަ ދުވަހު ޕީސީއާރު ޓެސްޓް ހަދާފައެވެ.\nއޭއެފްސީ ކަޕް ކޮލިފައިންގގެ ފުރުސަތު އީގަލްސްއަށް ލިބުނީ މި ދިޔަ ސީޒަންގެ ލީގުގެ ދެވަނަ ޓީމުގެ ހައިސިއްޔަތުންނެވެ. މިއީ އީގަލްސްއިން އޭއެފްސީ ކަޕުގައި ވާދަކުރާ ފުރަތަމަ ފަހަރުވެސްމެވެ. އީގަލްސް ހޮޓެލް ޖެންގައި ކޭމްޕުކޮށްގެން ތިބިއިރު، އީގަލްސްއާ ވާދަކުރަން ތިމްޕޫ ސިޓީ އެފްސީވަނީ ހޯމަ ދުވަހު މެންދުރު ފަހު މާލެ އައިސްފައެވެ. ތިމްޕޫ ސިޓީ އެފްސީ ޓީމު ތިބެނީ އުނިމާ ގްރޭންޑް ހޮޓަލުގައެވެ. އެ ޓީމުގެ ހުރިހާ މެންބަރުންވެސްވަނީ މާލެ އައިސް ޕީސީއާރު ޓެސްޓް ހަދާފައެވެ.\nއީގަލްސް ޓީމުގެ ހުރިހާ މެންބަރުން ޕީސީއާރު ޓެސްޓް ހަދާފައިވާއިރު، އެ ޓީމުން އޭއެފްސީ ކަޕުގެ ރަސްމީ ފަރިތަކުރުންތައް ބާއްވާނީ ޓެސްޓްތަކުގެ ނަތީޖާ ލިބުމުންނެވެ. އޭއެފްސީގެ މެޗުތަކުގެ ހުރިހާ ކަމެއްވެސް ކުރިއަށް ގެންދަނީ ރައްކާތެރިކަމުގެ ގޮތުން ހަރުކަށި ފިޔަވަޅުތަކަކާ އެކުއެވެ. މި ގޮތުން، ޖެންގައި މިހާރު ތިބި އީގަލްސް ޓީމުގެ އެއްވެސް މެންބަރަކަށް ބޭރަކަށްވެސް ނުދެވޭނެ ކަމަށްވަނީ މައުލޫމާތު ލިބިފައެވެ. ޓީމު ކޭމްޕުން ވީއްލާނީ ބުދަ ދުވަހު ހަވީރު ކުޅޭ މެޗަށް ފަހުއެވެ.


Raees Yameen akee mihaaru quality leader noon, PPM inenoon visnumeh gengulhen jehey: Shareef - One Online\nއަހުމަދު ޝަރީފް، އީސީގެ ރައީސް ކަމަށް އައްޔަންކުރުމަށް ބޭއްވި ރަސްމިއްޔާތުގައި ރައީސް ޔާމީން އޭނާއާ ބައްދަލުކުރައްވަނީ -- ފޮޓޯ: ރައީސް އޮފީސް\nކުރީގެ ރައީސް އަދި އިދިކޮޅު މައި ލީޑަރު އަބްދުالله ޔާމީނަކީ މިހާރު ކޮލިޓީ ލީޑަރެއް ނޫން ކަމަށް އެމަނިކުފާނާއެކު ޕީއޭއާއި ޕީޕީއެމްގައިވެސް އިސްކޮށް މަސައްކަތް ކުރެއްވި އަދި މިހާރު ސްޓެލްކޯގެ މެނޭޖިން ޑިރެކްޓަރުގެ މަގާމުގައި ހުންނެވި އަހުމަދު ޝަރީފު ވިދާޅުވެއްޖެއެވެ.\n"ވަން" އަށް ދެއްވި އެކްސްކުލޫސިވް އިންޓަވިއުއެއްގައި ޝަރީފު ވިދާޅުވީ, ރައީސް ޔާމީނަކީ ޕީއޭގައި މަސައްކަތްކުރެއްވި ދުވަސްވަރުގައި ރާއްޖޭގެ ހުރިހާ އެންމެން ގަބޫލުކުރާ ގޮތުގައި އެންމެ ކޮލިޓީ ސިޔާސީ ލީޑަރު ކަމަށާއި އެކަން އޭރު އިދިކޮޅުގައި ތިއްބެވި ބޭފުޅުންވެސް ގަބޫލުކުރައްވާ ކަމަށެވެ. އެގޮތުން އޭރު ވާހަކަފުޅުދައްކަވާއިރު އެއްވެސް މީހަކަށް އިންޒާރެއް ނުދެއްވާނެ ކަމަށާއި ދައްކަވާނީ ވަރަށް ވަރުގަދަ ހަރުދަނާ ވާހަކަަތަކެއް ކަމަށްވެސް ވިދާޅުވިއެވެ.\nނަމަވެސް މިހާރު އެމަނިކުފާނު ދައްކަވާ ވާހަކަފުޅު ދެކޮޅު ނުޖެހޭ ކަމަށް ޝަރީފު ވިދާޅުވިއެވެ.\nވަން އެކްސްކުލޫސިވް: ޔާމީން ނޫން ވިސްނުމެއް ބޭނުންވޭ!\n"މިހާރު އަޅުގަނޑަށް ފެންނަ ގޮތުގައި ރައީސް ޔާމީން ވާހަކަފުޅުދައްކަވާއިރުގައި ކޮންމެވެސް ސިޔާސީ ބޭފުޅަކަށް އިންޒާރު ދެއްވާ. ކޮންމެވެސް މަގާމެއްގައި ހުންނަވާ ބޭފުޅަކު ޖަލަށްލާނަމޭ ވިދާޅުވާނެ. އަދި މިވެނި ކަމެއް ކުރައްވާނަމޭ ވިދާޅުވާނެ. އަޅުގަނޑާ ދިމާލަށް ކޮންމެވެސް އެއްޗެކޭ ވިދާޅުވާނެ. ވާގޮތަކީ ރައީސް ޔާމީންގެ ވިސްނުން ހުންނަނީ ރައީސް ޔާމީނަށް ގެއްލުމެއް ދީފައިވާ ކަމަށް ގަބޫލުކުރައްވާ ހުރިހާ މީހުންނަށް ބަދަލުހިއްޕަވާނެ ވިދާޅުވަމުން އެގެންދަވަނީ. އެއީ ރައީސް ޔާމީންގެ ކުރިން ހުރި ކޮލިޓީ ސިފައެއް ނޫން. އޭރުގަ އެހެން މީސްމީހުން އެވާހަކަ ދައްކަވާނީ," ޝަރީފު ވިދާޅުވިއެެވެ.\nރައީސް ޔާމީނަށް 2023ގެ އިންތިހާބު ކާމިޔާބު ކުރެއްވިދާނެތޯ ސުވާލުކުރުމުން އޭނާ ވިދާޅުވީ, ރައީސް ޔާމީންވެސް ވެރިކަން ކުރައްވާފައިވާ އިރު, އެމަނިކުފާނު އިތުރު ދައުރަކަށް ހޮވިވަޑައިނުގެންނެވީ ވަރަށް ބޮޑެތި ގޯސްތަކެއް ހެދިފައި ހުރުމުން ކަމަށެވެ. އެހެންކަމުން އިދިކޮޅުން އިތުރު ލީޑަރެއް އުފެދެން ޖެހޭ ކަމަށާއި ޕީޕީއެމުން އިތުރު ވިސްނުމެއް ގެންގުޅެން ޖެހޭ ކަމަށްވެސް ވިދާޅުވިއެވެ.\nޝަރީފަކީ ރައީސް ޔާމީންގެ އަރިހުގައި ވަރަށް ގިނަ އަހަރުތަކެއް ވާންދެން ސިޔާސީ މަސައްކަތް ކުރެއްވި ބޭޅުކެވެ. އަދި ކުރީން ވަރަށް ގާތްވެސް ބޭފުޅެކެވެ. ރައީސް ޔާމީނާއި ޝަރީފުގެ ގުޅުން ކެނޑުނީ، މިދިޔަ ރިޔާސީ އިންތިހާބު ރައީސް އިބްރާހީމް މުހައްމަދު ސޯލިހު ކާމިޔާބު ކުރެއްވި ހިސާބުންނެވެ. އިލެކްޝަންސްގެ ރައީސް ކަމަށް ޝަރީފު ލެއްވީވެސް ރައީސް ޔާމީނެވެ. އިންތިހާބުން ރައީސް ސޯލިހު ކާމިޔާބު ކުރެއްވުމުން، ރައީސް ޔާމީން ވަނީ ޝަރީފަށް ގިނަ ތުހުމަތުތަކެއް ކުރައްވައިފައެވެ. އެގޮތުން ރިޔާސީ އިންތިހާބުގެ ނަތީޖާ އޮޅުވައިލައިފައިވާ ކަމަށާއި އެކަމުގައި ޝަރީފު ހިމެނިވަޑައިގަންނަވާ ކަމަށް ވެސް ވަނީ ތުހުމަތު ކުރައްވައިފައެވެ.\nގުޅޭ ޓެގު ސިޔާސީ ޕީޕީއެމް ސްޓެލްކޯގެ މެނޭޖިން ޑިރެކްޓަރު އަހުމަދު ޝަރީފް ކުރީގެ ރައީސް އަބްދުﷲ ޔާމީން ރައީސް ޔާމީން އިންޓަވިއު


COVID-19 ge balimadukamugai anhenunah geveshi aniya kura minvary ithuruvejje | ThePress\nކޮވިޑް-19ގެ ބަލިމަޑުކަމުގައި އަންހެނުންނަށް ގެވެށި އަނިޔާ ކުރާ މިންވަރު އިތުރުވެއްޖެ\nއީރާނުން އިރާގަށް ދަތުރުކުރި ފަސެންޖަރަކަށް އެއާޕޯޓްގައި ކޮވިޑް-19ގެ މައުލޫމާތު ފޯރުކޮށްދެނީ/ފޮޓޯ: ގެޓީއިމޭޖަޒް\nތާރީހު ނުދެކޭ ފަދަ ބަލިމަޑުކަމެއް ދުނިޔެއަށް ކުރިމަތިވެފައިވާ މިދަނޑިވަޅުގައި، ކޮރޯނާވައިރަސް ޑިޒީޒް (ކޮވިޑް-19)ގެ ކާރިސާގައި އެންމެ އަނިޔާއެއް ތަހައްމަލު ކުރަން ޖެހިފައިވާ ބަޔަކީ އަންހެނުންނާ އަންހެން ކުދިން ކަމަށް އދގެ އޮފިޝަލަކު ވިދާޅުވެއްޖެއެވެ.\nޖިންސީ އަދި ދަރިމައިވުމުގެ ނިޒާމާ ގުޅުންހުރި ސިއްހީ ހިދުމަތްތަކަށް ބުރޫ އެރުމާ، އާމްދަނީގެ މަގުތަކަށް ހުރަސްތަކެއް ކުރިމަތިވުމާ، ފްރަންޓްލައިން މަސައްކަތްތެރިންނަށް ކުރިމަތިލާންޖެހިފައިވާ ޕްރެޝަރުގެ އިތުރުން ޖިސްމާނީ އަނިޔާގެ މިންވަރު އިތުރުވަމުންދާއިރު، ކޮވިޑް-19ގެ ބަލިމަޑުކަމުގެ ތެރޭގައި އެތައް މިލިއަން އަންހެނުންނާއި އަންހެން ކުދިންނަކަށް މި ތަކުލީފުތައް އުފުލަން ޖެހިފައިވާނެ ކަމަށް އދއިން ލަފާކުރެއެވެ.\nކޮމިއުނިސްޓް ޗައިނާގެ ޝީންޖިއާންގް ސަރަހައްދުގައި ދިރިއުޅެމުންދާ ވީގުރު ދަރިކޮޅުގެ މުސްލިމު އަންހެނުން ރަމްޒުކޮށްދިނުމަށް ބޭޏުންކޮށްފައިވާ ތަސްވީރެއް/ފޮޓޯ: ގެޓީ އިމޭޖަޒް\nޔޫއެން ފައުންޑޭޝަނުން ކުރިއަށް ގެންދިޔަ ވާޗުއަލް ބައްދަލުވުމެއްގައި ނޫސްވެރިންނާ މުހާތަބުކުރައްވާ ވާހަކަ ދައްކަވަމުން އދގެ އާބާދީއާއި ބެހޭ މަޝްރޫއުގެ އެގްޒެކެޓިވް ޑައިރެކްޓާ ޑރ ނެޓާލިއާ ކާނެމް ވިދާޅުވީ، އަންހެނުން ބާރުވެރި ކުރުވުމަށް މިހާތަނަށް ހާސިލުކުރެވުނު ކުރިއެރުންތައް "އަނެއް ކޮޅަށް" އެނބުރި ދިއުމުގެ ފުރުސަތު އެބަ އޮތް ކަމަށެވެ.\nކޮވިޑް-19ގެ ބަލިމަޑުކަން ފެށުނުތާ ކުރީކޮޅު އދގެ އާބާދީއާއި ބެހޭ މަޝްރޫއުއިން ލަފާކުރި ގޮތުގައި، އާއިލާ ރޭވުމާ ގުޅުންހުރި ހިދުމަތްތަކަށް ބުރޫ އަރާ، އެގޮތުގައި6މަހެއްހާ ދުވަސް ފާއިތުވެއްޖެނަމަ، ދޭތެރެ ދުރުކުރާ ޒަމާނީ ވަސީލަތްތައް ހޯދުމަށް، ތަރައްގީ ވަމުން އަންނަ ގައުމުތަކުގައި ދިރިއުޅޭ އަންހެނުންގެ ތެރެއިން 47 މީހަކަށް ހުރަސް އެޅޭނެއެވެ. މިއާއެކު، "ބޭނުން ނުވެ ބަލިވެ އިންނަ"7މިލިއަން ކޭހެއް ފެންމަތިވާނެ ކަން، ޑރ ކާނެމް ވަނީ ފާހަގަކުރައްވާފައެވެ.\nސޫރިޔާއިން ތުރުކީވިލާތަށް ހިޖުރަކުރި ރެފިއުޖީ މަންމައަކު އޭނާގެ ދަރިފުޅު އުރާލައިގެން/ފޮޓޯ: މިޑްލްއީސްޓްއައި\nކޮވިޑް-19އާއެކު ހުއްޓުމަކަށް އައި އެއް ހިދުމަކީ، އަނިޔާ ލިބޭ އަންހެނުންނަށް ހިމާޔަތް ދިނުމަށް ގާއިމުކޮށްފައިވާ ބައެއް މަރުކަޒުތަކުން ދެމުން ދިޔަ ހިދުމަތްތަކެވެ. ކޮވިޑް-19ގެ ބަލިމަޑުކަމުގައި ހޭދަވި ފުރަތަމަ6މަސްދުވަހަށް ބަލާއިރު، އަންހެނުންނާ އަންހެން ކުދިންނަށް ކުރާ އަނިޔާގެ 31 މިލިއަން އިތުރު ކޭސް ހިނގާފައި ވާނެ ކަމަށް ޔޫއެންއެޕީއޭއިން ވަނީ ލަފާކޮށްފައެވެ. ޑރ ކާނެމް ވިދާޅުވި ގޮތުގައި މިމުއްދަތުގައި ފިރިހެން ގާތިލެއްގެ ސަބަބުން މަރުވި އަންހެނުންނާ އަންހެން ކުދިންގެ އަދަދުވެސް ވަނީ އިތުރުވެފައެވެ. ބައެއް ގައުމުތަކުގައި މިއަދަދު2ގުނަ އުފުލުނު ކަންވެސް އޭނާ ވަނީ ފާހަގަކުރައްވާފައެވެ.\nޖިންސުގެ ފަރަގުން ކުރިމަތިލާންޖެހޭ މިފަދަ އަނިޔާތަކަކީ ބަލިމަޑުކަމުގެ ތެރެއިން އުފެދިފައިވާ އިތުރު ކާރިސާއެއް ކަމުގައި ޑރ ކާނެމް ވަނީ ސިފަކުރައްވާފައެވެ. މީގެ ކުރިން ލަފާކޮށްފައިވާ އޮތް މަންޒަރު، ގިނަ ސަރަހައްދުތަކެއްގައި ހަގީގަތަކަށް ވަމުން އަންނަ ކަމަށްވެސް ޑރ ކާނެމް ވަނީ ފާހަގަކުރައްވާފައެވެ.\nކުޑަކުދިން ކުޑަކުދިންނަށް ކުރާ އަނިޔާ ކޮވިޑް-19 އަންހެނުން އެބިއުސް ފްރަންޓްލައިން ވޯކާސް ލައިފްސްޓައިލް ސިއްހަތު ޖިންސީ ފުރައްސާރަ


ފަތިސް ނަމާދުގެ ބަރާކަތުން ދުވަސް ފަށްޓަން އާދަކުރާށެވެ – Dhuvas Online\nފަތިސް ނަމާދުގެ ބަރާކަތުން ދުވަސް ފަށްޓަން އާދަކުރާށެވެ\nދަންނާށެވެ. އެންމެ ހެޔޮކަން ބޮޑު އެންމެ މާތް ނަމާދަކީ ފަތިސް ނަމާދެވެ. އެހެން ކަމުން އަހަރެމެން މުސްލިމުންނަށް އޮތީ ފަތިސް ނަމާދުން ދުވަސް ފެށުމެވެ. ފަތިސް ނަމާދަށް ނުހޭލެވިއްޖެނަމަ ނަމާދު ދޫކޮށްލަންވީ އެއް ނޫނެވެ. ހޭލެވުމާއިއެކު ވީއެންމެ އަވަހަކަށް ފަތިސް ނަމާދުކުރަންވީއެވެ. ވީއެންމެ އަވަހަކީ ކުރަން ހުރި ހުރިހާ ކަމެއް ކުރުމަށްފަހު ނަމާދުކުރުމެއް ނޫނެވެ. ހޭލެވުމުން ކުރާ ފުރަތަމަ ކަމެއްގެ ގޮތުގައި ނަމާދުކުރުމެވެ.\nޙަޤީޤީ ހިތްހަމަ ޖެހުމަކީ ފަތިސް ނަމާދުގެ ބަރަކާތުން ލިބޭ ހިތުގެ ހިތްހަމަ ޖެހުމެވެ. ހިތުގެ ތަނަވަސްކަމެވެ. ނެތުމުގެ ތެރެއިން އަހަރެމެން އުފައްދަވާ އަހަރެމެންނަށް ހުރިހާ ނިޢުމަތްތަކެއް މިންވަރު ކުރެއްވި އިލާހުއަށް ބޮޑަށް ކުއްތަން ވުމެވެ. އެއަށްވުރެ ބޮޑު ހެޔޮކަމެއް ހިތްހަމަ ޖެހުމެއް ނޯންނާނެއެވެ.\nމިދުނިޔޭގެ މުދާވެރިކަމާއި ޖާހާއި ޢިއްޒަތު ހޯދަން އެދޭނަމަ ކޮންމެ ދުވަހެއްވެސް ފަތިސް ނަމާދުގެ ބަރަކާތުން ފެށުން އިޚްތިޔާރު ކުރަން ޖެހެއެވެ. ކިތަންމެ ގަދަ އަޅާ މަސައްކަތް ކުރި ނަމަވެސް އެކަން ޙާޞިލް ވާނީ ﷲ ތަޢާލާ އަށް ފުރިހަމަ ގޮތުގައި ކިޔަމަންވެސް ބޯލަނބާ އަޅަކަށެވެ. ވީއިރު އެއިލާހުގެ އަމުރުފުޅުތަކަށް ބޯނުލަނބާ ، މަސައްކަތް ކުރާ މީހުން ފަތިސް ނަމާދުން ދުވަސްފަށަން އާދަކުރަން ޖެހެއެވެ.\nވިސްނަވާލައްވާށެވެ! އަހަރެމެން ހޭބޯ ނާރާ މި މަސައްކަތް ކުރަނީ ދުނިޔޭގެ އަރާމާއި ލައްޒަތުތަށް ލިބި ގަންނާށެވެ. ނަމަވެސް ކޮންމެ ދުވަހެއް ފަށާއިރު ﷲ ތިބާއަށް ދެއްވާ ހެޔޮކަން ނިކަން ދެކިބަލާށެވެ. ފިކުރު ކޮށްލައްވާށެވެ. ދުނިޔެއާއި ދުނިޔޭގައި ވާހާ އެއްޗަކަށްވުރެ ހެޔޮކަން ބޮޑު ދެރަކުޢަތެއް ދުވަސް ފަށާއިރު ވާކަން ހަނދުމަ ކުރާށެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ” ފަތިސްނަމާދުގެ އިހު ސުންނަތުގެ ދެރަކުޢަތް، ދުނިޔެއާ ދުނިޔޭގެ ވާހާ ތަކެއްޗަކަށްވުރެ ހެޔޮކަން ބޮޑުވެގެންވެއެވެ.” رواه مسلم\nވީއިރު ﷲ ތަޢާލާ ދެއްވާފައިވާ މިދީލަތިކަމަށް ފުރަގަސް ދީފައި ނުވަތަ މި ހެޔޮކަމަށް ފުރަގަސްދީފައި ދެން ހޯދާ ދުނިޔޭގެ އުފާވެރިކަމުގެ ހިތްހަމަ ޖެހުމަކީ ކޮބައި ހެއްޔެވެ. ދުނިޔެއާއި ދުނިޔޭގައި ވާހާ އެއްޗަކަށްވުރެ ބޮޑު ހެޔޮކަން ދޫކޮށްލާފައި ދުނިޔޭގެ ވަގުތީ އުފަލެއްދޭ ކުޑަ މިންވަރެއް ހޯދަން އުޅުމުގެ މާނައެއް ނެތެވެ.\nމިފަދަ ބޮޑު ހެޔޮކަމަކީ ސުންނަތް ދެރަކުޢަތުން ލިބޭ ކަމަކަށް ވީހިނދު ފަރުޟު ނަމާދުތަކުން ލިބޭނެ ހެޔޮ ދަރުމައާއި މެދު ވިސްނަވާލައްވާށެވެ. ﷲ ތަޢާލާ ހަނދުމަކުރުން މަތީ ދުވަސް ހޭދަ ކުރެވޭނެ އިންތިޒާމް އިސްލާމް ދީނުގައި މިވަނީ ކަނޑައަޅުއްވާފައެވެ. ފަރުޟު ނަމާދުތައް ކުރުން މަތީ ދެމިތިބެއްޖެނަމަ އަހަރެމެންގެ ޢަމަލުތައް އިޞްލާޙް ވެ ކުރާ މަސައްކަތާއި ހޯދާ މުދަލުގައި ބަރަކާތް ލައްވާނެއެވެ.\nވީމާ އަހަރެމެން މަސައްކަތް ކުރަންވީ އެއިލާހުގެ ލޯބިވެ ވޮޑިގެންވާ ގޮތުގެ މަތިން ހެޔޮ ޢަމަލްތައް ކޮށްގެން ދުނިޔޭގައި ވުމަށެވެ. އެއިލާހުގެ ދީލަތިވަންތަ ކަމުން ފުއްސެވުން ހޯދާ ހެޔޮކަންތަކުގެ ތަރާދު ބަރުކުރާ ބަޔަކަށް އަހަރެމެން ވުމަށެވެ. ދުނިޔޭގެ އުފާވެރިކަން ހޯދަން މަސައްކަތްކުރާއިރު ﷲގެ އެންގެވުންތަކަށް ބޯލެނބުމާއެކު އެކަންކަން ކުރުމެވެ. ދުނިޔެއާއި އާޚިރަތުގެ ހެޔޮކަން ލިބޭ ހުށީ އޭރުންނެވެ.\nނަޞޭހަތަކީ ކިތަންމެ ބުރަކޮށް އުޅުނު ނަމަވެސް އެންމެ ނަމާދެއްވެސް ނުކޮށް ދޫކޮށް ނުލުމެވެ. ޤިޔާމަތް ދުވަހު ފުރަތަމަ ހިސާބު ބެއްލެވޭނީ ނަމާދާއިމެދުގައިކަން ނުއެނގޭ ހަމައެކަކުވެސް ނުހުންނާނެއެވެ! ނަމަވެސް އެކަން އެނގެނީ މިހާރު މަދު ބަޔަކަށެވެ.\nރާއްޖެ-އިންޑިއާ ފެރީން ގެންނަނީ ދިވެހި ވިޔަފާރިވެރިން ގަންނަ މުދާ: މިނިސްޓަރު ފައްޔާޒް\nސެރިއޭ: އިބްރާހިމޮވިޗްގެ ދެ ގޯޅައި އެކު މިލާން މޮޅުވެއްޖެ\nމަރު ހިއްޕަވަން މަރުގެ މަލާއިކަތާ ވަޑައިގަންނަވާއިރު، އެވަގުތު ތިބާގެ ލޮލަށް މަރުގެ މަލާއިކަތާ ފެންނާނެ!\nމީސްތަކުންގެ މެދުގައި މާތްﷲ ރިޒުގު ބައްސަވަނީ އެކަކު އަނެކަކަށް ބޭނުންވާނޭ ގޮތަށް: މުފްތީ މެންކް


Raajje TV ge umraa dhathuru mifaharu Jina aa Anil ah\nރާއްޖެޓީވީ އުމުރާ ދަތުރު\nމި ފުރުސަތުގެ ދަށުން ރާއްޖެޓީވީގެ3މުވައްޒަފަކު މީގެ ކުރިން ވެސް ވަނީ އުމްރާގެ އަޅުކަމަށް ގޮސްފައި\nޖިނާއާއި އަނިލް ފުރާފައިވަނީ ޑިސެމްބަރު މަހުގެ އުމްރާއަށް\nމިއީ 2017 ވަނަ އަހަރުން ފެށިގެން އަލް އައިނު ހައްޖު އުމްރާ ގްރޫޕުން ރާއްޖެޓީވީގެ މުވައްފަޒުންނަށް ދޭ އުމްރާ ދަތުރުތަކެއް\nކ. މާލެ |5ޑިސެންބަރ 2019 | ބުރާސްފަތި 19:37 | 5,416\nރާއްޖެޓީވީގެ ޗީފް ޓެކްނިކަލް އޮފިސަރ އިސްމާއިލް ޖިނާ (ކ) އަދި ޗީފް ކެމެރާމަން މުހައްމަދު އަނިލް (ވ) - ރާއްޖެއެމްވީ\nއަލް އައިނު ހައްޖު އުމްރާ ގްރޫޕުން ރާއްޖެޓީވީގެ މުވައްފަޒުންނަށް ދެމުން އަންނަ އުމްރާ ދަތުރު ތަކުގެ ތެރެއިން މިފަހަރުގެ އުމްރާ ދަތުރުގައި، ރާއްޖެޓީވީގެ ޗީފް ޓެކްނިކަލް އޮފިސަރ އިސްމާއިލް ޖިނާ އަދި ޗީފް ކެމެރާމަން މުހައްމަދު އަނިލް ފުރައިފިއެވެ.\nމިއީ 2017 ވަނަ އަހަރުން ފެށިގެން އަލް އައިނު ހައްޖު އުމްރާ ގްރޫޕުން ރާއްޖެ ޓީވީގެ މުވައްފަޒުންނަށް ދޭ އުމްރާ ދަތުރުތަކެވެ. މި ފުރުސަތުގެ ދަށުން ރާއްޖެޓީވީގެ3މުވައްޒަފަކު މީގެ ކުރިން ވެސް ވަނީ އުމްރާގެ އަޅުކަމަށް ގޮސްފައެވެ.\nރާއްޖެޓީވީއަށް އަލްއައިން ހައްޖު އުމްރާ ގްރޫޕުން ދޭ މި ފުރުސަތުގެ ދަށުން ކޮންމެ އަހަރު ދެ އުމްރާ ދަތުރު ހިލޭ ލިބިގެންދެއެވެ. އެގޮތުން ރަމަޟާން މަހުގެ އުމްރާ އާއި މާރޗު މަހު ނުވަތަ ޑިސެމްބަރު މަހުގެ އުމްރާއިން ފުރުސަތު ލިބިއެވެ.\nރާއްޖެޓީވީގެ މެނޭޖިންގ ޑިރެކްޓަރު އަހުމަދު ސަލީމް މީގެ ކުރިން ވިދާޅުވެފައިވަނީ، އަލް އައިނު ހައްޖު އުމްރާ ގްރޫޕުން ރާއްޖެޓީވީގެ މުވައްޒަފުންނަށް އުމްރާގެ މަތިވެރި އަޅުކަމަށް މިފަދަ ފުރުސަތަކެއް ދެމުން ގެންދާކަމީ ލިބޭ ވަރަށް މަތިވެރި އުފަލެއްކަމަށެވެ. އަދި އެކަމަށްޓަކައި އަލް އައިން ކުންފުންޏަށް ރާއްޖެޓީވީން އަބަދުވެސް ޝުކުރުވެރިވާނެކަމަށް އަހުމަދު ސަލީމް ވިދާޅުވިއެވެ.\nއުމްރާ މިފަހަރުގެ ދަތުރުގައި އަނިލްއާ ޖިނާ ވަނީ ބުރާސްފަތި ދުވަހު ފުރާފައެވެ.


Hukuma gulhigen anekka Ali ge rahdheh PG ah\nހުކުމާއި ގުޅިގެން އަނެއްކާވެސް އަލީގެ ރައްދެއް ޕީޖީ އަށް\nޕީޖީ ހުސައިން ޝަމީމް އަދި ކުރީގެ ޓޫރިޒަމް މިނިސްޓަރު އަލީ ވަހީދު\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓު ހިފަހައްޓަން އަމުރު ނެރެދެވެން ނެތް ކަމަށް ހައިކޯޓުން ކުރި ހުކުމާއި ގުޅިގެން ޕްރޮސެކިއުޓާ ޖެނެރަލް ހުސައިން ޝަމީމަށް ރައްދުވާ ގޮތަށް އަނެއްކާވެސް އަލީ ވަހީދު ޓްވީޓެއް ކުރައްވައިފި އެވެ.\nޖިންސީ ފުރައްސާރައިގެ ތުހުމަތުތަކެއްގައި ދައުވާ ކޮށްފައިވާ އަލީ ވަހީދު މިއަދު ކުރެއްވި ޓްވީޓުގައި ވިދާޅުވީ ކަމަކަށް ކަމެއް ކުރާ މީހަކު ލައިގެން މުޅި ދައުލަތް ހަރާބު ވެއްޖެ ކަމަށެވެ. އިއްޔެގެ ހުކުމުން އޭނާ އާއި ދޭތެރޭ ޕީޖީ ވެފައިވާ އިހުމާލު ފެންނަން އޮތް ކަމަށް ވިދާޅުވި އެވެ.\nހައިކޯޓުން އިއްޔެ ކޮށްފައިވާ ހުކުމުގައި ދައުލަތާއި ތަންފީޒީ އިދާރާތަކުން އަމަލުކޮށްފައިވާ ގޮތުން ކަމަކަށް ކަމެއް ކުރީ ކަމަށް ބެލުމުގެ ފުރުސަތު އެބައޮތް ކަމަށް ވަނީ ބަޔާންކޮށްފަ އެވެ.\nއަލީގެ ޓްވީޓުގައި ވިދާޅުވީ އެ މައްސަލަ ބަލައި ޝަމީމް ވަޒީފާއިން ވަކިކުރަން ޖެހޭ ކަމަށެވެ.\n"މައްސަލަ ބަލާ އޭނާ ވަކިކުރަންޖެހޭ. އޭނާ އަކީ ވަގު ފައިސާގެ ދިފާއީ ވަކީލު. މަގާމަށް ކުފޫ، އުންސުރު ހަމަނުވޭ،" ޕީޖީ އަށް ވަރަށް ބޮޑަށް ފާޑުވިދާޅުވެ އަލީ ކުރެއްވި ޓްވީޓުގައިވެ އެވެ.\nދައުލަތުން ހައިކޯޓަށް ހުށަހެޅީ އަލީ ވަހީދުގެ ޑިޕްލޮމެޓިކް ޕާސްޕޯޓު ހިފެހެއްޓުމުގެ އަމުރަކަށެވެ. ޑިޕްލޮމެޓިކް ޕާސްޕޯޓަކީ ދައުލަތުގެ ވަކި ހާއްސަ މަގާމުތަކެއްގައި ތިއްބަވާ ބޭފުޅުންނަށް ދޫކުރާ ޕާސްޕޯޓަކަށް ވީހިނދު، އަލީ ވަހީދަކީ މިހާރު ދައުލަތުގެ އިސް މަގާމެއްގައި ހުންނެވި ބޭފުޅަކަށް ނުވާތީ އެ ޕާސްޕޯޓު މިހާރު ވަނީ ކެންސަލްކޮށްފަ އެވެ. އެހެންކަމުން އެ އަމުރަކީ ނެރެދެވޭނެ އަމުރެއް ނޫން ކަމަށް އިއްޔެ ހައިކޯޓުން ވަނީ ހުކުމްކޮށްފަ އެވެ.\nމި ހުކުމާއި ގުޅިގެން އިއްޔެ ވެސް އަލީ ވަނީ ޝަމީމަށް އަމާޒުކޮށް ޓްވީޓުތަކެއް ކުރައްވާފަ އެވެ. އެ ޓްވީޓްގައި ވެސް ޝަމީމަށް ވަރަށް ބޮޑަށް ފާޑުވިދާޅުވި އެވެ. ވިދާޅުވީ ޝަމީމަކީ އެމްޑީއެންގެ ޗެއާޕާސަންކަން ކުރެއްވި ބޭފުޅެއް ކަމާއި ވެންޓިލޭޓަރުގެ ހިޔާނާތް ހިންގެވިކަންވެސް އެނގިވަޑައި ނުގެންނެވި ބޭފުޅެއް ކަމަށާ އެފަދަ ބޭފުޅަކަށް އަލީ ވަހީދުވެސް އޮޅިދާނެ ކަމަށެވެ. އޭގެ ފަހުން ދެން ވިދާޅުވީ އުންސުރު ހަމަކޮށްދެއްވާނެ ކަމަށެވެ.\nމީގެ އިތުރުން ސިޔާސީ ދައުވާތަކާއި މީހުން ފްރޭމް ކުރުމާއި އަނިޔާވެރިކަމުގެ ކުރިމަތީގައި ފަހަތަށް ނުޖެހޭނެ ކަމަށް ވިދާޅުވި އެވެ. އަދި އިންސާފުވެރި އަދުލުވެރި ޝަރުއީ ނިޒާމެއް ދިވެހި ރައްޔިތުންނަށް ހޯދައިދިނުމަށްޓަކައި ވާންޖެހުނު ކޮންމެ ގުރުބާނީއެއް ވާނެ ކަމަށެވެ.\n"އިރާދަފުޅުން ދައްކަވަން އުޅުނު ވާހަކަ ދައްކާނަން. އެނބުރި އަންނާނަން،" ރާއްޖޭގެ ގައުމީ ދިދައަކާއެކު ކުރެއްވި ޓްވީޓްގައި ވިދާޅުވެފައިވެ އެވެ.\nއަލީ ވަހީދު އެ އިޝާރާތް ކުރައްވަނީ ޔޫކޭގެ ފުލުހުން އޭނާ ހައްޔަރުުކުރި ދުވަހު ބާއްވަން އޮތް ނޫސްވެރިންގެ ބައްދަލުވުމުގައި ދެއްކެވުމަށް ނިންމެވި ވާހަކަތަކަށް ކަަމަށް ބެލެވެ އެވެ.\nއަލީ ވަހީދުގެ ވަކީލުންގެ ޓީމުން ވަނީ އޭނާ ހައްޔަރުކުރި ދުވަހު ޕްރެސް ކޮންފަރެންސެއް ބާއްވަން މަސައްކަތް ކޮށްފަ އެވެ. އަދި އެ ދުވަހު އަލީ ވަނީ ޕްރެސް ކޮންފަރެންސް އޮންނާނެ ކަމަށް ޓްވީޓެއް ވެސް ކުރައްވާފަ އެވެ. އެ ޕްރެސް ބާއްވަން އުޅުނީ ނޫސްވެރިން ހިމެނޭ ގޮތަށް އޮންލައިންކޮށެވެ.\nޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް ހައިކޯޓް + ޖިންސީ ގޯނާ އަލީ ވަހީދު


Mumbai Rape Veydhana: Jinsee Gunavanah Vanee Dhagandu Vahdhaafa - Vaguthu\nއިންޑިއާގެ މުމްބާއީ ސިޓީގައި އަންހެން ކުއްޖަކު ރޭޕްކޮށް، ދަގަނޑު "ރޮޑެއް" ބޭނުން ކޮށްގެން ޖިންސީ ގުނަވަނަށް އަނިޔާތަކެއް ދިނުމުގެ ސަބަބުން ހޮސްޕިޓަލުގައި ފަރުވާދެމުން ދަނިކޮށް މަރުވެއްޖެއެވެ.\nއިންޑިއާގެ ފުލުހުން ވަނީ އެކަން މީޑީއާތަކަށް ކަށަވަރު ކޮށްދީފައެވެ.\nރިޕޯޓުތައް ބުނާގޮތުން އުމުރުން 30 އަހަރުގެ އެއަންހެން ކުއްޖާ ރޭޕްކޮށް، ރޮޑަކުން ޖިންސީ އަނިޔާތަކެއް ދިނުމަށްފަހު މީހުން ނޫޅޭ ސަރަހައްދެއްގެ މަގުމަައްޗަށް އެއަންހެން ކުއްޖާ ވަނީ އެއްލާލައިފައެވެ. މުމްބާއީ ފުލުހުންގެ ސަމާލުކަމަށް ބުރާސްފަތި ދުވަހުގެ ރޭ ހިނގި މި ހާދިސާ އައިސްފައިވަނީ އަންހެން ކުއްޖާގެ ރުއިމުގެ އަޑު މީހަކަށް އިވިގެން ރިޕޯޓު ކުރި ހިސާބުން ކަމަށް މީޑިއާތަކުން ބުނެފައިވެއެވެ.\nފުލުހުންނަށް ކުއްޖާ ފެނުނިއިރު، ގައިގެ އެކި ތަންތަނުން ލޭ އޮހޮރެމުންދާ ކަމަށާއި، އޭރު ކުއްޖާ އޮތީ ހޭނެތިފައި ކަމަށް ބުނެފައިވެއެވެ. ފުލުހުންނާއި ހަވާލާދީ އިންޑިއާގެ ނޫސް އެޖެންސީތަކުން ބުނެފައިވަނީ ކުއްޖާގެ ހަށިގަނޑު ފެނުމާއެކު ބީއެމްސީގެ ރާޖާވާދީ ހޮސްޕިޓަލަށް ގެންގޮސް ފަރުވާ ދޭން ފަށާފައިވާ ކަމަށެވެ.\nއެހެން ނަމަވެސް ފަރުވާ ދެމުން ދަނިކޮށް ކުއްޖާ މަރުވެފައިވަނީ އިއްޔެ ކަމަށް ރިޕޯޓްތަކުން ވަނީ ބުނެފައެވެ.\nފުލުހުން ވިދާޅުވީ، މި މައްސަލައާއި ގުޅިގެން ޝައްކު ކުރެވޭ މީހަކު މިހާރު ހައްޔަރު ކޮށްފައިވާ ކަމަށެވެ. އަދި އޭނާގެ މައްޗަށް ގަސްދުގައި މީހަކު މަރާލަން މަސައްކަތް ކުރި ކަމަށާއި ރޭޕް ކުރި ކަމުގެ ދައުވާ ކޮށްފައިވާ ކަމަށް ވެސް ފުލުހުން ވަނީ ބުނެފައެވެ.\nމި ހިނގާދިޔަ ހާދިސާއަކީ ހިތާމަވެރި ހާދިސާއެއްކަން ފާހަގަ ކުރައްވާ އެގައުމުގެ ހޯމް މިނިސްޓަރ ދީޕް ވަލްސެ ޕަޓީލް ވިދާޅުވީ، މި މައްސަލަ ސާބިތުވާ ފަރާތަކަށް ހައްގު އަަދަބު ދޭނެ ކަމަށެވެ. މިކަން އިންޑިއާގެ ގިނަ އިދާރާތަކާއި ޖަމާއަތްތަކުން ކުށްވެރި ކުރަމުން އަންނަ އިރު އެންމެން ވެސް ގޮވަމުންދަނީ ރޭޕްގެ ތުހުމަތު ކޮށްފައިވާ ފަރާތަށް އަދަބުދީ ދަންޖެއްސުމަށެވެ.\nސެޕްޓެމްބަރު 12, 2021 19:28\nމިރާއްޖެވެސް ދާދި އަވަހަކައް މިފަދަ ހާދިސާތައް ހުނގުމަކީ ދުރުކަމެއް ނޫން.\nސެޕްޓެމްބަރު 13, 2021 03:07\nމިއަދުވެސް ހުޅުމާލެ ބީޗުގަ މޫދުގައި އިންޑިޔާ ދެފިރިހެނުން ބޮކްސާގަ ބައްދަ ބައްދާފަ ހީވަނީ އިނދެގެން އުޅޭދެމަފިރިން އެނދެއްގަ އުޅޭހެން. މިހާކަށްވަރަށް ތަފްސީލް ކުރެވޭނީ. ވީޑިއޯ ވެސް އެބައިން ނަގާފަ\nސެޕްޓެމްބަރު 13, 2021 06:35\nކޮބާ ދުނިޔޭގެ ޑިމޮކްރަސީގެ ޗެމްޕިޔަނުންގެ ހާލަތު ފެނިވަޑައިގަންނަވާތޯ މި ޤައުމުގެ ވެރިންނަށް. ދުވާލަކު ކިތައް އަންހެނުންތޯ ހަމައެކަނި ރޭޕްކޮށް މަރާލެވެނީ. ކޮބާ އަންހެނުންގެ ޙައްޤުތައް. ކޮންތާކު ވީ؟. އެކަމަކު ހަމަ ދުނިޔޭގެ ޑިމޮކްރަސީގެ ބައްޕަ. މި ޤައުމުގެ ވެރިންވެސް ނަމޫނާ މިސާލެއް ނަގަންޏާ ނަގަނީ އިންޑިޔާ އެހެންޏާ އެމެރިކާ.\nސެޕްޓެމްބަރު 13, 2021 08:12\nމޯދީ މިފަދަ މައްސަލަތަށް ހައްލުބވޭތޯ ބަލްނވީނުން އަވައްޓެރި ގައުމުތަކަށް ޖެއްސުންކުރުމަށްވުރެން!


Maumoon Salaamaiy Koh Dhinumah Dunya Anehkaaves India Ah Govaalaifi - Vaguthu\nމައުމޫން ސަލާމަތް ކޮށްދިނުމަށް ދުންޔާ އަނެއްކާވެސް އިންޑިއާ އަށް ގޮވާލައިފި\n10 މަސް ކުރިން ( މެއި 1, 2018 )\nދުންޔާ މައުމޫން – ފޮޓޯ: ރައީސް އޮފީސް\nސަރުކާރު ވައްޓާލަން އުޅުނު ކަމުގެ ތުހުމަތުގައި ހައްޔަރުކޮށްފައިވާ ކުރީގެ ރައީސް މައުމޫން އަބްދުލްގައްޔޫމް މިނިވަން ކުރުމުގައި އިންޑިއާއިން އެހީތެރިކަން ފޯރުކޮށްދިނުމަށް ރައީސް މައުމޫންގެ ދަރިކަނބަލުން ދުންޔާ މައުމޫން ގޮވާލައްވައިފިއެވެ.\nހައިދަރުއާބާދުގެ ނޫހެއް ކަމުގައިވާ ޑެކާން ކްރޮނިކަލް އަށް ދެއްވާފައިވާ އިންޓަވިއުގައި ދުންޔާ ވިދާޅުވީ އިންޑިއާ އާއެކު 30 އަހަރު ވަންދެން ގާތް ގުޅުމެއް ގާއިމްކުރި ވެރިއަކީ ރައީސް މައުމޫންކަން ހަނދުމަ ކުރުމަށާއި ދަތި ހާލަތްތަކުގައި އެހީތެރިކަން ފޯރުކޮށްދޭނީ އެކުވެރިން ކަމަށެވެ.\nއެ ބަސްތީގަތުމުގައި ދުންޔާ ވަނީ ބައްޕާފުޅުގެ އުމުރަށާއި އިންސާނިއްޔަތުކަމަށް ރިއާޔަތްކޮށް ގެއަށް ދޫކޮށްލުމަށް ސަރުކާރުގެ ކިބައިން އެދިލައްވާފައެވެ.\n"ގާނޫނާއި ހިލާފު އެއްވެސް އަމަލެއް ރައީސް މައުމޫން ކުރައްވަފާނެ ކަމަށް ގަބޫލު ނުކުރަން. ބައްޕާފުޅާއި ކޮއްކޯފުޅާއި އަދި ރައީސް މައުމޫންގެ ދަނބިދަރިކަލުން ހައްޔަރު ކޮށްފައިވާއިރު އާއިލާއަށް ދިމާވެފައިވަނީ ހިތްދަތި ހާލަތެއް " ދުންޔާ ވިދާޅުވިއެވެ.\nކުރީގެ ރައީސް މައުމޫން އަބްދުލް ގައްޔޫމްގެ ދަރިކަނބަލުން، އަދި ހެލްތު މިނިސްޓްރީގެ ސްޓޭޓް މިނިސްޓަރު ދުންޔާ މައުމޫން ދާދި ފަހުން ސަރުކާރުން ވަކިވެ ވަޑައިގެންފައިވާއިރު ރައީސް ޔާމީން ގެ ސަރުކާރުގައި މި ވަގުތު ހުންނެވި ރައީސް މައުމޫންގެ ހަމައެކަނި ބޭފުޅަކީ ގައްސާންއެވެ.\nސަރުކާރު ވައްޓާލަން އުޅުނު ކަމުގެ ތުހުމަތުގައި ދައުލަތުން ވަނީ ކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި، ފަނޑިޔާރު އަލީ ހަމީދުގެ މައްޗަށް ސަރުކާރު ވައްޓާލަން އުޅުމާއި ނިރުބަވެރި ކަމުގެ ދައުވާއާއި ރިޝްވަތު ދިނުމުގެ ދައުވާވެސް އުފުލާފައިވެއެވެ.\nފެބްރުއަރީ 05 ވަނަ ދުވަހުގެ ރޭ ރައީސް މައުމޫން ހައްޔަރުކޮށްފައި ވަނީ ރައްޔިތުންގެ މަޖިލީހުގެ މެންބަރުންނަށް، ރިޝްވަތު ދީ ޤާނޫނާއި ޚިލާފަށް ވެރިކަން ވައްޓާލުމަށް މަސައްކަތްކުރުމާއި ފަނޑިޔާރުންގެ މަސައްކަތައް ނުފޫޒު ފޯރުވައި، ވަކި ގޮތަކަށް ޙުކުމްތައް ނެރުމަށް ފަނޑިޔާރުންނަށް ރިޝްވަތު ގޮތުގައި ފައިސާ ދިނުމާއި ސަލާމަތީ ބާރުތަކުގެ ތެރޭގައި ބައިބައިވުން އުފައްދައި، ސަރުކާރާއި ދެކޮޅަށް ސަލާމަތީ ބާރުތައް ނިކުތުމަށް ހިތްވަރުދީ، އެކަމަށް ރޭވުންތައް ރޭވުމުގެ ތުހުމުތައެވެ.\nފުލުހުން ވިދާޅުވާ ގޮތުގައި ރައީސް މައުމޫންގެ މައްޗަށް ކުރެވޭ ތުހުމަތުތަކާއި ގުޅޭ ގިނަ ހެކިތަކެއް ލިބިފައިވާ ކަމަށެވެ.\nކޯލިޝަން ދަމަހައްޓާނެ ކަމުގެ ޔަގީންކަން މައުމޫން، ރައީސް ޞާލިހަށް ދެއްވައިފި\nމައުމޫންގެ ތައުރީފް އަލީ ވަހީދަށް\nދެން ރާއްޖެ ހަލަބޮލިކުރާކަށް ބޭނުމެއް ނޫން – މައުމޫން\nމެއި 1, 2018 14:05\nﷲ دعاء ކޮއްބާ ފުރަތަމަ އައުރަ ނިވާކޮއްބާ\nޙަފުޞާ / މާލެ\nމެއި 1, 2018 14:53\nމައުމޫނު އިދިކޮޅުފަރާތްތަކާއެކު ބައިވެރިވި އެތަކެއް އެއްވުމެއްގައި ސަރުކާރާދެކޮޅަށް ދައްކާފަހުރި ވާހަކަތަކާ ސަރުކާރު ވައްޓާލަން ލަސްވެއްޖެކަމަށް ބުނި ބުނުމާ އިންތިޚާބު އަންނަންދެން ލަސްކުރަން ނުޖެހޭކަމަށާ މިހާރުންމިހާރަށް ސަރުކާރު ބަދަލުކުރަންވެއްޖެކަމަށާ ގޭމްޕްލޭނެއް އޮތީ ހަދާފަކަމަށާ ދާދިއަވަހަށް ޢަމަލީމަސައްކަތް ފަށާނޭކަމަށާ މާދަމާރޭ ބޮޑުހަނދުކޭތައެއް ހިފާނޭކަމަށާ ވަކިގަޑިއަކަށް މީހުން ސްޕްރީމްކޯޓުކައިރިޔަށް އެއްކުރުމާ މިހުރިމިހުރީ އާދައިގެ ކުދި ކަންތައްތަކެއްނޫނެވެ. ޝަރީޢަތަށްފަހު ކުށްނުކުރާނަމަ ދޫކޮށްލާނެއެވެ. ކުށް ސާބިތުވެއްޖެނަމަ މައުމޫނެކޭ ހަންކަނބުލޮއަކާ ތަފާތެއްނެތި އަދަބު ލިބިގަންނަން ޖެހޭނެއެވެ. އެންމެންގެމައްޗަށް ހަމަހަމައަށް ޤާނޫނު ހިންގުމަކީ އެއީއެވެ. ރައީސް ޔާމީނަށް ނިސްބަތްކޮށް މައުމޫނު އިންނެވި ޖަލްސާތަކުގައި އިދިކޮޅު އެންމެން ގޮވި ހަޑިހުތުރު އަޑުއައްސަވަން މައުމޫނު އިންނަވައެވެ.\nމެއި 1, 2018 19:24\nވީމާ މައުމޫނު މިއީ އިންޑިޔާގެ އެޖެންޓެއްތާ!\nމެއި 2, 2018 08:35\nކަމަނާގެ ބައްޕާފުޅަކީ އަޅުގަނޑުމެންވެސް ވަރަށް އިޙްތިރާމް ކުރި އަދި ވަރަށް ލޯބިވި ބޭފުޅެއް. އެކަމަކު އެއޮއް ކުރެއްވި ކަމެއްތާ ދޯ؟ އަމިއްލަ އެދުންފުޅަށްޓަކައި ގައުމަށް އެވަރު ބޮޑު ދެރައެއް ދެއްވަން އުޅުއްވަފާނެއޭ ހިތަށްވެސް ނާރާ. އެކަމަކު އެ ކުރެއްވީތާ. ވަރަށް ހިތާމަ ކުރަން.\nމެއި 3, 2018 17:39\nދުންޔާ ބައްޕާފުޅަށް ޖަލުގަހުންނަވަން ޖެހިލެއްވީ ތިރީސްއަހަރު ވެރިކަން ކުރައްވާފަ ( ގާނޫނެއް ނުހައްދަވާ ސިފައިންނާ، ފުލުހުންގެވެރިއަކީ ބައްޕާފުޅު ކޯޓްތަކުގެ\nފަހުބަސްވިދާޅުވެލައްވާ ފަރާތަކީ ބައްޕާފުޅު ބައްޕާފުޅުގެވެރިކަމުގެދުވަސްވަރުގައިތުހުމަތަށް\nަިއިންސާނުން ޖަލަށްލައްވާބައްއްބޭފުޅުންގެ ތުބުޅި އުގުރާސޯސްހާކާ ބައެއްއިންސާނުން\nމަރުވެސް ވެފައިވޭ) މިކަންކަން ހިގާފައިވާއިރު އިންސާނީހައްގުތައްނުގެއްލި ބައްޕާފުޅުގެ ދިގުވެރިކަން ނިމުމުން ރީތިކޮށްގޭގައިހުންނަވަނިކޮށްނޫން ދުންޔާ އިންޑިޔާގެއެހީތެރިކަމަށް\nގޮވާލައްވާއިރު އެގިނުލައްވާތޯ އެއީ ދުނިޔޭގެނިސްބަތުން އެންމެގިނަދީންތައް ( ގެރިއަށާ،\nއިންސާނުންނަށް އަޅުކަންކުރާ ) ރޭޕިސްޓުންގިނަ ގައުމުކަން ހިގައިގެންމިއުޅެނީނޮވެމްބަރ\n"އެމްއެޗް 370 އަށް ދިމާވީ ހާދިސާއެއް ނޫން، ފްލައިޓް ވަނީ ސިއްރު ރަންވޭއެއްގައި ޖައްސާފަ"\nއަންހެނުންނަށް ކިޔަވައިދޭން ޤައުމު ދުކޮށް ދިޔަ ފިރިމީހާ: މިއަދު ހުވަފެންތައް ވީރާނާ ވެފައި\nނ.އަތޮޅު ސްކޫލެއްގެ ދަރިވަރަކު ބަލިވެ އިން މައްސަލައެއް ބަލަން ފަށައިފި\nމާލޭ ޓްރެކް ސަރަޙައްދުގައި ހާމަކަން ބޮޑު ގޮތަކަށް ދެމީހަކު ބަދުއަހުލާޤީ އަމަލު ހިންގައިފި\nހިސާން ކުޑަ ކުދިންތަކަކަށް އަނިޔާ ކުރި ކަމަށް ބުނާ މައްސަލައެއް ރައީސްގެ ސަމާލުކަމަށް\nވެރިކަމަށް އަންނަންވި ގިނަ ވައުދުތައް ފުއްދިއްޖެ - ރައީސް\nހިސާބު އޮޅިއްޖެ، މިހާރު ވިދާޅުވަނީ 100 ދުވަސް ހަމަވާނީ އޭޕްރިލް 12 އަށް ކަމަށް


Fiyavathygai Thibi Kudhinnah Aniya kuraa Kamah Bunaa Vaahaka Dhogu Koffi ފިޔަވަތީގައި ތިބި ކުދިންނަށް އަނިޔާކުރާ ކަމަށް ބުނާ ވާހަކަ ދޮގުކޮށްފި – Huvadhoo News Fiyavathygai Thibi Kudhinnah Aniya kuraa Kamah Bunaa Vaahaka Dhogu Koffi Huvadhoo News\nފިޔަވަތީގައި ތިބި ކުދިންނަށް އަނިޔާކުރާ ކަމަށް ބުނާ ވާހަކަ ދޮގުކޮށްފި\nފޮޓޯ: ހުޅުމާލޭގައި ހުންނަ ފިޔަވަތީ ލައިބްރަރީގައި ކުދިން ކިޔަވަނީ\nޖެންޑަރ މިނިސްޓްރީގެ ބެލުމުގައި ދަށުގައި ފިޔަވަތީގައި ތިބި ކުދިންނަށް އަނިޔާކުރާ ކަމަށްބުނެ ފަތުރަމުންދާ ވާހަކަތައް ޗައިލްޑް އެންޑް ފެމިލީ ޕްރޮޓެކްޝަން ސާވިސް އިން ދޮގުކޮށްފިއެވެ.\nހުޅުމާލޭގައި ހުންނަ ކުޑަކުދިންގެ ހިޔާގައި ކުދިން ރޯއަޑު އިވިގެން އެހިސާބުގަނޑުގައި އުޅުނު އާންމުން ފިޔަވަތީގެ ފާރުމަތިން އަރާ ބަލާލުމުން އެތަނުން ބައެއް ކުދިން އެމީހުން އަނިޔާ ކުރަނީ ކަމަށް ބުނި ކަމަށާއި އެހެންކަމުން ފިޔަވަތީގެ ދޮރާށި ކައިރިޔަށް އެއްވި އާއްމުންގެ ބަޔަކު ވަނީ ދޮރުހުޅުވުމަށް ބުނެ އަޑުގަދަކޮށް ހެދިކަމަށް މީޑިޔާތަކުން ވަނީ ހާމަކޮށްފައެވެ.\nމިމައްސަލައާއި ގުޅިގެން ޗައިލްޑް އެންޑް ފެމިލީ ޕްރޮޓެކްޝަން ސާވިސްއިން ނެރުނު ބަޔާނެއްގައި ބުނެފައިވަނީ މިއީ ދޮގު ވާހަކަތަކެއް ކަމަށާއި އެކުދިން ފިޔަވަތީގެ ގޯތިތެރޭގައި ތިބެ އަޑުގަދަކުރިޔަސް އެކުދިންނަށް އަނިޔާކޮށްފައިނުވާނެކަމަށެވެ. އަދި އެއިދާރާއިން މަސައްކަތްކުރަމުން ގެންދަނީ އަބަދުވެސް އެކުދިންނަށް ރައްކާތެރި މާހައުލެއް ޤާއިމުކޮށްދީ އެކުދިންގެ ހައްޤުތައް ރައްކާތެރިކުރުމަށެވެ.\nމިމައްސަލައާއި ގުޅިގެން ފުލުހުން ވިދާޅުވީ ރޭ އެސަރަހައްދުގައި އުޅުނު ބަޔަކު ފިޔަވަތީގެ ފާރުމައްޗަށް ބަޔަކު އަރައިގެން އުޅޭ ކަމުގެ މައުލޫމާތު ލިބުމާއެކު އެސަރަހައްދުގައި ފުލުހުން ހަރަކާތްތެރިވި ކަމަށެވެ. އެހެން ނަމަވެސް ފިޔަވަތީގެ މުވައްޒަފުން އެތާ ތިބޭ ކުދިންނަށް އަނިޔާކުރި ކަމުގެ މައްސަލައެއް ލިބިފައިނުވާ ކަމަށް ފުލުހުން ވަނީ ވިދާޅުވެފައެވެ.\nޖެންޑަރ މިނިސްޓްރީގެ ބެލުމުގެ ދަށުގައި ކުޑަކުދިންގެ ހިޔާތަކުގައި ގެންގުޅޭ ކުދިންނަށް އެތާނގައި އުޅޭ މުވައްޒަފުން އަނިޔާ ކުރުމަކީ ރާއްޖޭގައި މަދުން ނަމަވެސް ފެންމަތިވަމުން އަންނަ މައްސަލައެކެވެ. މިފަދަ މައްސަލަތައް ތަހުޤީގީ މަރުހަލާގައި ގިނަފަހަރު އޮއްބާލައެވެ. އެހެންވުމުގެ ސަބަބުން އެކަންތައްތައް ދުވަހެއް ދުވަހެއް ދަނީ އިތުރުވަމުންނެވެ. ކުޑަކުދިންގެ ހިޔާގައި އުޅެފައި ނުކުންނަ ކުދިންގެ ދުލުންވެސް މިފަދަ އަނިޔާވެރި އަމަލުތަކުގެ ވާހަކަތައް ވަނީ ދެކެވިފައެވެ. އެހެންނަމަވެސް ހިތާމަޔަކީ އަބަދުވެސް އެއީ ނުވާ ކަމެއް ކަމުގައި ބަލާފަ އެމައްސަލަ އެހިސާބުން ގެއްލުވާލާތީއެވެ.\nކުދިންނަށް ރައްކާތެރި މާހައުލެއް ޤާއިމުކޮށްދީ އެކުދިންގެ ފާރަވެރިންނަށް ބައިތިއްބާ މީހުން އެކުދިންނަށް އަނިޔާކުރަންވެއްޖެނަމަ އެހިސާބުން ޖެންޑަރ މިނިސްޓްރީވެސް ފެއިލްވީއެވެ.\nފިޔަވަތި ޖެންޑަރ ފެމެލީ


Arabiyyaa imaaraahtuge mahssala: Beli belumun dhakkanee dharivarunnah adhi gehllumeh neiy kamah: Minister - One Online\nއެޑިއުކޭޝަން މިނިސްޓަރު ޑރ. އައިޝަތު އަލީ ރައްޔިތުންގެ މަޖިލީހުގެ ޖަލްސާގައި މެންބަރުންގެ ސުވާލުތަކަށް ޖަވާބު ދެެއްވަނީ --- ފޮޓޯ: މަޖިލިސް އިދާރާ\nއަރަބިއްޔާ އިމާރާތުގެ މައްސަލަ: ބެލި ބެލުމުން ދައްކަނީ ދަރިވަރުންނަށް އަދި ގެއްލުމެއް ނެތް ކަމަށް: މިނިސްޓަރު\nއަރަބިއްޔާ އިމާރާތަށް ވެފައިވާ ގެއްލުންތައް ބެލުމަށް ޓަކައި އެތަނުގެ ސްޓްރަކްޗާ އެސެސްމެންޓެއް ހެދުމުގެ މަސައްކަތް ކުރިއަށް ގެންދަވާ ކަމަށާއި، އެ އެސެސްމެންޓުން މިހާތަނަށް ދައްކާ ގޮތުން، އެތަނުގައި ކިޔަވަމުން އަންނަ ދަރިވަރުންނަށް އަދި ގެއްލުމެއް ނެތް ކަމަށް އެ އެސެސްމެންޓް ހަދާ ފަރާތުން ބުނެފައިވާ ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވެއްޖެއެވެ.\nމިސްޓަރު އައިޝާ މިހެން ވިދާޅުވީ، އަރަބިއްޔާ ސްކޫލްގެ އިމާރާތަށް ލިބިފައިވާ ގެއްލުންތަކާ ގުޅިގެން މިނިސްޓްރީން ކުރަމުން އަންނަ މަސައްކަތްތަކާ ބެހޭ ގޮތުން މެންބަރަކު ކުރެއްވި ސުވާލަކަށް ޖަވާބު ދެއްވަމުންނެވެ.\nމިނިސްޓަރު ވިދާޅުވި ގޮތުގައި އެތަން ހުޅުވީ 2013 ވަނަ އަހަރުއެވެ. ނަމަވެސް މާގިނަ އަހަރުތަކެއް ނުވެ އެ އިމާރާތުގައި ބޮޑެތި ރެނދުތަކެއް ލާފައިވާކަން މިދިޔަ އަހަރުގެ ޑިސެމްބަރު މަހުގައި ފާހަގަވިއެވެ.\nއެކަމާގުޅިގެން ޕްލޭނިން މިިނިސްޓްރީ އާއި އިންޖިނިއަރުންގެ ޓީމެއް ގުޅިގެން އެ އިމާރާތުގެ ވިޝުއަލް އިންސްޕެކްޝަންއެއް ހެދިއެވެ. އެ ރިޕޯޓު މިނިސްޓްރީއާ ހިއްސާކުރި ކަމަށްވެސް މިނިސްޓަރު ވިދާޅުވިއެވެ.\nއިތުރަށް ވިދާޅުވީ ވިޝުއަލް އިންސްޕެކްޝަނަކުން އެ އިމާރާތަށް ލިބިފއިވާ ގެއްލުންތައް ފުރިހަމައަށް އަންދާޒާ ކުރަން ނޭނގޭ ކަމަށާއި އެކަަމަށް ޓަކައި އެތަނުގެ ސްޓްރަކްޗަރަލް އެސެސްމަންޓެއް ހަދަން ޖެހޭ ކަމަށް އެ ރިޕޯޓުގައި ހިމަނާފައިވާތީ އިމާރާތުގެ ސްޓްރަކްޗަރަލް އެސެސްމަންޓެއް މަސައްކަތް ފަށާފައިވާ ކަމަށް ވެސް މިިނިސްޓަރު ވިދާޅުވިއެވެ.\nއަރަބިއްޔާގެ ދަރިވަރުންނަށް އަދި ގެއްލުމެއް ނެތް ކަން އެ ރިޕޯޓުން ހާމަވާ ކަމަށާއި، ނަމަވެސް އެ ކަންތައް ވަރަށް ގާތުން ބައްލަވަމުން ގެންދަވާ ކަމަށްވެސް ވިދާޅުވިއެވެ. ކިރިޔާ ވެސް ދަރިވަރުންނަށް ނުރައްކާ ވާކަން އެނގޭ ހިސާބުން އެތަނުން ކުދިން ނެރުމުގެ މަސައްކަތް ފައްޓަވާނެ ކަމަށްވެސް ވިދާޅުވިއެވެ.\nމިނިސްޓަރު ވިދާޅުވި ގޮތުގައި، މިހާރުން މިހާރަށް ވެސް އަރަބިއްޔާ ސްކޫލަށް ބޭނުންވާ މަރާމާތު އެނގޭނީ ސްޓްރަކްޗަރަލް އެސެސްމަންޓް ނިމުމުންނެވެ.\nމިހާރު އޮތް ޕްލޭނަކީ، އަންނަ ސްކޫލު ބަންދަށް އެތަނުގެ މަރާމާތުތައް ކުރެވޭނެ ސްޕީޑުގައި ސްޓްރަކްޗަރަލް އެސެސްމަންޓު ކުރިއަށްގެންދިއުން ކަމަށްވެސް ވިދާޅުވިއެވެ. އެކަމަށް ޓަކައި ސްޓްރަކްޗަރަލް އެސެސްމަންޓުގެ ބައެއް ކަންތައްތައް ރާއްޖެއިން ބޭރަށް ފޮނުވައިގެން ބަލަން ޖެހޭ ކަންތައްތައް ބެލުމުގެ ކަންތައް ކުރިއަށްދާނެ ކަމަށްވެސް ވިދާޅުވިއެވެ.\nގުޅޭ ޓެގު އެޑިއުކޭޝަން މިނިސްޓްރީ އަރަބިއްޔާ ސްކޫލް ތައުލީމީ ދާއިރާ ސްކޫލް ކުދީން\nވަން ފޮޓޯ: އަރަބިއްޔާ ސްކޫލްގެ މައްސަލައިގައި ބެލެނިވެރިން މަގުމައްޗަށް\nފުރަތަމަ ފަހަރަށް ފުރަތަމަ ޓާމް ބަންދު ޑިސެމްބަރަށް! ދަރިވަރުން 23 ދުވަހުގެ ޗުއްޓީއަކަށް\nބެލެނިވެރިން ބޭނުންވާ ގޮތަށް, މާލެއިން އަރަބިއްޔާއަށް ބޮޑު ބިމެއް ހަމަޖައްސަނީ\nއަރަބިއްޔާގެ ދަރިވަރުން ސްކޫލަށް ނުފޮނުވުމަކީ "ޗޮއިސް"އެއް ނޫން: މިނިސްޓަރު\nއަރަބިއްޔާ ސްކޫލް މައްސަލައިގައި ބެލެނިވެރިން އިހުތިޖާޖަށް